އެ ހަނދާންތައް – Esfiya – Dhivehi Vaahaka Site\n- by Haikal - 0- December 30, 2016\nއޮފީހުގައި އެއްވެސް މަސައްކަތެއް ނުކޮށް އަހަރެން ހުރީ ކުޑަދޮރުން ބޭރު ބަލާށެވެ. ބަދަރު މަތީގައި ހުރި އޮފީހަކަށް ވުމުން އަހަންނަށް ބޭރުން ފެންނަމުން ދިޔައީ ވަރަށް ފުރިހަމަ ގުދުރަތީ މަންޒަރެކެވެ. ނޫކުލައިން ޖަރީކުރެވިފައިވާ އެ އުޑާއި މޫދަށް ބަލަހައްޓައިގެން އަހަރެން ހުންނަތާ މިހާރު ކޮންއިރެއް ކަމެއްވެސް ނޭނގެއެވެ. އޮޔެ ގަދަ ކަމުން ކަނޑިންމައިގައި ހުރި ދޯނިފަހަރުތައް ދެފަރާތަށް ހެލިލަ ހެލިލަ އޮތް އިރު އަހަރެންގެ ހިޔާލުތައްވެސް އޯޔާގޮސް ހަޔާތުގެ އެންމެ އަނދިރި ދުވަސްތަކުގެ ތެރެއަށް ގެނބިގެން ހިނގައްޖެއެވެ.\nއެއީ މީގެ7އަހަރު ކުރިއެވެ. އެއީ އަހަރެންގެ ސްކޫލް ދައުރުގެ އެންމެ ފަހު އަހަރެވެ. އަހަރެމެން ކިޔާގޮތުންނަމަ “ހައިސްކޫލް ސީނިޔަރ އިޔާ” އެވެ. ސްކޫލުގައި މާ ބާރު ހިންގާ “ޕޮޕިއުލަރ ގާލް” އަކަށް އަހަރެން ނުވިޔަސް އެހަރެންގެވެސް ގާތް ރައްޓެހިން ތިބެއެވެ. އަހަންނާއެއްކޮށް އިތުރު ތިން ކުދިން އުޅުނެވެ. ދެ އަންހެން ކުދިންނާއި ދެ ފިރިހެން ކުދިންގެ ގޮރޫޕަކަށް ވުމުން ބައެއް މީހުން އަހަރެމެން ހާދަ “ގައްޑާ” އޭ ބުނަމުން ދިޔައިރު އަނެއްބައިމީހުން ބުނަމުން ދިޔައީ އަހަރެމެންނަކީ ބިޓުންގެ ގުރޫޕެއް ކަމަށެވެ. ނަމަވެސް ހަގީގަތަކީ އެހެންމީހުން އެހެން ކިޔަން ފެށިއިރު އަހަރެމެންގެ ތެރޭގައި އޮތީ ހަމައެކަނި ރަހުމަތްތެރި ކަމުގެ ގުޅުން ކަމެވެ. އެހެނަސް އެކަކު އަނެކަކުގެ ހިތު ތެރޭގައި އެފަދަ ޝުޢޫރުތައް ނެތޭ ނުބުނެވޭނެއެވެ.\nއަހަރެންގެ ހިތުގެ ތެރޭގައިވެސް އޭރު ވަނީ އެކުވެރިއަކަށް ލޯބީގެ ކުލަބޮކި ދިއްލެން ފަށާފައެވެ. އެބޮކީގެ އަލިން ފާޅުވަމުން ދިޔައީ ރަން އަކުރުން ފަވާލެވިފައިވާ ފަޒީލްގެ ނަމެވެ. ބޮއްކުރާ ދޮށަށް ކެނބޭ އޮޑިއަކަށް ވާން ބޭނުން ނުވާތީ އަހަރެން ފަޒީލްއަށް ހިތް އެދުނަސް އެކަމެއް ފަޒީލްއަށް ނާންގަމެވެ. ލޯބި ހިތުގައި ރައްކާކޮށްގެން އަހަރެން ފަޒީލްއަށް އިންތިޒާރު ކުރަމުން ދިޔައީމެވެ. މާގިނަ ދުވަހެއް ނުވެ ފަޒީލްގެ ކިބައިން އަހަންނަށް އިޝާރާތްތައް ލިބެން ފަށައިފިއެވެ. އެއްވެސް ކަމެއް ނުވަނީސް ހާދަ ރީއްޗޭވެސް ބުނެފާނެއެވެ. އަހަރެންގެ ފޯނަށް މެސްޖު ކުރަންވެސް ފަށައިފިއެވެ. އެންމެ ފަހުން ދެ ޅެންބައިތުން ފަޒީލް އަހަރެން ދެކެ ވާލޯބި ބަޔާން ކޮށްދިނެވެ.\nފެނިލުމަށް އަބަދުމެ އެދެނީ ތިޔަ ސޫރައޭ\nއިވުމަށް އަބަދުމެ އެދެނީ ތިޔަ މިޔުޒިކީ އަޑޭ\nހިތް އަބަދުމެ އެދެނީ ތިޔަ ލޯތްބަށޭ\nހިތް އަބަދުމެ އެދެނީ ލިއުރާ އަށޭ\nކުލާހުގައި އަހަރެންގެ ފަހަތުގައި ހުރެފައި ފަޒީލް ދިން ގަނޑުގައި ލިޔެފައި ހުރި ބައިތުތައް ކިޔާލުމާއެކު އަހަރެންނަށް ހީވީ ގައިން ހީބިހި ނަގައިގެން ދިޔަ ހެންނެވެ. ފަޒީލްއަށް ބަލާލުމުން ފަޒީލްދިން ހިނިތުންވުމާއެކު އަހަރެން ލަދުންގޮސް މުޅި މޫނު ރަތްވިއެވެ\nއަހަރެމެންގެ ލޯބީގެ ބަހާރު މޫސުން ފެށިގެން ދިޔައެވެ. އެންމެ ފަހު އިމްތިހާން ދުވަސްކޮޅު ކަމުގައި ވިޔަސް ދިގު ފޯން ކޯލްތަކުގައި އަހަރެމެން ރޭގަނޑު ހޭދަ ކުރަމުންދިޔައީމެވެ. އެކަކު އަނެކަކަށް ލޯބީގެ ލަވަޔާއި ޅެންބައިތު ކިޔައިދެމުން ދިޔައީމެވެ. ޅެންބައިތު ކިޔައިދިނުމަކީ ފަޒީލް ވަރަށް ކުރާހިތްވާ ކަމެކެވެ. ބަހާރު މޫސުން އިތުރަށް ފުރިހަމަވުމަށް މަގުފަހިވެގެން ދިޔައީ އަހަރެންގެ މައިންބަފައިން ކޮއްކޮ ޑަކްޓަރަށް ދައްކަން އިންޑިޔާއަށް ދާން ޖެހުމުންނެވެ. ގޭގައި އިތުރު މީހަކު ނެތުމުން އަހަންނަށް ފުރިހަމަ މިނިވަންކަން ލިބުނެވެ. ފަޒީލްއާއެކު ބޭރަށް ދިޔުން އާންމު ކަމަކަށް ވިއެވެ. ބޭރަށް ނުދެވުނު ރެއެއް ވިއްޔާ ފަޒީލް އަހަންނާ ބައްދަލުކުރަން ގެއަށްވެސް އަންނާނެއެވެ. އެހެން ގެއަށް އައިސް ބައްދަލުކޮށް އުޅުމުގެ ތެރޭގައި ފަޒީލް އަހަރެންގެ މޫނާއި ފަޒީލްގެ މޫނު ކައިރިކުރުމަށް ފަހު އަހަރެންގެ ތުންފަތުގައި ބޮސްދިނެވެ. އަހަރެން ވަގުތުން ދުރަށް ޖެހިލީމެވެ. އަދި ނޫނެކޭ ބުނާގޮތަށް ބޯތަޅުވާލީމެވެ. “ލިއު އަހަރެންދެކެ ލޯބި ވަންޏާ ކޮބާ މިކަމުގަ އޮތް މައްސަލަ އަކީ؟ ލޯބި ވަންޏާ އަހަންނަށް މި އުފާވެސް ދޭނެ. ލިއު އަހަރެން ދެކެ ލޯބި ނުވަނީ” ފަޒީލް ހިތުގަޖެހިފައިވާ ރާގަކަށް ބުނެލިއެވެ. އަހަރެން ފަޒީލް ދެކެ ލޯބިވަމެވެ. އެކަން ސާބިތު ކޮށްދިނުމަށް ކޮންމެ ކަމެއް ކުރުމަށްވެސް އަހަރެން ހުރީ ތައްޔާރަށްވެ.\nއެ ހާދިސާ ހިނގިތާ މަހެއް ފާއިތުވެގެން ދިޔައިރު މަންމަމެންވެސް އެނބުރި މާލެ އައިސްފިއެވެ. އަހަރެމެންގެ ސްކޫލްވެސް ނިމިއްޖެއެވެ. ސްކޫލް ނިމުމުން ފަޒީލް ބަދަލުވާން ފަށައިފިއެވެ. ފޯންކޯލްތައް މަދުވިއެވެ. ޅެންބައިތު ކިޔައިދިނުން ހުއްޓިއްޖެއެވެ. އަހަންނާ ބައްދަލުކުރާހިތުން ފަޒީލެއް ނޫޅެއެވެ. ފަޒީލަށް ބަދަލުތައް އަންނަމުން ދިޔައިރު އަހަރެންގެ ހަށިގަނޑަށްވެސް ދިޔައީ ބަދަލުތަކެއް އަންނަމުންނެވެ. މިބަދަލުތައް ފާހަގަވުމުން އަހަރެން ހާސްވާންފެށިއެވެ. ދެން ކުރަންވީ ކަމެއްވެސް އަހަންނަށް ނުވިސްނުނެވެ. ފަޒީލަށް ގުޅާ ގުޅާ މިހާރު އަހަރެންގެ އިނގިލިތައްވެސް ވަރުބަލި ވެއްޖެއެވެ. އެންމެ ފަހުން އަހަރެންނާ އެއްކޮށް ދެން އުޅުނު އަންހެން ކުއްޖާކަމަށްވާ އީޝަލްއަށް ގުޅާލީމެވެ. އީޝަލްވެސް ފޯނެއް ނުނަގައެވެ. އުމުރަށްވެސް ރައްޓެހިންގޮތުގައި ވާނަމޭ ކިޔާފަ ދެއްކި ހުރިހާ ވާހަކައެއް ސްކޫލް ނިމުމުން ސްކޫލް ޔުނިފޯމް އުކާލާ ފަދައިން އުކާލަނީހޭ ކިޔާ ކުދިކިޔާލުމަށްފަހު ދެން އަހަރެންނާއެއްކޮށް އުޅުނު ފިރިހެން ކުއްޖާ ކަމަށްވާ ޝިނާހު އަށް ގުޅާލީމެވެ. ފުރަތަމަ ރިންގާއެކު ޝިނާހު ފޯނު ނަގައިފިއެވެ.\n” އަހަރެން ވަރަށް ބޮޑު ވާހަކައެއް ބުނަންވެގެން.. އަހަންނާ ބައްދަލުކޮށްލެވިދާމެތަ؟” އަހަރެންގެ އެދުމަށް ވަގުތުން ޝިނާހު އަހަރެންގެ ގެ ކައިރި އަށް އައިސްފިއެވެ. އަހަރެން ޝިނާހުއާއެކު ފުރަތަމަ ދިޔައީ ގެ ކައިރި ބީޗަށެވެ. އަދި ހުރިހާ ވާހަކައެއް ކިޔައިދިނީމެވެ. ޝިނާހުގެ ފޯނުން ފަޒީލް އަށް ވެސް ގުޅީމެވެ. ފަޒީލް ފޯނު ނެގުމުން ހަމައެކަނި އަހަރެން ގުޅީމަ ނުނަގަނީކަން އަހަންނަށް ވިސްނުނެވެ. ފޯނު ނެގުމަށްފަހު އަހަންނަށް އަނގައިން އެންމެ ލަފުޒެއްވެސް ބޭރުނުކުރެވުނެވެ. އެންމެ ފަހުން ޝިނާހުއަށް ޖެހުނީ ފަޒީލް ކައިރި އެވާހަކަ ބުނާށެވެ. އެއާއެކު ފަޒީލް ދިން ޖަވާބުން އަހަރެންގެ ހިތް ހުއްޓުނު ކަހަލަ އެވެ. “އޭނަ ބަނޑުބޮޑޭ؟ މަގޭ ދަރިއަކަށް؟ ނުވާނެ. މަ އޭނައާއެއްކޮށް ތިކަހަލަ ކަމެއް ނުވެސް ކުރަން”.\nއޭގެ ދެމަސް ފަހެވެ. އަހަރެންގެ ބަނޑަށް ތިން މަސް ފުރިއްޖެއެވެ. ގޭގެ މީހުން އަހަރެން ފަލަވަނީ ކަމަށް ހީކުރިޔަސް މާލެ ތެރޭގައި އެކި އެކި ވާހަކަ ފެތުރެން ފެށިއެވެ. މިކަމުގައި އަހަންނަށް އެހީތެރިވެދެނީ ޝިނާހު އެކަންޏެވެ. ސިއްރުން ޝިނާހު އަހަރެން ޑަކްޓަރަށް ދައްކަންވެސް ގެންދެއެވެ. އަހަރެންގެ ބަނޑުގައި ވަނީ ފަޒީލްގެ ދަރިއެއް ނޫންކަމަށް އޭނަ ބުނި ދުވަހުގެ ފަހުން އަހަރެން ފަޒީލް އާ ވާހަކަވެސް ނުދައްކަމެވެ. ޝިނާހުގެ އޯގާތެރިކަމުން އަހަރެންގެ އިޚުތިޔާރާ ނުލާ އަހަރެންގެ ހިތް ބަދަލުވާން ފެށިއެވެ. ފަޒީލް ފަތިން ފޫހިވެ ޝިނާހުއަށް ހިތުގައި ޝުޢޫރުތަކެއް އުފެދެން ފަށައިފިއެވެ.\nއިރުއޮއްސި ހަތެއް ޖަހައިފިއެވެ. އަހަރެން އިނީ އާޓިފިޝަލް ބީޗުގެ ވެލިގަނޑުގައި އިށީދެގެންނެވެ. އަހަރެންގެ ގާތުގައި ޝިނާހު އިނެވެ. ދެމީހުނެ ކުރެ އެކަކުވެސް ވާހަކައެއް ނުދައްކަމެވެ. ދައްކަންޖެހޭ ވާހަކަ ގިނަކަމުން ފުރަތަމަ ދައްކަންވީ ކޮންވާހަކައެއް ކަން ނޭނގިގެން ދެމީހުންނަށްވެސް ހުރެވުނީ ކަންނޭގެއެވެ. ނޫނީ ދައްކަން ޖެހޭ ވާހަކައިގެ ޒާތުން އެވާހަކަ ދައްކަން ލަދުން ދެމީހުންވެސް ހުރީކަމަށް ވެދާނެއެވެ. “ލިއު. ލިއު ކުރަން ތިއުޅެނީ ވަރަށް ބޮޑުކަމެއް. އުނދަގޫކަމެއް. އަދި މީހުންގެ މެދުގަ ލިއު ބަދުނާމުވެގެން ދާނެ ކަމެއް” އެންމެ ފަހުން ތަނުގެ ހަމަހިމޭންކަން ކަނޑުވައިލީ ޝިނާހުއެވެ. “އަހަންނަށް ތިކަން އިނގޭ ޝިނާހު. އެކަމަކު ޝިނާހު. އަހަންނަށް މިހާރުވެސް ބޮޑު ކުށެއް ކުރެވިއްޖެ. އަނެއްކާ އެއަށްވުރެ ބޮޑު ކުށެއް އަހަންނަށް ނުކުރެވޭނެ” އަހަރެމެން ދެމީހުން ވާހަކަދައްކަމުން ދިޔައިރު އެކަކުވެސް އަނެކަކުގެ މޫނަށް ބަލާނުލަމެވެ. މޫދަށް ބަލަހައްޓައިގެން ހުރެ ވާހަކަ ކުރިއަށް ގެންދިޔައީމެވެ. “އަހަރެންވެސް ބޭނުންވަނީ ތިގޮތޭ.. އެކަމަކު ކޮންމެ ކަމަކަށްވެސް ލިއު ހުންނަން ޖެހޭނީ ތައްޔާރުވެގެންނޭ ބުނަން މިއުޅެނީ. މަންމަމެންނަށް އިނގުނީމަވެސް-” ޝިނާހުގެ ވާހަކަ އެހާހިސާބަށް ދިޔުމާއެކު ޝިނާހުގެ ވާހަކަ މެދުކަނޑާލުމަށްފަހު އަހަރެން ވާހަކަ ދައްކަން ފެށީމެވެ. “އަހަރެން ތިކަމާ ވަރަށް ވިސްނައިފިން.. އަހަރެން މިއެޅެނީ މަންމަ ކައިރި ބުނަން” އަހަރެން އެހެން ބުނުމުނެ ޝިނާހު އަހަންނަށް ބަލާލިއެވެ. އަދި އަހަރެންގެ ބޮލުގައި ފިރުމާލުމަށްފަހު ހުރިހާ ކަމެއްވެސް ރަނގަޅު ވާނެއޭ ބުނެލިއެވެ. އަހަންނަށް ބޭއިޙުތިޔާރުގައި ލޯ މަރާލެވުނެވެ. އަދި ޝިނާހުގެ އޯގާތެރިކަމަށް ހިތާހިތާ ޝުކުރު ކޮއްލަމުން އަހަރެންގެ އަމިއްލަ ހާލާމެދު އިތުރަށް ވިސްނާލީމެވެ.\nގެއަށް އާދެވުމާއެކު އަހަރެން އަވަސްވެގަތީ އިޝާ ނަމާދު ކުރުމަށެވެ. އެއަށްފަހު ކޮޓަރިން ނުކުތީމެވެ. ފެންޑާގައި މަންމަ ޓީވީ ބަލަން އިނެވެ. އަހަރެން މަންމަ ތިބަލަނީ ކޯއްޗެއްހޭ އަހާލުމުން ހަބަރު ބަލަނީ ނޫންހޭ މަންމަ ބުންޏެވެ. “މަންމާ! އަހަރެން ވާހަކައެއް ބުނަން” އަހަރެން އެތައް ހިއްވަރެއް ލުމަށްފަހު ބުނެލީމެވެ. މަންމަ ޖަވާބެއް ނުދިނުމުން އަހަރެން ތަކުރާރު ކޮށްލީމެވެ. މަންމަ އަހަރެންގެ މޫނަށް ބަލާލުމުން އަހަންނަށް އިސްޖަހާލެވުނެވެ. އަދި ބުނަން އެތައް ފަހަރަކު އަނގަ ހުޅުވުމަށްފަހު އެންމެފަހުން ބުނީމެވެ. “މަންމާ! އަހަރެން ބަނޑުބޮޑު”. މަންމައަށް “އޭ” ބުނެވުމާއެކު ފަހަތުން ބާރަށް ލިއުރާއޭ ކިޔާ މީހަކު ގޮވާލިއެވެ. އަހަރެން ބިރުންހުރެ ފަހަތް ބަލާލިއިރު ބައްޕަ ރުޅިން ފުރިފައިވާ މޫނަކާއެކު އަހަންނަށް ބަލަން ހުއްޓެވެ. ބައްޕަގެ ދެއަތްވެސް ތުރުތުރު އަޅަމުން ދިޔައެވެ. “ލިއުރާ ބަނޑުބޮޑޭ!” ބައްޕައަށް އިތުރަށް އެންމެ ލަފުޒެއްވެސް ނުބުނެވުނެވެ. “އެއީ އެމަންޖެ ސަމާސާއަކަށް ބުނި އެއްޗެކޭ” މަންމަ އަދިވެސް ގަބޫލު ނުކުރެވިގެން ބުންޏެވެ. އެދި އަހަރެން އެއީ ތެދެކޭ ބުނޭތޯ އަހަރެންނަށް ބަލާލިއެވެ. އަހަރެން ބޮލުގެ އިޝާރާތުން ނޫނެކޭ ބުނީމެވެ. އެއާއެކު މަންމައަށް ގިސްލަގިސްލާފައި ރޮވެން ފެށުނެވެ. އަދި އަހަރެމެންނަށް މި ދެއްކެވީ ކޮންފަދަ ދުވަހެއްހޭ ކިޔާ ގޮވަންފެށިއެވެ. ބައްޕައަށްޗެސް ރޮވެން ފެށުނެވެ. އެހެންނަމަވެސް ކަރުނަ ފޮހެލުމަށްފަހު އަހަންނާ ދިމާއަށް އަންނަން ފެށިއެވެ. އަހަރެން ބިރުން ތުރުތުރު އަޅަންފެށިއެވެ. ބައްޕަ އަހަރެންގެ މުލައްދަނޑީގައި ހިފާ ގޭގެ ބޮޑުދޮރާ ދިމާއަށް ހިނގައިގަތެވެ. އަހަރެން ބައްޕާ އަހަންނަށް މަޢާފު ކުރާށޭ ގެއިން ނުނެރޭށޭ ކިޔާ އާދޭސް ކުރަން ފެށީމެވެ. އަދި މަންމައަށް ވެސް ގޮވަންފަށީމެވެ. މަންމަ ދުވަފަ އައިސް ބައްޕަގެ ފައިގައި ހިފެހެއްޓިއެވެ. އަދި ތިހެންނަހަދާށޭ ކިޔާ އާދޭސްކުރަންފެށިއެވެ. ބައްޕަ ހުއްޓުނެވެ. އަދި އެހަރެންގެ އަތުން ދޫކޮށްލިއެވެ. ” ދޭ ކޮޓަރިއަށް” މަންމަ އެހެން ބުނުމާއެކު އަހަރެން އަވަހަށް ކޮޓަރިއާ ދިމާއަށް ދިޔައީމެވެ. ކޮއްކޮވެސް ރޮވިފައި ކޮޓަރިން ބޭރަށް ބޯދިގުކޮށްގެން ހުރިތަން ފެނުމުން އަހަންނަށް އިތުރަށް ރޮވޭ ގޮތްވިއެވެ.\nއަހަރެން އެނދު މަތިގައި އޮށޯވެ އޮތީމެވެ. ދެންވާނީ ކިހިނެއް ކަމެއް އަހަންނަކަށް ނުވިސްނުނެވެ. އެންމެ ފަހުން ފޯނު ނަގާ ޝިނާހުއަށް ގުޅާލުމަށް ނަންބަރު ޖަހާލީމެވެ. އަހަންނަށް ނުގުޅެނީސް ކުއްލިއަކަށް މީހަކު ދޮރު ހުޅުވާލިއެވެ. އަހަންނަށް ފުންމައިގެން ތެދުވެވުނެވެ. މަންމަ އެތެރެއަށް ވަނެވެ. މަންމަ މޫނުމަތިން ރުޅިވެރިކަން ނޫން އެހެން އެއްޗެއް އަހަންނަށް ނުފެނުނެވެ. މަންމަ އަހަރެން އަތުން ފޯނު ޖަހައިގަތެވެ. އަދި ކަބަޑުމަތީގައި އޮތް ލެޕްޓޮޕްވެސް ނެގިއެވެ. “މިހުރިހާ އެއްޗެއް ހޯދަދިނީމަވެސް ތިތަ އަހަރެމެންނަށް ދޭން އިނގުނު ހަދިޔާއަކީ؟” މަންމަ ރުޅިވެރިކަމާއެހު އަހާލުމުން އަހަންނަށް އިސްޖަހާލެވުނެވެ. “މުޅި ދުނިޔެއަށް އަހަރެމެން ބަދުނާމުވާނެވަރު ކަންތައް ކޮށްފަ އިސްޖަހާނެ ކަމެއް ނެތް. ކާކުގެ ދަރިއެއްތީ؟” މަންމަ ހަޅޭއްލަވައިގަތެވެ. އަދި އެސުވާލު އެތައް ފަހަރަކު ތަކުރާރު ކޮށްލިއެވެ. އަހަރެން ޖަވާބެއް ނުދިނުމުން މަންމަ ފޯނާ ލެޕްޓޮޕް ކަބަޑު މަތީގައި ބޭއްވިއެވެ. އަދި ސިންގާއެއް ހެން އަހަރެންނާ ދިމާއަށް ފުންމައިގަތެވެ. މަންމަ އަހަރެންގެ ކަންފަތުގައި ހިފާ ދަމާލުމަށް ފަހު އަނެއްކާވެސް އެހެން އަހާލިއެވެ. އަހަރެން ބާރަށް ރޯން ފެށިމެވެ. ކޮއްކޮ ދައްތައަށް ތިހެން ނަހަދާށޭ ކިޔާ އާދޭސް ކުރަން ފެށިއެވެ. އަޑުގަދަވުމުން ބައްޕަ ކޮޓަރިއަށް ވަނެވެ. އަދި ވަގުތުން މަންމަ ދުރުކޮށްލިއެވެ. މަންމަ އަހަންނާ ދިމާއަށް ބަލަން ހުރުމަށްފަހު ފޯނާއި ލެޕްޓޮޕް ނަގައިގެން ކޮޓަރިން ނުކުތެވެ. އަހަރެން ބަޑިފަޅައިގެން ދިޔައެވެ. އަހަރެން އުމުރުން 19 އަހަރުވެގެން ދިޔައިރު ދުވަހަކުވެސް މަންމަ އަހަންނަށް އެފަދަ ކަމެއް ކޮށްފައެއް ނުވެއެވެ.\nއެތައް އިރެއް ވަންދެން ރުއިމަށްފަހު އަހަރެން ތެދުވީމެވެ. ދޮރާދިމާއަށް ހިނގައިގަތީމެވެ. އެކަމަކު ކޮޓަރިން ނުކުންނާކަށް ނުކެރުނެވެ. އެހެންވުމުން ދޮރުކައިރީގައި އިށީނީމެވެ. ބޭރުން މަންމަ އާ ބައްޕަ ވާހަކަ ދައްކާ އަޑު އިވެއެވެ. މަންމަމެން އުޅެނީ ދެންހަދާނެ ގޮތެއް ނުވިސްނިގެންނެވެ. އެންމެ ފަހުން ދަރިފުޅު ވައްޓާލަން ހިނގާށޭ ބައްޕަ ބުންޏެވެ. އަހަންނަށް އަނގަ މަތީގައި އަތް އަޅާލެވުނެވެ. އަދި ނޫނެކޭ ބުނާގޮތަށް ބޯހޫރާލީމެވެ. މަންމަ އެކަމާ އެއްބަސް ނުވުމުން އަހަންނަށް ކުޑަ ހިތްހަމަޖެހުމެއް ލިބުނެވެ. “ދެން އެނޫން ކޮންގޮތެއްތަ އޮތީ؟ އެ ދަރިއަކު ވިހައިފިއްޔާ އަހަރެމެންނޭ ބަދުނާމު ވާނީ.. ކާކުގެ ދަރިއެއްތަ؟” ބައްޕަ ހާސްވަފައިހުރި ރާގަކަށް ބުނެލިއެވެ. “އަހަންނަކަށް ނޭނގެ! ތި ސުވާލު ކުރީމަ އޭނަ ޖަވާބެއް ނުދިން. ކަންފަތަށް ތިމަރަ އެޅިފަ” މަންމަ އަޑުގައިވަނީ ނުރުހުމާއި ނަފްރަތެވެ. “ތިވާނީ ސީ.އެޗް.އެސް.އީ ގަ އޭނަ އާއެއްކޮށް އުޅުނު ދެ ފިރިހެނުންގެ ތެރެއިން އެކަކުގެ ދަރިއަކަށް. މަ އޭރުވެސް ބުނީމޭ ފިރިހެނުންނާއެއްކޮށް ތިއުޅެނީ ކީއްވެހޭ” މަންމަ އިތުރަށް ބުނެލިއެވެ. “ތި މީހަކު އިނގޭ ދުވަހަކުން އޭނައަށް މަމީ ނުބައި މީހެއްކަން އަންގާލާނަން” އެހެންބުނެ ބާރަށް އެއްޗެއްގައި ޖެހި އަޑު އިވުނެވެ.\nއަހަންނަށް އިތުރަށް ރޮވޭ ގޮތްވިއެވެ. އަހަންނަށް މިކުރެވުނީ ކޮންފަދަ ބޮޑުކުށެއް ހެއްޔެވެ. މަންމަ އާ ބައްޕަ އަހަރެންދެކެ އެ އަންނަނީ ހަމަ އައުން ހައްޤު ރުޅިއެކެވެ. އެދެމީހުން އަހަންނަށްޓަކައި ނުކޮށްދެނީ ކޮންކަމެއް ހެއްޔެވެ؟ އެންމެ ކުޑަ އިރުއްސުރެ އަހަންނަށްޓަކައި އެތައް ރެއެއްގެ ނިދި ނަގާލި ބަޔަކަށް އަހަރެން މިދެނީ ކޮންފަދަ ހަދިޔާއެއް ހެއްޔެވެ؟ އެދެމީހުން ބަދުނާމުކޮށް މުޖުތަމައިގައި އަގު ވައްޓާލުމަށް އަހަންނަށް އޮތީ ކޮން ހައްޤެއް ހެއްޔެވެ؟ އަހަރެންގެ ސިކުނޑީގައި އެކި ހިޔާލުތައް އެނބުރެން ފަށައިފިއެވެ. ބޭއިހްތިޔާރުގައި އަހަންނަށް ބަނޑުގައި އަތް އަޅާލެވުނެވެ. ހިޔާލުތަކުގައި ވަނިކޮށް ކުއްލިއަކަށް މަންމަމެންގެ އަޑު ގަދަވިއެވެ. “ފޯނަށް މީހަކު މެސެޖެއް ކޮށްފި. ލިއު ކިހިނެއް؟ މަންމަ ކައިރި ބުނީތަ؟” މަންމަ މެސެޖް ކިޔާލިއެވެ. ބައްޕަ ކާކު ކުރި މެސެޖެއްހޭ އެހުމުން މަންމަ ޝިނާހުއޭ ބުންޏެވެ.\n“ޝިނާހުއޭ.. ގެނޭ ތި ފޯނު. ހޭއަރުވާލާނަން” ރުޅިން ކެކިކެކި ހުރި އަޑަކުން ބައްޕަ އެހެން ބުނުމުން އަހަންނަށް ވަގުތުން ތެދުވެވުނެވެ. އަދި އަވަހަށް ކޮޓަރިން ނުކުތީމެވެ. މަންމަ އާއި ބައްޕައަށް އެއްފަހަރާ އަހަންނަށް ބަލާލެވުނެވެ. އަހަރެން ނޫނެކޭ ބުނުމުގެ ގޮތުން ބޯހޫރާލީމެވެ. “ފަޅާއެރީމަވެސް އެއްބަސް ނުވަންތަ ތިއުޅެނީ؟” މަންމަ ބުނެލިއެވެ. “ނޫނެކޭ މަންމާ! ޝިނާހުގެ ދަރިއެއް ނޫނޭ”.\n“ދެން ކާކުގެ ދަރިއެއްތަ”\n“އެއްވެސް މީހެއްގެ ދަރިއެއް ނޫން. ހަމައެކަނި އަހަރެންގެ ދަރިއެއް”\n“ބަލަ ކަލޭތީ މަރިޔަމްގެފާނުތަ؟ ބަފައަކާނުލާ ދަރިއަކު ލިބެން”\n“އެކަމަކުވެސް މީ ޝިނާހުގެ ދަރިއެއް ނޫނޭ” އަހަރެން ދެކަކޫ މައްޗަށް ތިރިވެ އާދޭސް ކުރަން ފެށީމެވެ. އަދި ޝިނާހުއަށް ގުޅާފައި އެއްވެސް އެއްޗެއް ނުކިޔުމަށް އެދުނީމެވެ.\n“ދާން އުޅޫ ކޮޓަރިއަށް” ބައްޕަގެ އަމުރަށް އަހަރެން އަވަހަށް ކޮޓަރިއަށް ދިޔައީމެވެ. “އަހަންނަށް ހީވަނީ ޝިނާހުގެ ދަރިއެއް ނޫންހެން” އަހަރެން ދޮރު ކައިރީގައި މަންމަ އާއި ބައްޕަގެ ވާހަކަ އަޑު އަހަން ހުރީމެވެ. އަނެއްކާވެސް މަންމައާއި ބައްޕަ ދެން ހަދާނެ ގޮތަކާމެދު މަޝްވަރާ ކުރަން ފެށިއެވެ. އަހަރެން އަވަހަށް ރާއްޖެއިން ބޭރަށް ކިޔަވަން ފޮނުވާލުމަށްވެސް މަންމަ ހިޔާލު ދިނެވެ. ނަމަވެސް އެ ހިޔާލު ބައްޕައަކަށް ކަމަކު ނުދިޔައެވެ. އެފަދަ އެތައް ހިޔާލެއް އަކަކު އަނެކަކާ ހިއްސާ ކުރަމުން ދިޔައެވެ. ނަމަވެސް އެކަކަށް ކަމުދާ ހިޔާލު އަނެކަކަށް ކަމަކުނުދެއެވެ. އެގޮތުގައި އެއް ގަޑިއިރު ހޭދަވެގްން ހިނގައްޖެވެ. މަންމައާ ބައްޕައަށް އެއްފަހަރާ ހިއްސާކޮށްލެވުނު ހިޔާލާއެކު އަހަންނަށް ބޭއިހުތިޔާރުގައި އަނެއްކާވެސް ރޮވެން ފެށުނެވެ.\nއަހަންނަށް ހޭލެވުނު އިރު އަހަރެން އޮތީ ދޮރު ކައިރީގައެވެ. އަވަހަށް ތެދުވެ ކޮޓަރީގެ ގަޑިއަށް ބަލާލީމެވެ. މެންދުރު ވާން ގާތްވެފައި ހުރުމުން އަވަހަށް ފާހަނައަށް ވަދެ މޫނު ދޮވެލައިގެން ކޮޓަރިން ނުކުންނަން ހިނގައިގަތިމެވެ. މާގިނަ އިރުވަންދެން ނިދީމަ އަނެއްކާ މަންމަ އިތުރަށް ރުޅިއަންނާނެކަން އިނގޭތީ އަހަރެން ހުރީ ކުޑަކޮށް ކޮޓަރިން ނުކުންނަން ޖެހިލުންވެފައެވެ. އެހެންނަމަވެސް ހިއްވަރު ކޮއްފައި ދޮރު ހުޅުވާލަން ތަޅުގައި ހިފާލީއެވެ. އެއާއެކު އަހަންނަށް ލިބުނީ ކުއްލި ސިހުމެކެވެ. ކޮޓަރީގެ ދޮރެއް ނުހުޅުވުނެވެ. އެކަމަކު ހުރީ ތަޅުލެވިފައެއްވެސް ނޫނެވެ. އަހަންނަށް މިވީ ކިހިނެއްކަން ރޭކާލީ އެތައް ފަހަރަކު ދޮރުގައި ހިފުނު ފަހުންނެވެ. ދޮރު ހުރީ ކޮޓަރިން ބޭރުން ތަޅުލާފައެވެ. އެކަހަލަ ތަޅެއް އެހުރީ މިއަދު ހަރުކޮށްފައެވެ. އަހަރެން ދޮރުގައި ތަޅަމުން މަންމަ އަށް ގޮވަން ފެށީމެވެ. އިރުކޮޅަކުން މަންމަ އައިސް ތި ދޮރުގައި ނުތަޅާށޭ ބުންޏެވެ. އަދި ދޮރު ހުޅުވާލުމަށްފަހު3ރޮއްޓާއި ކުޅިމަސް އަޅާފައި ހުރި ތައްޓަކާއި5ލީޓަރުގެ ފެންފުޅިއެއް އެތެރެއަށް ވެއްދިއެވެ. އަހަރެން ތިހެން ނަހަދާށޭ ބުނެ ގޮވަން ފެށިމެވެ. މަންމައަށް އަހަރެން ކިޔާއެއްޗެއް އަޑު ނީވޭކަހަލައެވެ. އަހަރެން ބޭނުންވީ ވަގުތުން އެތަނުން ސަލާމަތް ވާށެވެ. މަންމަ ތަށިތައް ބެހެއްޓުމުގައި އުޅެނިކޮށް އަވަހަށް ކޮޓަރިން ނުކުމެ އަހަރެން ގޭގެ ބޮޑު ދޮރާ ދިމާއަށް ދުއްވައިގަތީމެވެ. ނަމަވެސް އަހަރެންނަށް އެ ދޮރާދިމާއަށް ވާސިލު ނުވެވެނީސް ކުރިމައްޗަށް ޖެހުނީ ބައްޕައެވެ.\nޖެހިގެން އައި ހަމަސް ދުވަހު އަހަރެން ދިރިއުޅެމުން ދިޔައީ އަހަރެންގެ ކޮޓަރީގައެވެ. މަންމަ ނޫން އެހެން މީހަކު އަހަރެންގެ ކޮޓަރިއަކަށްވެސް ނުވަދެއެވެ. މަންމަވެސް ވަންނަނީ ތިން އިރު ކާއެއްޗެހި ގެނެސްދޭން އެކަންޏެވެ. އަހަރެން ވާހަކަ ދެއްކިއަސް އަނގައިން އެންމެ ބަހެއްވެސް ނުބުނެއެވެ. ކޮއްކޮ ކުރީކޮޅު ދޮރު ކައިރީގަ ހުރެގެން އަހަންނާ ވާހަކަ ދެއްކިއަސް މަންމަ ހިތްހަމަ ނުޖެހޭތީ އެކަންވެސް ހުއްޓާލައިފިއެވެ. ކޮއްކޮ ބުނިގޮތުގައި ޝިނާހު އަހަރެން ހޯދަން ގެއަށް އެތައް ފަހަރަކު އައެވެ. މަންމަ ޝިނާހު އާ ދިމާއަށް އެއްޗެހި ކިޔާލާފައި ފޮނުވާލަނީއެވެ. އެނދުމަތިގައި އޯށޯވެގެން އަހަރެން އޮތީ މިއަދު ބަނޑަށް އުނދަގޫ ވާތީއެވެ. ކުޑަކޮށް ތަދު ވެފައި ތަދު ކެނޑެއެވެ. އެކަމަކު އަނެއްކާވެސް އިރުކޮޅަކުން ތަދުވެއެވެ. މަންމައަށް އެތައްފަހަރަކު ގޮވަންވެސް ގޮވައިފީމެވެ. ކުއްލިއަކަށް އަހަރެންގެ ބަނޑަށް އެރި ތަދާއެކު އަހަންނަށް ބާރަށް ހަޅޭއްލަވައިގަނެވުނެވެ. އަދި މަންމައަށް އަނެއްކާވެސް ގޮވަން ފެށީމެވެ. މަންމަ އައިސް ދޮރު ހުޅުވާލިއެވެ. އަދި އަހަރެން ފެނުމުން ހާސްވެގެން ތެޅެން ފެށިއެވެ. ވިހާ ވަގުތު ޖެހުނީއއެވެ. ހާލަތު ހުރި ގޮތުން އަހަރެން ވިހަން ޖެހެނީވެސް ގޭގައެވެ.\nހިޔާލީ ދުނިޔެއިން އަހަންނަށް ހޭލެވުނީ ފޯނު ރިންގުވުމުންނެވެ. އަހަރެން އަވަހަށް ފޯނު ނަގާ ކަންފަތުގައި ޖައްސާލީމެވެ. “ލިއު! ޒަޔާން ވާހަކަ ދައްކަން ބޭނުންވެގެން” ވާހަކަދެއްކީ ޝިނާހުއެވެ. އަހަރެންގެ ފިރިމީހާއެވެ. ޒަޔާން އަހަންނަށް ގޮވާލިއެވެ. އާއެކެވެ. އެއީ އަހަރެންގެ6އަހަރުގެ ދަރިފުޅެވެ. އެކަމަކު ޒަޔާން ގޮވާލީ މަންމާއޭ ކިޔާފައް ނޫނެވެ. ދައްތާއޭ ކިޔާފައެވެ. މަންމަމެން ދުނިޔެއަށް އެ ދަރިފުޅު ދެއްކީ މަންމަގެ ދަރިއެއް ކަމަށެވެ. އެއީ އަހަރެންގެ ދަރިއެއްކަން މުޅި ދުނިޔެއަށް ވަންހަނާ ކުރިއެވެ. މިއީ އަހަރެންގެ ތަޤްދީރެވެ. ދައްތާއޭ ކިޔާފައި ގޮވާލާ ކޮންމެ ފަހަރަކު އަހަރެންގެ ހިތް ކުދިކުދިވެގެން ދިޔަޔަސް އަހަރެންނަށް ކުރެވޭނެ ކަމެއެ ނެތެވެ. ކޮންމެވެސް ދުވަހަކު އެ ދަރިފުޅު އަހަންނަށް މަންމާއޭ ކިޔާފައި ގޮވާލާނެކަމުގެ އުންމީދުގައި ހުއްޓަސް މިއީ އެހެން އެންމެންނަށްވެސް އެންމެ ރަނގަޅު ގޮތެވެ. މަންމައާއި ބައްޕަގެ އަގު މީހުންގެ މެދުގައި ވެއްޓިގެން ނުދެއެވެ. ދައްތައާހެދި ދުނިޔޭގަ އުޅެން ލަދުން ކޮއްކޮ އުޅެން ނުޖެހެއެވެ. ހަރާމް ދަރިއެއްގެ ލަގަބު އެ ދަރިފުޅަށް ލިބި އެ ދަރިފުޅުގެ މުސްތަޤްބަލް އަނދިރިވެފައެއް ނެތެވެ. އަދި ޝިނާހު އަހަންނާ ކައިވެނީގެ ގޮތުން ގުޅުނަސް ޝިނާހު ބަދުނާމުވެގެން ނުދެއެވެ. އެކަމަކު …\nV reethi ekam haadha avahah thi ninmaalee\nMi miharu ehen faharaku vx upkokfi.. Eyru vx up kurashey kiya kiya ovva huttaly\nkurin vesss keee vaahaka eh meee kohmes thaakun\nvarah salhi mivaahaka… keeve kuruvaahaka akah hadhaaly\nthis story is different.. nice\nmivaahaka haikal kurin hama mi website ga genesdheyn feshin. ekam eyru dhimaavi kamehge sababun ithurah up nukurevunu.. ehenve full vaahaka mi genesdhiny 😉\nThat’s okay haikal.. love this story\nPlease upload more stories\nFinally mi story up koffi.. hate you for taking this long to upload this.. but love your story and your name\nMi story ge bodubaehh miehageegathehh!!! Mihenn ebahuri dhanna kujjakahh dhimaavefa …..story salhi BT maabodahh kuru\nwarah reethi. kudakoh kuruveema massala aky.. waiting for more stories from you 🙂


“ބަސްނާހާ ދަރިފުޅު”، ނޫން!ނޫން! ތިހެން ނުބުނޭ! – Dhen.mv\nއިބްރާހީމް ޙުސައިން September 26, 2020 - 9:41 pm\nދަރީންގެ ފަރާތުން ހިތްހަމަ ނުޖެހޭ ކަންކަން ފެނުމަކީ އާންމު ކަމެކެވެ. ބުނާގޮތް ނޫން ގޮތަށް ކަންތައް ކުރުން ނުވަތަ ނުކުރާށޭ ބުނާ ކަމެއް ކުރުމަކީ ބައެއް ކުދީން ކުރާ ހިތްވާ ކަމެކެވެ. މިފަދަ ދަނޑިވަޅުތަކުގައި ހިތްހަމަ ނުޖެހި ނުވަތަ ރުޅި އާދެވި ކުދީންނާ ދިމާއަށް ހަޅޭއްލަވައި ގަނެވޭ ހެއްޔެވެ؟\nމިސުވާލު ކޮންމެ މަޔަކު ،ކޮންމެ ބަފަޔަކު ވެސް އަމިއްލަ ނަފްސާ ކޮށްލައްވާށެވެ. ޖަވާބަކީ އާއެކޭ ނަމަ ހިތްދަތި އެއް ސުވާލު އަދި އެބައޮތެވެ. ދަރީންގެ ހިތުގައި ޖައްސާފައި ހާސިލް ކުރަން ތިޔަ އުޅެނީ ކޮންކަމެއް ހެއްޔެވެ؟\nމައިން ބަފައިން ވެސް އެ މަގާމަށް އާދެވިފައި އެތިބީ ޙަޔާތުގެ ހުރިހާ މަރުހަލާތައް ވޭތުކޮށްގެންނެވެ. މައިންބަފައިންގެ ތުއްތުއިރު ނުވަތަ ކުޑައިރު އެ މައިންބަފައިންގެ މަންމަ ނުވަތަ ބައްޕަ ހަޅޭއްލެވި ހެއްޔެވެ؟ އަނިޔާ ކުރި ހެއްޔެވެ؟ ކުރިނަމަ އޭގެ އަސަރު ކުރީ ކިހިނެއް ހެއްޔެވެ؟ އޭގެ ނަތީޖާ ނިކުތީ ރަނގަޅަށް ހެއްޔެވެ؟ މިހިރީ އަމިއްލަ ދަރިއަކާ މެދު ހިތްދަތި ނުވަތަ އަނިޔާވެރި ގޮތަކަށް ކަންތައް ކުރުމުގެ ކުރިން ވިސްނާލަން ޖެހޭ މުހިންމު ނުކުތާ ތަކެވެ.\nޒަވާޖީ ހަޔާތެއްގެ ގޮށް ދެމީހަކު ޖަހާއިރު އެ ގުޅެނީ ދެ އާއިލާއަކުން އައި ދެމީހުންނެވެ. ދެ ތަރުބިއްޔަތެއްގެ ތެރެއިން ބޮޑުވި ދެމީހުންނެވެ. މިސާލަކަށް ދަންނަވާނަމަ އަންހެން ކުއްޖާއަކީ ވަރަށް ފަރުވާތެރިކަމާ ކެތްތެރިކަމާއެކު ފުރިހަމަ ތަރުބިއްޔަތެއްގެ ތެރެއިން އައިސްހުރި ކުއްޖަކަށް ވެދާނެއެވެ. އަދި ފިރިހެން ކުއްޖާއަކީ ތަންކޮޅެއް އަޅާލުން ކުޑަ ފުދުންތެރިކަން ކުޑަ އާއިލާއެއްގެ ތަރުބިއްޔަތުގައި ހެދި ބޮޑުވި ކުއްޖަކަށް ވެދާނެއެވެ. މި ފަދަ ދެކުދިން ޙަޔާތެއް ފަށާ ، މައިންބަފައިންނަށް ވާއިރު އެ ދެކުދިންގެ ދިރިއުޅުމާމެދު ވިސްނާ ދަރީންގެ ތަރުބިއްޔަތާމެދު ގޮތްތަކެއް ނިންމުމަކީ ވަރަށް މުހިންމު ކަމެކެވެ.\nތެދެކެވެ. "މަގޭ ބަސްނާހާ ދަރިފުޅު!"، "މަގޭ ދަރިފުޅު ދުވަހަކު ބުނާ ގޮތަކަށް ކަންތަކެއް ނުކުރާނެ" ، "ދަރިފުޅު އުޅެނީ ވަރަށް ވިޔާނުދާކޮށް" މިއީ އަހަރެމެންގެ ކަންފަތްތަކުގައި ވަރަށް ގިނައިން ޖެހޭ ބަސްބަހެވެ. މި ބަސްތައް ގިނައިން އިވެނީ ހާސްކަން ބޮޑު ދިރިއުޅުމެއް އުޅޭ އާއިލާތަކުންނެވެ. ހައްލު ނުވެވި ދާ މައްސަލަތަކުގެ ތެރެއިން އުފެދޭ ނުތަނަވަސް ކަމުގައެވެ. ނަމަވެސް އެއީ ދަރިފުޅުގެ މައްސަލައެއް ނޫނެއް ނޫން ހެއްޔެވެ؟ މައިންބަފައިންގެ މެދުގައި އޮތް ނުތަނަވަސްކަމުގެ އަސަރު ދަރިފުޅަށް ކޮށްގެން ނުވާނެއެވެ.\nދަރިފުޅު ބަސްނާހައޭ ބުނެ އޭނާއަށް އެ ލަގަބު ނުދޭށެވެ. ގޯހީ ކުއްޖާއެއް ނޫނެވެ. ގޯހީ ކުއްޖާ ކުރާ ޢަމަލެވެ. ކުދިންގެ ޢަމަލު ގޯސްވާން ދިމާ ވަނީ އެތައް ސަބަބަކާ ހެދިއެވެ. އެއީ އެކުދީންގެ ވަށައިގެންވާ މާހައުލެވެ. އާއިލާއާ ރައްޓެހީންނެވެ. އަވަށްޓެރީންނާ އަވަށު މީހުންނެވެ. ހަމަ އެހެންމެ ބާރުވެރިވާން ބޭނުން ވުމާއި އަމިއްލަ ކޮންޓްރޯލްގެ ދަށުގައި އެހެން މީހުން ބޭތިއްބުމަކީ ވެސް ކުދީންގެ އަމަލުތައް ގޯސްވުމަށް މެދުވެރިވާ ކަން ކަމެވެ.\nހަމަމިއާއެކު ކުދީންނަށް ކަންކަން ރަނގަޅަށް ކިޔައި ނުދެވުމަކީ ވެސް ކުދީންގެ އަމަލުތައް ބަދަލުވާން ދިމާވާ ސަބަބެކެވެ. މިސާލަކަށް ދަންނަވާނަމަ ކުއްޖަކު ފުރާޅަށް އަރަން ފެށުމުން ނާރާށޭ ވެއްޓިދާނޭ ބުނުމުން އެކަނި ބައެއް ކުދީންނަކަށް ނުފުދެއެވެ. އެތަނަށް އެރުމުން ވާގޮތަކާ މީހުން ދެން ކަންތައް ކުރާނެ ގޮތަކާ ބުނާނެ އެއްޗެއް ބަލާލަން އެފަދަ ކުދީން ބޭނުން ވެއެވެ. އެފަދަ ކުއްޖާ ފުރާޅަށް އަރަނީ ހަމައެކަނި ، ނާރާށޭ އެ ބުނާ ސަބަބު ބަލާލާށެވެ. ބަސްނާހާތީކީ ނޫނެވެ.\nއިސްލާހު ކުރުމަކީ ނުވަތަ ތަރުބިއްޔަތުގެ މާނައަކީ އެ ނޫން އެހެން ގޮތެއް އޮތްކަން އަންގައި ދިނުމެވެ. ދަސްވި ކަން ނޫން އެހެން ކަމެއް ނުވަތަ ރަނގަޅު ގޮތްތަކެއް އެބަހުރިކަން ވިސްނައިދީ ދަސްކޮށް ދިނުމެވެ.އެހެންކަމުން ދަސްވެފައިހުރި ކަމެއް ބަދަލު ކުރެވޭނީ އާކަމެއް ދަސްކޮށްދީގެންނެވެ. ގޯސް ޢަމަލު ހުއްޓުވޭނީ ރަނގަޅު ގޮތް ކިޔައިދީގެންނެވެ.\nކުދީންގެ ފަރާތުން ނުރަނގަޅު ޢަމަލެއް ފެންނަ އިރަށް ބަސް ނާހާ ކުއްޖާއޭ ނުބުނާށެވެ. ހަޅޭއްލަވައިގަނެ އަނިޔާވެރި ނުވާށެވެ. އެފަދައިން ކަންތައް ކުރުމަކީ އެކުދީން ވިޔާނުދާ މަގަށް ދިޔުމަށް ހުޅުވާލާ ދޮރެކެވެ. ނިއްކުރީގައި ބަސްނާހާ ކުއްޖާގެ ސިއްކަ ޖަހާ ، އެގޮތަށް އެކުއްޖާއާ މެދު ޢަމަލު ކުރުމަކީ މާދަމާ ނިހާޔަތަށް ދެރަވާން ޖެހޭ ކަމަކަށް ވެދާނެއެވެ. ގޯހީ ކުއްޖާއެއް ނޫނެވެ. ކުއްޖާ ކުރާ ޢަމަލެވެ،\nދަރީން ތަރުބިއްޔަތު ކުރުން\nސަރުކާރުން ރައްޔިތުންނަށް ބޮޑުތަނުން ޚިޔާނާތްތެރިވެއްޖެ: ޖަމީލް\nއިންޓަނޭޝަނަލް ޕޭމަންޓްގެ ގޭޓްވޭގެ ހިދުމަތް ހަ މަސް ތެރޭގައި ފެށޭނެ: އެމްއެމްއޭ


SunOnline: Unusuru hamanuvaathee 18 kilo cocaine mahsalaigai hahyarukuri ekaku dhookohlaifi\nއުންސުރު ހަމަނުވާތީ 18 ކިލޯ ކޮކެއިން މައްސަލައިގައި ހައްޔަރުކުރި އެކަކު ދޫކޮށްލައިފި\nމުއާވިޔަތު އަންވަރު 02 Dec 2021, 10:01\nބްރެޒިލްއިން އައި ދެ މީހުންގެ ތެރެއިން އެކެއްގެ ލަގެޖުން ފެނުނު ކޮކެއިން ބަންދުކޮށްފައި ---- ފޮޓޯ: ކަސްޓަމަސް\nވައިގެ މަގުން ބްރެޒިލްއިން ރާއްޖެއަށް 18 ކިލޯއަށް ވުރެ ގިނަ މަސްތުވާތަކެތި އެތެރެކުރަން އުޅެނިކޮށް، އަތުލައިގަތް ދެ މީހުންގެ ތެރެއިން އެކަކު ދޫކޮށްލައިފިއެވެ. އޭނާ ދޫކޮށްލާފައިވަނީ އުންސުރު ހަމަނުވާތީއެވެ.\nއެ މައްސަލައާ ގުޅިގެން ހައްޔަރުކޮށްފައިވަނީ ބްރެޒިލަށް ނިސްބަތްވާ އަންހެނަކާއި ފިރިހެނެކެވެ. އެއީ 28 އަހަރުގެ ކްރިސްޓިއާނޯ ސިލްވާ ރޮޑްރިޖް ޖޫނިއާ އަދި 37 އަހަރުގެ ނައިރު ނުނެސް ޑިސްސޫޒާ އެވެ.\nއެ ދެ މީހުންގެ މައްޗަށް ތުހުމަތުކުރަނީ މަސްތުވާތަކެތި ރާއްޖެއަށް އެތެރެކޮށް އެތަކެތި ބޭނުންކޮށް, ގެންގުޅެ, ވިޔަފާރިކުރަން އުޅުނު ކަމަށެވެ.\nއެ ދެ މީހުންގެ ތެރެއިން އިއްޔެ ކްރިމިނަލް ކޯޓުން ދޫކޮށްލާފައިވަނީ, 37 އަހަރުގެ ނައިރު ނުނެސް ޑިސްސޫޒާ އެވެ.\nއެކުގައި ރާއްޖެއައި ދެ މީހުންގެ ތެރެއިން މަސްތުވާތަކެތި ފެނިފައިވަނީ ކްރިސްޓިއާނޯގެ ލަގެޖެއްގެ ތެރެއިންނެވެ. އޭގެ ތެރޭގައި އޭނާގެ ނަން ޖަހާފައިވާ ޓެގްކޮޅެއް އޮތް ކަމަށް ފުލުހުން ވަނީ ބުނެފައެވެ. ލަގެޖު ބަލައި ފާސްކޮށްފައިވަނީ ވެސް ހަމައެކަނި ކްރިސްޓިއާނޯގެ ހާޒިރުގައެވެ.\nފުލުހުން ތުހުމަތުކުރަނީ, އެ ލަގެޖުގައި ކޮކެއިން ހުރީ ނައިރު ނުނެސްގެ ރުހުމާއި އޭނާއަށް ވެސް އެކަން އެނގިގެން ކަމަށެވެ.\nއެކަމަށް ތުހުމަތުކުރަނީ ދެ މީހުން އެކުގައި ދަތުރުކޮށް އެއް ލަގެޖަކަށް ދެ މީހުންގެ އަންނައުނު އަޅައިފައި ހުރުމުގެ އިތުރުން ފެނުނު މަސްތުވާތަކެއްޗާއި ކްރިސްޓިއާނޯ ހަވާލުނުވުމުންނެވެ. ކުރިން އޭނާ އެ ތަކެއްޗާ ހަވާލުވި ނަމަވެސް ފަހުން ބުނެފައިވަނީ އެއީ ފުލުހުން މަޖުބޫރުކޮށްގެން އެއްބަސްކުރުވީ ކަމަށެވެ.\nމަސްތުވާތަކެއްޗާ ބެހޭ ގާނޫނާ ހަވާލާދީ ނައިރު ނުނެސް ދޫކޮށްލުމަށް ނެރެފައިވާ ކޯޓު އަމުރުގައި ބުނެފައިވަނީ, އެކެއްގެ އަތުގައި ހުރި މަސްތުވާތަކެއްޗެއް އެހެން މީހެއްގެ އަތުގައިވެސް ހުރިކަމަށް ބެލެވޭނީ ދެ އުންސުރެއް ހަމަވެގެން ކަމަށެވެ. ފުރަތަމަ އުންސުރަކީ އޭނާއަށް އެނގިގެން އެހެން މީހެއްގެ އަތުގައ މަސްތުވާތަކެތި ހުރުމެވެ. ދެވަނަ އުންސުރަކީ އޭނާގެ ރުހުމުގައި އަނެއް މީހާ އަތުގައި މަސްތުވާތަކެތި ހުރުމެވެ. އެ ދެ އުންސުރުގެ ތެރެއިން އެއްވެސް ކަމެއް ފުރިހަމަވާކަމަށް ބެލެވޭނެ އެއްވެސް ހެއްކެއް އަދި ގަރީނާއެއް ވެސް ފުލުހުން ހުށަހަޅާފައި ނުވާ ކަމަށް ކޯޓު އަމުރުގައި ވަނީ ބުނެފައެވެ.\nއެކުގައި ދަތުރުކުރުމާއި އެއް ލަގެޖެއްގައި ދެ މީހުންގެ އަންނައުނު ހުރުމަކީ ކޮންމެވެސް ވަރެއްގެ ތުހުމަތު އުފެދޭ ސަބަބެއް ނަމަވެސް, އޭނާ ބަންދުގައި ހުންނަތާ މަހެއްހާ ދުވަސްވީއިރު އެކަށީގެންވާ ހެއްކި ހޯދިފައި ނުވާކަން ޝަރީއަތުން ވަނީ ފާހަގަކޮށްފައެވެ.\nއެ މައްސަލައިގައި ދެން ހައްޔަރު ކުރި ކްރިސްޓިއާނޯއަށް ޖެހި ފަސް ދުވަހުގެ ބަންދުގެ މުއްދަތު މާދަމާއަށް ހަމަވާނެއެވެ.\nލަގެޖުން ފެނުނު މަސްތުވާތަކެތީގެ އަގު 94 މިލިއަން ރުފިޔާއަށް އަރާ ކަމަށް ކަސްޓަމްސް އިން ވަނީ ބުނެފައެވެ.


މާރެސް ޖަމިއްޔާ އާއި ކެންދޫ ޒުވާނުންގެ ދެމެދުގައި އެކުވެރިކަމުގެ ފުޓްބޯޅަ މެޗެއް ކުޅެފި\n5 މޭ 2009\nކެންދޫ ޓީމުގެ ކުޅުންތެރިއަކު ބޯޅަ ހިފައިގެން މާރެސް ގޯލު އޭރިއާ ތެރެއަށް ވަންނަނީ\nބ. މާޅޮހުގައި އުފައްދާފައިވާ އަމިއްލަ ދެ ޖަމިއްޔާގެ ތެރެއިން މާރެސް ޖަމިއްޔާ އާއި ކެންދޫ ޒުވާނުންގެ ޓީމަކާ ދެމެދު އެކުވެރިކަމުގެ ފުޓްބޯޅަ މެޗެއް ކުޅެފި އެވެ.\nހޮނިހިރު ދުވަހު ހަވީރު ކެންދޫ ފުޓްބޯޅަ ދަނޑުގައި ކުޅެވުނު މިމެޗު ހަ ލަނޑު ސުން ލަނޑުން ކާމިޔާބު ކުރީ މާރެސްގެ ޓީމެވެ.\nދެ ޓީމުން ވެސް ވާދަވެރި ކުޅުމެއް ދެއްކި މިމެޗުގައި ކެންދޫ ޓީމަށް ލަނޑު ޖަހާނެ ގިނަ ފުރުސަތުތަކެއް ލިބި ބޭކާރުވީ އެޓީމުގެ ފޯވާޑުންގެ ހުނަރު މަދުވީމަ ކަމުގައި ފާހަގަ ކުރެވުނު ކަމުގައިވިއަސް ހިތްވަރު އެލުވާ ނުލާ ކުޅުމުގެ ނަތީޖާ އަކަށްވީ ފަހު ހާފުގައި ސްކޯ ބޯޑުން ސުން ކަނޑުވާ ލުމެވެ.\nމި މެޗަކީ ދެ ރަށުގެ ދެމެދުގައި އުފެދިފައިވާ ޒަމާންވީ ގުޅުން ބަދަހި ކުރުމުގެ އިތުރުން، މި ދެރަށުގައިވެސް ހުނަރުވެރި ފުޓްބޯޅަ ކުޅުންތެރިން ތިބުމާއި އެކު އެކުޅުންތެރިންގެ ހުނަރު އިތުރު ކުރުމާ އެކު ގިނަ ފުރުސަތު ތަކެއް ހޯދައިދިނުން ކަމުގައި މިމެޗު އިންތިޒާމު ކުރުމުގައި އިސްކޮށް ޙަރަކާތްތެރިވި މާރެސް ޖަމިއްޔާގެ ކުޅިވަރު ކޮމެޓީގެ މެމްބަރ ޢަލީ ޝަރީފު އީޓީއަށް ކިޔައިދިނެވެ.\n“މި ދެރަށަކީ ޒަމާންވީ ވަރަށް ގާތް ގުޅުމެއް އޮންނަ ދެރަށް. ޚާއްސަކޮށް ކުޅިވަރުގެ މައިދާނުގައި. ދެން އަނެއްކާ ދެރަށުގައިވެސް އެބަތިބި ޚާއްސަކޮށް ހުނަރުވެރި ފުޓްބޯޅަ ކުޅުންތެރިން. އެމީހުންގެ ހުނަރު އިތުރު ކުރެވޭނީ މިގޮތަށް ގިނަ މެޗުތަކެއް ކުޅެވިގެން ކަމުގައި ފެންނާތީ ކުޅެވޭ ސިލްސިލާ މެޗުތަކެއް މީ” ޢަލީ ޝަރީފު ކިޔައިދިނެވެ.\nކެންދޫ ޓީމުގެ ފަރާތުން ވާހަކަ ދެއްކި އޮފިޝަލަކު ބުނީ “މިކަހަލަ ގިނަ މެޗުތަކެއް ރޭވި ކުޅެވިގެން ނޫނީ ކުޅުންތެރިންގެ ހުނަރު އިތުރު ނުވާނެ” ކަމަށާއި ” މި މެޗުގެ ސަބަބުންވެސް ވަރަށް ގިނަ ތަޖުރިބާ ލިބިިއްޖެ” ކަމުގައެވެ.\n“މި މެޗުންވެސް އަހަރުމެންނަށް ލިބިއްޖެ ވަރަށް ގިނަ ތަޖުރިބާ. ޓީމުގެ ބަލީ ކޮން ޑިޕާޓްމެންޓެއްކަން ފާހަގަ ކުރެވުނު. ކުރިއަށް އޮތް ތަނުގައި މިކަހަލަ ގިނަ މެޗުތައް ރޭވިގެން ދާނެ އިރާދަ ކުރެއްވިއްޔާ” ކެންދޫ ޓީމުގެ ފަރާތުން ވާހަކަ ދެއްކި އޮފިޝަލު ބުންޏެވެ.


Sadaqath foundation ge hithaanee festival anna mahu ge 15 gai | Mihaaru\nސޮދަގާތު ފައުންޑޭޝަންގެ އެހީގައި މިދިޔަ އަހަރު ހިތާނުކޮށްފައިވާ ބައެއް ކުދިންނާއެކު ރައީސް ޔާމީން އަދި ފަސްޓް ލޭޑީ ފާތުން ފޮޓޯއަކަށް ހުއްޓިވަޑައިގެން.-- ފޮޓޯ: ރައީސް އޮފީސް\nސަދަގާތު ފައުންޑޭޝަންގެ ހިތާނީ ފެސްޓިވަލް އަންނަ މަހުގެ 15 ގައި\n16 ނޮވެމްބަރ 2017 - 15:02 8 comments\nރައީސް އަބްދުﷲ ޔާމީންގެ އަނބިކަނބަލުން، ފަސްޓް ލޭޑީ ފާތުމަތު އިބްރާހިމް ކޮންމެ އަހަރަކު ވެސް ކުރިއަށް ގެންދަވާ، ހިތާނީ ފެސްޓިވަލް އަންނަ މަހުގެ 15 ގައި ފަށާ ގޮތަށް ނިންމައިފި އެވެ.\nފަސްޓް ލޭޑީ ފާތުން ހިންގަވާ ސަދަގާތު ފައުންޑޭޝަނުން މިއަދު ބޭއްވި ނިއުސް ކޮންފަރެންސެއްގައި، އެ ފައުންޑޭޝަންގެ ފަރާތުން ވާހަކަ ދެއްކެވި އިބްރާހިމް މުއާޒް އަލީ ވިދާޅުވީ މި އަހަރުގެ ބޮޑު ބަންދާ ދިމާކޮށް ބާއްވާ މި ހަރަކާތް މިދިޔަ އަހަރަށް ވުރެ ފުރިހަމަ ވާނެ ކަމަށެވެ. އެގޮތުން ހިތާނުކުރާ ކުދިންގެ އަދަދު ވެސް މި ފަހަރު ވަނީ 140 އަށް އިތުރު ކޮށްފަ އެވެ.\n"ހިތާނީ ފެސްޓިވަލް" ގެ ނަމުގައި ހުޅުމާލޭގެ ރެހެންދި ސްކޫލްގައި ބާއްވާ ހަރާކާތުގައި ބައިވެރިވުމަށް މާދަމާ ރެ އިން ފެށިގެން ފަސްޓް ލޭޑީގެ އޮފީހުން ފޯމު ދޫކުރާނެ ކަމަށް މުއާޒް ވިދާޅުވި އެވެ. އަދި މި މަހުގެ 25 ގެ ނިޔަލަށް އެ ފުުރުސަތު އޮތް ނަމަވެސް، ވީހާ ވެސް އަވަހަކަށް ފޯމު ހުށަހެޅުމަށް އޭނާ އެދިވަޑައިގަތެވެ. އަދި ކަނޑައަޅާފައިވާ އަދަދަށް ވުރެ އިތުރަށް ފޯމު ހުށަހަޅައިފިނަމަ އިސްކަންދޭނީ ފޯމު ލާ ތަރުތީބުން ކަމަށް ވިދާޅުވި އެވެ.\nރައީސް އޮފީހުގެ ތަރުޖަމާންގެ މަގާމު ވެސް ފުރުއްވާ މުުއާޒް ވިދާޅުވި ގޮތުގައި ފެސްޓިވަލް ކުރިއަށް ގެންދާނީ ހިތާނުކުރާ ކުދިންނާއި އެ ކުދިންގެ އާއިލާ ހިތްހަމަޖެހޭ ފަދަ މާހައުލެއްގައި، ކުދިންނަށް ބައިވެރިވެވޭ ކަހަލަ ހަރަކާތްތަކާ އެކު އެވެ. އަދި ހިތާނުކުރާ ކުދިންނަށް މިދިޔަ އަހަރަށް ވުރެ ބޮޑު ހަދިޔާއެއް މި ފަހަރު ދޭނެ ކަމަށް ވިދާޅުވި އެވެ. މިދިޔަ އަހަރު ކުދިންނަށް ހަދިޔާއެއްގެ ގޮތުގައި ދީފައިވަނީ ޓެބްލެޓް ކޮމްޕިއުޓަރެކެވެ.\nހިތާނީ ފެސްޓިވަލް ހަފުތާއަކަށް ކުރިއަށް ގެންދާއިރު، ކުދިން ބެލެހެއްޓުމާއި ޑޮކްޓަރަށް ދެއްކުމާއި ބޭނުންވާ ވަސީލަތްތައް ވެސް ފޯރުކޮށްދިނުމަށް ހަމަޖެހިފައިވަނީ ސަދަގާތު ފައުންޑޭޝަނުންނެވެ.\nއިތުރު ލިޔުންތައް ޚިތާނުކުރުން ޕީޕީއެމް ކުރީގެ ފަސްޓް ލޭޑީ ފާތުމަތު އިބްރާހީމް ސޮދަގާތު ފައުންޑޭޝަން ހުޅުމާލެ ރެހެންދި ސްކޫލް\nފަސްޓް ލޭޑީއަށް ސިޔާމް ކުރެއްވި ތައުރީފަށް ފާޑުކިއުން!\nހިތާނުކުރި ކުދިންނަށް ރައީސްގެ ހަދިޔާ، ޓެބްލެޓެއް\nހިތާނީ ފެސްޓިވަލްގެ އުފާވެރި މަންޒަރުތައް


Covid-19: Party Kuri 16 Rahumaiytherin Fassivejje - Vaguthu\nކޮވިޑް ދެކެ ދިވެހިން ބިރު ނުގަންނަނީ ކުއްލިއަކަށް ގިނަ ބަޔަކު މަރުނުވާތީ! - 20 މިނެޓް ކުރިން\nކޮވިޑް-19: ޕާޓީ ކުރި 16 ރަހުމަތްތެރިން ފައްސިވެއްޖެ\nކޮވިޑް-19 ފެތުރުން ނުހުއްޓޭ ކަމަށާއި، ގައިދުރުކަން ބަހައްޓައިގެން ރައްކާތެރިކަމުގެ ފިޔަވަޅުތައް އަޅައިގެން ތިބުމަށް ސިއްހީ ދާއިރާގެ ތަޖުރިބާކާރުން ހުއްޓުމެއް ނެތި އެދެމުން ގެންދިޔަ ނަމަވެސް އެކަން ގަބޫލު ނުކުރާ އެތައް ބަޔަކު އެބަތިއްބެވެ. މިއީ ވެސް އެފަދަ ބަޔަކަށް ދިމާވި ހާދިސާއެކެވެ.\nއެމެރިކާގެ ފްލޮރިޑާއަށް ނިސްބަތްވާ 16 ރަހުމަތްތެރިން ބާއަކަށް ގޮސް ދާދިފަހުން ޕާޓީ ކުރީ ކޮވިޑް-19 އާއި ގުޅިގެން ފްލޮރިޑާ ފުރަބަންދު ކޮށްފައި ބޭއްވުމަށްފަހު ބައެއް ލުއިތައް ދިނުމުން އެކަމުގެ އުފާ ފާޅުކުރުމަށެވެ.\nޕާޓީކުރި ރަހުމަތްތެރިންގެ ތެރެއިން ކޮވިޑް-19 އަށް ފައްސިވި އެކަކު ކަމަށްވާ ކޭޓް ލައިޓަން "ސީއެންއެން" އަށް މައުލޫމާތު ދެމުން ބުނީ ފުރަބަންދަށް ލުއިތައް ދިނުމުން އެމީހުންނަށް ހީކުރެވުނީ ކޮވިޑް-19 ގެ ނުރައްކަލުން އަރައިގަނެވުނީ ކަމަށެވެ.\n"ނަމަވެސް އެހެނެއް ނުވޭ. އަހަރެމެން ބޭނުން އެންމެނަށް ވެސް މިވާހަކަ ކިޔައިދޭން. އަދި ގެއިން ނިކުމެ އުފާފާޅުކުރަން މާއަވަސް." ކޭޓް ބުންޏެވެ.\nކޭޓް ބުނި ގޮތުގައި އެމީހުން ދިޔަ ބާ އޮތީ ވަރަށް ބޮޑަށް ފުރި ތޮއްޖެހިފައެވެ. ބާގައި އެއްވެސް މީހަކު މާސްކް އަޅައިގެން ނެތެވެ.\nކޮވިޑް-19 އަށް ފައްސިވި އެކަކު ކަމަށްވާ ޑަރާ ސްވީޓް ބުނީ ކޮވިޑް-19 އަށް ރަހުމަތްތެރިން ފައްސިވަމުން ދިޔަ ކަމުގެ މެސެޖް އައީ "ބޫމް، ބޫމް" ކިޔާފައި އަވަސް އަވަހަށް ކަމަށެވެ. އެމީހުންގެ ނަސީބު ރަނގަޅު ކަމުން އެއްވެސް މީހެއްގެ ހާލު ސީރިއަސް އެއް ނުވެއެވެ. ގިނަ މީހުންގެ ކިބައިން ފެނުނީ ބަލީގެ ވަރަށް ކުދިކުދި އަލާމާތްތަކެކެވެ.\nކޮވިޑް-19 ފެތުރުން ކޮންޓްރޯލް ކުރަން އެމެރިކާގެ ސްޓޭޓްތައް ބަންދު ކުރުމަށް ފަހު މިހާރު ވަނީ ހުޅުވާލާފައެވެ. ހުޅުވާލުމާއި އެކު އެމެރިކާ އިން ކޮވިޑް-19 އަށް ފައްސިވާ މީހުންގެ އަދަދު އަންނަނީ ދުވަހުން ދުވަހަށް އިތުރު ވަމުންނެވެ.


ގެސްޓް ހައުސް ވިޔަފާރި ކުރިއެރުވުމުގެ އެމްޑީޕީގެ ސިޔާސަތު އިފްތިތާޙް ކުރުމުގެ ރަސްމިއްޔާތަށް މިއަދުވެސް ޓީމުތައް ފުރައިފި – Maldivian Democratic Party\n05 އޭޕްރީލް 2013\nގެސްޓް ހައުސް ވިޔަފާރި ކުރިއެރުވުމުގެ އެމްޑީޕީގެ ސިޔާސަތު އިފްތިތާޙް ކުރުމުގެ ރަސްމިއްޔާތަށް މިއަދުވެސް ޓީމުތައް ފުރައިފި\nގެސްޓް ހައުސް ވިޔަފާރި ކުރިއެރުވުމުގެ އެމްޑީޕީގެ ސިޔާސަތު އިފްތިތާޙް ކުރުމަށް ރާއްޖޭގެ 21 ސަރަހައްދެއްގައި މާދަމާ ބާއްވާ ރަސްމިއްޔާތަށް އިތިރު ޓީމުތަކުން މިއަދުވެސް ދަތުރު ފަށައިފިއެވެ.\nމިއަދު ދަތުރު ފެށި ޓީމުތަކަކީ ހއ، ހދ، ށ، ނ، ބ، ޅ، އަދި މ އަތޮޅުގެ ޓީމުތަކެވެ. މީގެ އިތުރުން މިއަދު ހަވީރު ފ، ދ އަތޮޅުގެ ޓީމު ފުރާގޮތަށް ވަނީ ހަމަޖެހިފައެވެ. އަދި އިއްޔެ ފުރި ޓީމުތަކަކީ އދ، ގއ. ގދ، ރ. ޏ. އަދި އައްޑޫ ސިޓީއަށެވެ.\nމާދަމާ ހަވީރު މި ސިޔާސަތު އިފްތިތާޙް ކުރެވޭ ސަރަހައްދުތަކަކީ ލ.ގަމުގެ އިތުރުން ހއ. ދިއްދޫ، ހދ. ކުޅުދުއްފުށި، ށ. ފޭދޫ، ނ. މަނަދޫ، ރ. ދުވާފަރު، ބ. އޭދަފުށި، ޅ. ނައިފަރު، ކ.ގުރައިދޫ، އއ. ރަސްދޫ، އދ. މަހިބަދޫ، ވ. ފުލިދޫ، މ.މުލައް، ފ. މަގޫދޫ، ދ. ރިނބުދޫ، ތ. ތިމަރަފުށި، ގއ. ވިލިނގިލި، ގދ. ފިޔޮރީ، ޏ. ފުއައްމުލައް، އައްޑޫ ސިޓީ އަދި ހުޅުމާލޭގައެވެ.\nޓިމުގެ ލީޑަރުން ހާމަ ކުރެއްވި ގޮތުގައި، ގެސްޓް ހައުސް ވިޔަފާރި ކުރިއެރުވުމުގެ އެމްޑީޕީގެ ސިޔާސަތު އިފްތިތާހް ކުރުމުގެ އިތުރުން އެބޭފުޅުންގެ މިދަތުރުގައި އެމްޑީޕީގެ “ދޭތިން ފަހެތި” ކެމްޕއެިންގެ މަސައްކަތްތައްވެސް ކުރިޔަށްގެންދާ ގޮތަށް ވަނީ ހަމަޖެހިފައެވެ.\nލ.އަތޮޅު ގަމުގަ މާދަމާ ރައީސް ނަޝީދު، ގެސްޓް ހައުސް ވިޔަފާރި ކުރިއެރުވުމުގެ ސިޔާސަތު އިފްތިތާޙް ކޮށްދެއްވާ އިރު އަނެއް 20 ސަރަހައްދުގައި މި ސިޔާސަތު އިފްތިތާޙް ކޮށްދެއްވާނީ އެމަނިކުފާނުގެ ސަރުކާރުގެ މިނިސްޓަރުންނާއި، ޕާޓީގެ ޕާލިއަމަންޓަރީ ގްރޫޕްގެ ބޭފުޅުންނާއި އަދި ޕާޓީގެ ލީޑަރޝީޕުގެ ބޭފުޅުންނެވެ.


ކައުންސިލް އިންތިހާބުގެ ދާއިމީ ނަތީޖާ އިއުލާނު ކުރުން އަންގާރަ ދުވަހު | Sangu News\nކައުންސިލް އިންތިހާބުގެ ދާއިމީ ނަތީޖާ އިއުލާނު ކުރުން އަންގާރަ ދުވަހު\n18 އޭޕްރިލް 2021 - 14:09\nލޯކަލް ކައުންސިލް އިންތިހާބުގެ ދާއިމީ ނަތީޖާ އިއުލާނު ކުރުން އަންގާރަ ދުވަހު އޮންނާނެ ކަމަށް އިލެކްޝަންސް ކޮމިޝަނުން ހާމަކޮށްފިއެވެ.\nއިލެކްޝަންސް ކޮމިޝަނުން ވަނީ އިންތިޚާބުގެ ވަގުތީ ނަތީޖާ ރޭގެ ނިޔަލަށް އިއުލާންކޮށް ނިންމާލާފައެވެ. އިންތިޚާބުގެ ވަގުތީ ނަތީޖާ އިއުލާން ކުރަމުންދިޔައިރުވެސް ކޮމިޝަނުން ދިޔައީ އިންތިޚާބާއި ގުޅިގެން ހުށަހެޅިފައިވާ ޝަކުވާތައް ބަލަމުންނެވެ.\nއީސީގެ ނާއިބް ރައީސް އިސްމާއިލް ހަބީބު ވިދާޅުވީ ކޮމިޝަނަށް ހުށަހެޅިފައިވާ ޝަކުވާތަކުގެ ތެރެއިން ކޮންޕްލެއިން ބިއުރޯތަކާއި ސިޔާސީ ޕާޓީތަކުން ހުށަހަޅާފައިވާ ޝަކުވާވެސް ބަލަމުން ދާކަމަށެވެ.\nހަބީބް ވިދާޅުވީ މަސައްކަތް ކުރަމުން އަންނަނީ އަންގާރަ ދުވަހު އިންތިހާބުގެ ދާއިމީ ނަތީޖާ އިއުލާނު ކުރުމަށް ކަމަށެވެ.\nއިންތިހާބާ ގުޅިގެން ކޮމްޕްލެއިންސް ބިއުރޯތަކަށްވަނީ 100 އަށްވިރެ ގިނަ ޝަކުވާ ހުށައަޅާފައެވެ. ސިޔާސީ ޕާޓީތަކުންވަނީ 21 ޝަކުވާއެއް ހުށައަޅާފައެވެ. ހަބީބު ވިދާޅުވީ ޝަކުވާތައް ބަލަމުންދާއިރު އެއްވެސް ވޯޓު ފޮއްޓެއް އަލުން ކަނޑައިގެން ބަލަން ޖެހިއްޖެނަމަ އެކަން ދުރާލައި ކެނޑިޑޭޓުންނަށާއި، ކެނޑިޑޭޓުންގެ މަންދޫބުންނަށް އަންގާނެކަމަށެވެ.\nލޯކަލް ކައުންސިލް އިންތިޚާބާއި އަންހެނުންގެ ތަރައްޤީއަށް މަސައްކަތްކުރާ ކޮމިޓީތަކުގެ އިންތިޚާބުގައި ޖުމްލަ 3934 ކެނޑިޑޭޓުން ވާދަކުރިއެވެ. މީގެ ތެރޭގައި ހިމެނެނީ ލޯކަލް ކައުންސިލް އިންތިޚާބުގައި ވާދަކުރި 2264 ކެނޑިޑޭޓުންނާއި އަންހެނުންގެ ތަރައްޤީއަށް މަސައްކަތްކުރާ ކޮމިޓީތަކުގެ އިންތިޚާބުގައި ވާދަކުރި 1670 ކެނޑިޑޭޓުންނެވެ.


Los Angeles ge tourism campaignakah Sonam Kapoor ge dhebeyn | Mihaaru\nލޮސް އެންޖެލިސްގެ ޓޫރިޒަމް ކެމްޕޭނަކަށް ސޯނަމް ކަޕޫރްގެ ދެބޭން\n03 ފެބުރުއަރީ 2020 - 08:10\nމިފަދަ ފުރުސަތެއް ލިބުކަން ސޯނަމް ވަނީ އިންސްޓަގްރާމްގައި ވެސް ހިއްސާކޮށްފަ އެވެ. މަޝްހޫރު އެކްޓަރު އަނިލް ކަޕޫރްގެ ދޮށީ އަންހެން ދަރިފުޅު ބުނިގޮތުގައި ލޮސް އެންޖެލިސް އަކީ ވަރަށް ވެސް ހިތްގައިމު ލައިފްސްޓައިލެއް އޮންނަ އަދި އެތަނަށް ދަތުރުކުރާ މީހުން ގަޔާވާނެ ވަރަށް ގިނަ ކަންކަން ހިމެނޭ ޒަމާނީ ސިޓީއެކެވެ.\nއޭގެ ތެރޭގައި އެތަނުގެ ސަގާފަތާއި ކެއުންތަކާއި ވިޔަފާރިކުރުމާއި އަދި ސިއްހަތަށް ދެވޭ ސަމާލުކަން ހިމެނޭ ކަމަށް ބުންޏެވެ.\n"ލޮސް އެންޖެލިސް އަކީ ތަޖުރިބާކޮށްލާނެ އެތައް ކަމެއް ހިމެނޭ ސިޓީއެއް." ސޯނަމާއި ރިއާ ބުންޏެވެ. "މިތަނަކީ އަހަރެމެންގެ ދެވަނަ ވަޒަން ކަހަލަ ތަނެއް."\nސޯނަމާއި ރިއާ އަށް ލޮސް އެންޖެލިސްގެ ޓޫރިޒަމް އިޝްތިހާރުކުރާ ކެމްޕޭނަކުން ފުރުސަތު ލިބުނު އެ ދެބޭންނަކީ ވަރަށް ގިނައިން ދުނިޔޭގެ އެކި ތަންތަނަށް ދަތުރުކުރާ ދެ މީހުންނެވެ. އޭގެ ތެރެއިން އެންމެ އާންމު އެއް މަންޒިލަކީ އެމެރިކާ އެވެ.\nލޮސް އެންޖެލިސް ޓޫރިޒަމް އެންޑް ކޮންވެންޝަން ބޯޑްގެ ޗީފް މާކެޓިން އޮފިސަރު ޑޮން ސްކިއޮޗް ވިދާޅުވި ގޮތުގައި އެ ސިޓީ އަކީ އިންޑިއާ އާއި ބޮލީވުޑްގެ ފިލްމުތަކުގެ ނުފޫޒު ވެސް ގަދަ ތަނެކެވެ. އެހެންވެ އެތަން ޕްރޮމޯޓްކުރަން އިންޑިއާގެ ފަންނާނުންތަކެއް ބޭނުން ކުރުމަށް ވުރެ ވަކި ރަނގަޅު އިހުތިޔާރެއް ނޯންނާނެ ކަމަށް ވިދާޅުވި އެވެ.\n"އެހެންވީމަ ސޯނަމާއި ރިއާގެ ބައިވެރިވުމާ އެކު ކުރިއަށް ގެންދާ ކެމްޕޭން ވަރަށް ކާމިޔާބު އެއްޗަކަށް ވާނެ ކަމުގެ އުންމީދު ބޮޑު،" އޭނާ ވިދާޅުވި އެވެ. "މި ކެމްޕޭނުގެ ތެރޭގައި އެލްއޭގެ އެންމެ މަޝްހޫރު ތަންތަން ބޭނުންކުރާނެ."\nމިހާރު ވެސް ބޮލީވުޑްގެ ބައެއް ތަރިންނަކީ ބޭރުގެ ބައެއް ގައުމުތަކުގެ ޓޫރިޒަމް އިޝްތިހާރުކޮށްދޭ އެމްބެސެޑަރުންނެވެ.\nއިތުރު ލިޔުންތައް ބޮލީވުޑް ޓޫރިޒަމް ސޯނަމް ކަޕޫރު ލޮސް އެންޖެލިސް އެމެރިކާ


ދިވެހިރާއްޖޭގެ ހައިކޯޓު އުތުރު ގޮފި / ހދ.ކުޅުދުއްފުށި، ދިވެހިރާއްޖެ\nމަހަކު -/14,400 ރުފިޔާ\n- ލިވިންގ އެލަވަންސް: މަހަކު -/2,850 ރުފިޔާ\nޤާނޫނު ނަންބަރު 13/2010 (ދިވެހިރާއްޖޭގެ ފަނޑިޔާރުންގެ ޤާނޫނު) ގެ 15 ވަނަ މާއްދާގައި ބަޔާންކޮށްފައިވާ ސުޕީރިއާ ކޯޓުތަކުގެ ފަނޑިޔާރުކަމުގެ މަޤާމަށް ކަނޑައެޅިފައިވާ ޝަރުޠު ފުރިހަމަވާ މީހެއްކަމުގައިވުމާއި، މަޤާމުގެ މަސްޢޫލިއްޔަތު އަދާކުރުމުގެ ހުނަރު/ޤާބިލުކަން ސާބިތުކޮށްދިނުން.\n1- އުތުރުގެ ހައިކޯޓަށް ހުށަހެޅޭ މަސްލަތަކާއި ލިޔެކިޔުންތައް ބަލައިގަތުން.\n2- އުތުރުގެ ހައިކޯޓަށް ހުށަހެޅޭ މައްސަލަތަކާއި ލިޔެކިޔުންތައް ހުށަހެޅިފައިވަނީ ހައިކޯޓުގެ ގަވާއިދާ އެއްގޮތަށްކަން ކަށަވަރުކުރުން. މިގޮތުން ބަލާބެލުމުން، ކޯޓަށް ހުށަހެޅިފައިވާ މައްސަލައަކީ ނުވަތަ ލިޔެކިޔުމަކީ އެ ގަވާއިދާ ޚިލާފަށް ހުށަހެޅިފައިވާ މައްސަލައެއްނަމަ، އެ މައްސަލައެއް ނުވަތަ ލިޔުމެއް އެ ގަވާއިދާ އެއްގޮތަށް އިޞްލާޙުކުރުމަށް އެންގުމުގެ ނުވަތަ އެ މައްސަލައެއް ނުވަތަ އެ ލިޔުމެއް ބަލައިނުގަތުމުގެ އިޚުތިޔާރު ރަޖިސްޓްރަރއަށް ލިބިގެންވެއެވެ.\n3- ބަލައިނުގަނެވޭ ބާވަތުގެ މައްސަލަތަކުގައި ސަބަބު ބަޔާންކޮށް ލިޔުމުން ޖަވާބުދީ، އެ ޖަވާބުދެވުނު ސަބަބު، މައްސަލަ ހުށަހެޅި ފަރާތަށް އިތުރަށް ސާފުކޮށްދިނުން.\n4- ރެޖިސްޓްރޭޝަން ފީ ދެއްކުމަށް ލިޔުމުން އެންގުން.\n5- އުތުރު ހައިކޯޓުގެ ފުރަތަމަ މަރުހަލާގެ ރަޖިސްޓަރީއާއި މައްސަލަތަކުގެ ރަޖިސްޓަރީ ބެލެހެއްޓުން.\n6- އުތުރުގެ ހައިކޯޓުގެ ކަލަންޑަރ ތައްޔާރުކުރުމާއި ޝާއިޢުކުރުން.\n7- ކޯޓަށް ހުށަހެޅިފައިވާ މައްސަލައެއްގައި ހިމެނޭ ދެ ޚަޞްމުންކުރެ ޚަޞްމެއްގެ އެދުމުގެ މަތިން، އެފަރާތުގެ ވަކީލު ބަދަލުކުރުމުގެ ކަންތައް ހަމަޖެއްސުން.\n8- މަދަނީ މައްސަލަތަކުގައި ހިމެނޭ ފަރާތެއްގެ ބަދަލުގައި އަންނަ ފަރާތެއް ބަދަލުކުރުމުގެ ކަންތައް ހަމަޖެއްސުން.\n9- ހައިކޯޓަށް ހުށަހެޅި ސެކްޝަންތަކަށް ފޮނުވިފައިނުވާ މައްސަލައަކާ ގުޅިގެން މަޢުލޫމާތު ސާފުކުރުމަށް އަންނަ ފަރާތްތަކަށް މުޢާމަލާތްކުރުން.\n10- އުތުރުގެ ހައިކޯޓުގެ ގަވާއިދުން ކަނޑައަޅާ އުސޫލަކުން ދިވެހި ކޮންމެ ފަރުދަކަށްވެސް ހައިކޯޓުގެ ޚިދުމަތް ހަމަހަމަކަމާއެކު ބޭނުންކުރެވޭނެ ގޮތްތައް ޒަމާނީ ވަސީލަތްތަކުގެ ބޭނުންކޮށްގެން ހަމަޖައްސައިދިނުމަށް ކުރަންޖެހޭ އެންމެހައި ކަންކަން ކުރުން.\n11- ސެކްޝަނުގެ އެންޓްރީ ބަލައިގަތުމާއި، ފިޔަވަޅު އެޅުން. މިގޮތުން ސެކްޝަނަށް ލިބޭ ލިޔުންތަކާއި، ޖަވާބުދެވުނު ލިޔުންތަކާއި، ޖަވާބުނުދެވި ހުރި ލިޔުންތަކުގެ މަޢުލޫމާތު ހިމެނޭގޮތުން ޝީޓެއް ތައްޔާރުކޮށް އިސްފަނޑިޔާރަށް ހުށަހެޅުން.\n12- ފައިލިންގ ސިސްޓަމާއި، ސެކްޝަނުގެ މަސައްކަތްތަކުގެ ރިކޯޑު ބެލެހެއްޓުން.\n13- މައްސަލަތަކާ ގުޅިގެން ހައިކޯޓަށް ހުށަހަޅާ ރެޖިސްޓްރޭޝަނުން ޖަވާބުދޭންޖެހޭ ސިޓީތަކަށް، އިސްފަނޑިޔާރުގެ އިރުޝާދުގެ ދަށުން ޖަވާބު ތައްޔާރުކުރުން.\n14- ރެޖިސްޓޭޝަންގެ ދަށުގައިވާ ސެކްޝަންތަކުގެ މަސައްކަތްތަކާ ގުޅިގެން އިރުޝާދުދީ އެހީތެރިވުން.\n15- އުތުރުގެ ހައިކޯޓުގެ ނިންމުންތަކުގެ ރަޖިސްޓަރީ ބެލެހެއްޓުން.\n16- އުތުރުގެ ހައިކޯޓުން ކަނޑައަޅާ ގޮތެއްގެ މަތީން މައްސަލަތަކުގެ އިބްތިދާޢީ ބައްދަލުވުން ބޭއްވުން.\n17- އިސްވެ ބަޔާންވި، ރެޖިސްޓްރޭޝަންގެ މަސައްކަތްތަކާ ގުޅިގެން ކުރަންޖެހޭ އެހެނިހެން ކަންތައްތައް ކުރުން.\nމަޤާމަށް މީހަކު ހޮވުމުގައި އިސްކަންދޭ ކަންތައްތައް\nގިނަ ވަގުތު މަސައްކަތުގައި ހޭދަކުރެވޭ، އަތޮޅުތަކަށް ދަތުރު ކުރަންޖެހޭ ހާލަތެއްގައި ދަތުރު ކުރެވޭނެ ފަދަ ޞިއްޙީ ހާލަތެއްގައިހުރި ފަރާތަކަށްވުން.\nދިވެހިބަހާއި އިނގިރޭސިބަހުން މުޢާމަލާތު ކުރުމުގެ ހުނަރު ލިބިފައިވުން.\n- ޖުޑީޝަލް އެލަވަންސް: މުސާރައިގެ %45\n- ރިސްކް އެލަވަންސް: މަހަކު -/3,000 ރުފިޔާ\n1- މަޤާމުގެ މަސައްކަތް ކުރުމުގެ ހުނަރު/ޤާބިލުކަން ސާބިތުކޮށްދިނުމާއެކު، ސަރުކާރުގެ ލޯއެންފޯސްމަންޓް ދާއިރާއެއްގައި GS3 ރޭންކުގައި ނުވަތަ އެއަށްވުރެ މަތީ މަޤާމެއްގައި މަދުވެގެން2އަހަރުދުވަހުގެ މަސައްކަތު ތަޖުރިބާ ލިބިފައިވުން ނުވަތަ،\n2- މަޤާމަށް ބޭނުންވާ ދާއިރާއަކުން ޤައުމީ ސަނަދުތަކުގެ ލެވެލް4ގެ ސަނަދެއް ހާސިލްކޮށްފައިވުން.\n3- މަޤާމުގެ މަސައްކަތް ކުރުމުގެ ހުނަރު/ޤާބިލުކަން ސާބިތުކޮށްދިނުމާއެކު، މަތީ ސާނަވީ އިމްތިޙާނަކުން3މާއްދާއިން ދަށްވެގެން "ސީ" ލިބިފައިވުމާއެކު، ސެކަންޑަރީ ސްކޫލް ސެޓުފިކެޓު އިމްތިހާނުގައި "ދިވެހި" މިމާއްދާއިން ދަށްވެގެން "ސީ" ލިބިފައިވުމާއެކު GS3 ރޭންކުގައި މަދުވެގެން 1 އަހަރުދުވަހުގެ މަސައްކަތު ތަޖްރިބާ ލިބިފައިވުން.\nއުމުރުން 18 އަހަރު ފުރި 45 އަހަރު ނުފުރޭ މީހެއްކަމުގައިވުން.\nދުޅަހެޔޮ ޞިއްޙަތެއްގައި ހުރި މީހެއްކަމުގައިވުން.\nމާލެ އާއި ރާއްޖޭގެ ރަށްރަށުގައި ގާއިމްކޮށްފައި ހުންނަ ކޯޓުތަކުގައި ޓާމް ޑިއުޓީ ކުރެވޭނެ މީހެއްކަމުގައިވުން.\nއިސްކޮޅުގައި، ފިރިހެނެއްނަމަ5ފޫޓް3އިންޗި ހުރުން، އަދި އަންހެނެއްނަމަ5ފޫޓް ހުރުން.\nކަނޑު އުޅަދު ދުއްވުމުގެ ލައިސަންސްއާއި، ބީ1 ކެޓެގަރީގެ ލައިސަންސް އޮތް ފަރާތަކަށްވުން.\nދަޢުލަތުގެ މުއައްސަސާއަކުން ނުވަތަ ސަލާމަތީ އިދާރާއަކުން ވަޒީފާއިން ވަކިވެފައިވާ ފަރާތަކަށްނުވުން.\n1- ހައިކޯޓު އުތުރު ގޮތްޕަށް ހަމަޖެހޭ ފަނޑިޔާރުންގެ ސެކިއުރިޓީ ބެލެހެއްޓުމުގެ މަސައްކަތް ކުރުން.\n2- ކޯޓުރޫމްގެ ސެކިއުރިޓީއާ ގުޅޭ އިންތިޒާމްތައް ބެލެހެއްޓުން.\n3- ހައިކޯޓު އުތުރު ގޮފީގެ ސެކިއުރިޓީއާގުޅޭ އެންމެހައި މަސައްކަތްތައް ކުރުން.\nކޯޓް މާސްޓަރ މަޤާމާގުޅޭ އިތުރު މަޢުލޫމާތު\n1- މި މަޤާމަށް ޝަރުޠު ހަމަވާ ފަރާތްތަކުގެ ތެރެއިން، މަޤާމަށް އެންމެ އެކަށީގެންވާ ފަރާތްތައް ހޮވާނީ މަޤާމުގެ ވާޖިބުތައް އަދާކުރެވޭނެކަމަށް އިންޓަވިއުގައި ސާބިތުކޮށްދޭ ފަރާތްތަކުގެ ތެރެއިންނެވެ.\n2- ޕަބްލިކް އޯޑަރ ޓްރޭނިންގ، ޕްރައިމަރީ ރެސްޕޮންސް ޓީމް ޓްރޭނިންގ ނުވަތަ ސްޕެޝަލް ޓާސްކް ފޯސް ޓްރޭނިންގ ފަދަ ޓްރޭނިންގ ހަދާފައިވާ ފަރާތްތައް، ފިޔަވައި އެހެން ފަރާތްތައް ވަޒީފާއަށް ހޮވުމުގެ ކުރިން، މިޑިޕާޓްމަންޓުންދޭ ފިޒިކަލް ފިޓްނަސް ބެލުމުގެ ޓެސްޓަކުން ފާސްވާންޖެހޭނެއެވެ.\n- ސަރވިސް އެލަވަންސް -/1000 ރުފިޔާ\n- ލިވިންގ އެލަވަންސް: -/2850 ރުފޔާ\n1- ލިޔަންކިޔަން ދަތުމާއެކު، މަސައްކަތަށް ބޭނުންވާ ތަމްރީނެއް / ލައިސަންސެއް/ ހުއްދައެއް/ ސަނަދެއް ހާސިލުކޮށްފައިވުން، ނުވަތަ\n2- މަސައްކަތުގެ ފެންވަރު ބެލުމުގެ ނިޒާމުން ވަޒީފާގެ ކުރިއެރުން ޙައްޤުވާ މާކްހެއް ލިބެމުންދިއުމާއެކު،SS1 ރޭންކުގައި މަދުވެގެން2އަހަރުދުވަހުގެ މަސައްކަތު ތަޖުރިބާ ލިބިފައިވުން.\n1- ހައިކޯޓު އުތުރު ގޮފީގެ ބޭނުމައް ނެގިފައިވާ، ވެހިކަލްތައް މަރާމާތުކޮށް ބެލެހެއްޓުން.\n2- ހައިކޯޓު އުތުރު ގޮފީގެ ބޭނުމަށް ރަސްމީގޮތުން ކުރަންޖެހޭ ދަތުރުތައް ކުރުން.\n3- ހައިކޯޓު އުތުރު ގޮފީގެ ފަނޑިޔާރުން ރަސްމީ ބޭނުންތަކުގައި ރަސްމީ އަދި ނުރަސްމީގަޑީގައި ދާންޖެހޭ ތަންތަނަށް ގެންދިއުމާއި އަނބުރާ ގެނައުން.\n4- ވެހިކަލްތައް ފޮހެ ސާފުކުރުމާއި ޕޮލިޝްކުރުން.\n5- ދަތުރުތަކުގެ ލޮގުފޮތް ބެލެހެއްޓުން.\nގިނަވަގުތު މަސައްކަތުގައި ހޭދަކުރެވޭފަދަ ޞިއްޙީ ހާލަތެއްގައި ހުރި ފަރާތަކަށްވުން.\nB1 ކެޓަގަރީގެ އެއްގަމު އުޅަނދު ދުއްވުމުގެ ލައިސަންސް އޮތް ފަރާތެއް ކަމުގައިވުން.\nހދ. ކުޅުދުއްފުށީގެ މަގުތަކާއި، ގޯތިތަށް ފަރިތަކަމާއެކު އެނގޭ ފަރާތެއްކަމުގައިވުން.\nހދ. ކުޅުދުއްފުށީގައި މުގީމުވެ ހުންނަ ފަރާތަކަށްވުން.\n1- ޝަރުޢީދާއިރާގެ ވަޒީފާއަށް އެދޭ ފޯމު.\nއަދާކޮށްފައިވާ އަދި އަދާކުރަމުންދާ ވަޒީފާތަކާއި، އެ މަޤާމުތަކުގެ ކްލެސިފިކޭޝަނާއި، ރޭންކް، މަޤާމުގައި ވީ މުއްދަތު އަދި މަސްއޫލިއްޔަތު އެނގޭނެ ލިޔުންތަކުގެ ކޮޕީ (އަސްލާ އެއްގޮތްކަމަށް ސަރުކާރުގެ އޮފީހަކުން ނުވަތަ ޤާނޫނީ ވަކީލެއްގެ އޮފީހުން ތައްގަނޑުޖަހާފައިވާ އަސްލުގެ ކޮޕީ)\n2016 އޮގަސްޓު 18 ވާ ބުރާސްފަތި ދުވަހުގެ 14:00 ގެކުރިން ޑިޕާޓްމަންޓް އޮފް ޖުޑީޝަލް އެޑްމިނިސްޓްރޭޝަނަށް ނުވަތަ ދިވެހިރާއްޖޭގެ ހައިކޯޓު އުތުރު ގޮތްޕަށް ނުވަތަ ހދ. ކުޅުދުއްފުށީ މެޖިސްޓްރޭޓް ކޯޓަށް ހުށަހެޅުއްވުން އެދެމެވެ.\nމި މަޤާމަށް އެދިލައްވާ ފަރާތްތަކުން ފުރުއްވަންޖެހޭ ވަޒީފާއަށް އެދޭ ފޯމު ދިވެހިރާއްޖޭގެ ހައިކޯޓު އުތުރު ގޮފިންނާއި، ހދ.ކުޅުދުއްފުށީ މެޖިސްޓްރޭޓް ކޯޓުންނާއި މި ޑިޕާޓްމަންޓުގެ ކައުންޓަރުން އަދި މި ޑިޕާޓްމަންޓުގެ ވެބްސައިޓް: www.judiciary.gov.mv އިން ލިބެން ހުންނާނެއެވެ. (ހައިކޯޓު އުތުރު ގޮތްޕަށް، ހދ. ކުޅުދުއްފުށީ މެޖިސްޓްރޭޓް ކޯޓަށް އަދި ޑިޕާޓްމަންޓަށް ވަޒީފާއަށް އެދޭ ފޯމު ހުށަހަޅުއްވާ ފަރާތްތަކުން ހުށަހަޅުއްވާނީ ޑިޕާޓްމަންޓް އޮފް ޖުޑީޝަލް އެޑްމިނިސްޓްރޭޝަންގެ ވަޒީފާއަށް އެދޭ ފޯމެވެ.)\nއިންޓަވިއުއަށް ވަޑައިގަންނަވާއިރު ޝަރުޢީ ދާއިރާގެ މަޢުލޫމާތާއި ދާއިރާއާ ގުޅޭ ގަވާއިދުތަކަށް އަހުލުވެރިވުމަކީ މުހިންމުކަމެކެވެ.\nމި ވަޒީފާއަށް ހޮވޭ ފަރާތްތަކަށް ވަޒީފާ ހަމަޖެއްސޭނީ ވަގުތީ ގޮތުން3މަސްދުވަހުގެ މުއްދަތަށެވެ. ޕްރޮބޭޝަން މުއްދަތުގައި މަސައްކަތަށާއި، ހާޒިރީއަށާއި އަދި މުވައްޒަފުންނާ ގުޅޭ ގޮތުން ދަޢުލަތުގެ އިދާރާތަކުން ހޯދޭ މަޢުލޫމާތަށް ބެލުމަށްފަހު ވަޒީފާ ދާއިމީކުރެވޭނެއެވެ.


މި ސްކީމް ނުވަތަ ފެސިލިޓީގެ ސަބަބުން ރާއްޖޭގެ ރަށްތަކުގައި ދޫކޮށްފައިވާ ގޯތިތަކުގެތެރެއިން ގެދޮރު އިމާރާތް ނުކުރެވިފައި ވުމުގެ ސަބަބުން ދިރިއުޅެން ފެށިފައިނުވާ ގިނަ ގޯތިތަކެއްގެ މައްސަލައަށް ޙައްލެއް ލިބިގެންދިއުން.\nއަދި ރަށްރަށުގައި ގޯތި ލިބި، ނަމަވެސް މާލީ ތަނަވަސްކަން ނެތުމުގެ ސަބަބުން ގެދޮރުނޭޅި، ދަތި ޙާލުތަކުގައި ދިރިއުޅޭ ޢާއިލާތަކަށްވެސް ގެދޮރުގެ ތަނަވަސްކަން ލިބިގެންދިއުން.\nވަކިން ޚާއްސަކޮށް މި ސްކީމްގެ ސަބަބުން ޒަވާޖީ ޙަޔާތެއްފަށައި ދިރިއުޅުމެއް ފެށުމަށް ބޭނުންވެފައިތިބި ޒުވާނުންނަށް، ލިބިފައިވާ ގޯތީގައި ގެދޮރު އިމާރާތްކޮށް، ވަކި ދިރިއުޅުމެއް ފެށުމަށް މަގުފަހިވެގެން ދިއުން.\nމި ސްކީމް ނުވަތަ އިސްލާމިކް ފެސިލިޓީއިން ކުރާނެ ފައިދާ\nމި ސްކީމް ނުވަތަ ފެސިލިޓީގެ ސަބަބުން ރާއްޖޭގެ ރަށްތަކުގައި ދޫކޮށްފައިވާ ގޯތިތަކުގެތެރެއިން ގެދޮރު އިމާރާތް ނުކުރެވިފައި ވުމުގެ ސަބަބުން ފަޅުވެފައިވާ ގިނަ ގޯތިތަކެއްގެ މައްސަލައަށް ޙައްލެއް ލިބިގެންދާނެއެވެ. އަދި ރަށްތަކުގައި ގޯތި ލިބި، ނަމަވެސް މާލީ ތަނަވަސްކަން ނެތުމުގެ ސަބަބުން ގެދޮރުނޭޅި، ދަތި ޙާލުތަކުގައި ދިރިއުޅޭ ޢާއިލާތަކަށްވެސް ގެދޮރުގެ ތަނަވަސްކަން ލިބިގެންދާނެއެވެ. ވަކިން ޚާއްސަކޮށް މި ސްކީމްގެ ސަބަބުން ޒަވާޖީ ޙަޔާތެއްފަށައި ދިރިއުޅުމެއް ފެށުމަށް ބޭނުންވެފައިތިބި ޒުވާނުންނަށް، ލިބިފައިވާ ގޯތީގައި ގެދޮރު އިމާރާތްކޮށް، ވަކި ދިރިއުޅުމެއް ފެށުމަށް މަގުފަހިވެގެން ދާނެއެވެ.\nއިސްލާމިކް ފެސިލިޓީގެ "ޓާރމްސް"\nމި ސްކީމަކީ އިސްލާމިކް ފައިނޭންސް ގެ އުސޫލުތަކުގެ މަތިން ހިންގޭ ސްކީމެކެވެ.\nމި ސްކީމް ގެ ދަށުން ގެއެއް ހެދުމަށް އެންމެ ގިނަ ވެގެން ދޫކުރެވޭނީ 400,000.00 (ހަތަރު ލައްކަ) ރުފިޔާއެވެ. އެންމެ މަދުވެގެން ދޫކުރެވޭނީ 50,000.00 (ފަންސާސް ހާސް) ރުފިޔާއެވެ.\nމި ސްކީމްގެ ދަށުން ނަގާ ފައިސާ އަނބުރާ ދެއްކުމުގެ އެންމެ ދިގު މުއްދަތަކީ 20 އަހަރެވެ.\nމި ސްކީމްގެ ދަށުން ދޫކުރެވޭ ޖުމްލަ ފެސިލިޓީގެ %30 ދޫކުރެވޭނީ އުމުރުން 18 އަހަރާއި 34 އަހަރާއި ދެމެދުގެ ޒުވާނުންނަށެވެ.\nއަދި މިފެސިލިޓީގެ ދަށުން ހެދޭ ހުރިހާތަނަކީ ޤާނޫނީގޮތުން ރަހުނުކުރެވޭ ތަންތަނެވެ.\nމި ސްކީމްގެ ޝަރުޠުތައް\nއެމީހާއާއި އެމީހާގެ ޢާއިލާ ދިރިއުޅޭނެ އެކަށީގެންވާ އަމިއްލަ ހިޔާވައްސެއް ނެތް ފަރާތެއް ކަމުގައިވުން.\nފެސިލިޓީއަށް އެދޭފަރާތުގެ ނަމުގައި ބިމެއް ރަޖިސްޓްރީ ކުރެވިފައި އޮތުން.\nފެސިލިޓީއަށް އެދޭފަރާތަކީ ބިންރަޖިސްޓްރީ ވެފައިވާ ރަށުގެ ރަށްވެއްސެއް ކަމުގައިވުން.\nލިބިފައިވާ ގޯތި ނުވަތަ ގޯތީގެ ބައިގައި ދާއިމީ ޢިމާރާތެއް ހެދިފައިނުވުން (ދާއިމީ ޢިމާރާތެއްގެ ގޮތުގައި ބެލެވޭނީ ކޮންކްރީޓް ކޮށްފައި ނުވަތަ ރާނާފައި ނުވަތަ އެހެންވެސް ދާއިމީކޮށް ޢިމާރާތެއްކުރުމަށް ބޭނުންކުރާ އެއްޗަކުން ހަދާފައިވާ ޢިމާރާތެކެވެ. މިފަދަ ގޮތަކުން ހަދަން ފަށާ އަދި ނުނިމި ހުރި ތަންތަން ނިންމުމަށްވެސް މި ފެސިލިޓީ ލިބޭނެއެވެ.)\nރައްވެހިވެފައިވާ ރަށުގައި މި ފެސިލިޓީއަށް އެދި ހުށަހަޅާ ފަރާތް ނުވަތަ އެފަރާތުގެ ޢާއިލާ ދިރިއުޅުން ބިނާކޮށް އެރަށުގައި ދިރިއުޅޭތާ މަދުވެގެން3އަހަރު ވެފައިވުން. (އެއްފަސްކުރުމުގެ ސިޔާސަތުގެ ދަށުން ރަށަކަށް ބަދަލު ކުރެވޭ ފަރާތެއް އެރަށެއްގެ ރައްވެއްސަކަށް ވިތާ3އަހަރު ނުވިކަމުގައި ވީނަމަވެސް އެފަރާތެއް ނުވަތަ އެފަރާތެއްގެ ޢާއިލާ އެރަށެއްގައި ދިރިއުޅޭނަމަ މި ސްކީމަށް ކުރިމަތި ލެވޭނެއެވެ.)\nއެކަކަށްވުރެ ގިނަމީހުންގެ ނަމުގައި ރަޖިސްޓްރީ ކުރެވިފައިވާ ބިމެއްގެ މިލްކުވެރިއެއް ކަމުގައި މި ފެސިލިޓީއަށް އެދޭފަރާތް ވާނަމަ، މިކަމަށް އެހެން ބެހެނިވެރިންގެ ރުހުންއޮތްކަމުގެ ޕަވަރ އޮފް އެޓަރނީ ލިބިފައިއޮތުން.\nއާއިލާއަށް ލިބޭ ޖުމްލަ އާމްދަނީގެ އަދަދު 15,000 ރުފިޔާއަށް ވުރެ ގިނަ ނުވުން، އަދި 5,500 ރުފިޔާއަށް ވުރެ މަދުނުވުން.\nއެމީހެއްގެ އަމިއްލަ ނަމުގައި ސަރުކާރުގެ ގެދޮރުވެރި ކުރުމުގެ އެއްވެސް ސްކީމަކުން ބޯހިޔާވެހިކަމެއް ލިބިފައި ނެތުން.


Samasa kurumuge adhabu thah.\nސަމާސާ ކުރުމުގައި ޝަރްޢީގޮތުން ޝަރްޠުތަކެއްވެއެވެ. އެއީ:\n1. އެކަމުގައި ދީނަށް ފުރައްސާރަ ކުރުމެއް ނުވުން.\nދީނަށް ފުރައްސާރަ ކުރުމަކީ ދީނުން ބޭރުވާފަދަ ކަމެކެވެ. ސޫރަތުއް ތައުބާގެ 65 އިން 66 އަށް މާތް ﷲ ވަޙީ ކުރައްވާފައިވެއެވެ. (وَلَئِن سَأَلْتَهُمْ لَيَقُولُنَّ إِنَّمَا كُنَّا نَخُوضُ وَنَلْعَبُ ۚ قُلْ أَبِاللَّـهِ وَآيَاتِهِ وَرَ‌سُولِهِ كُنتُمْ تَسْتَهْزِئُونَ ﴿٦٥﴾ لَا تَعْتَذِرُ‌وا قَدْ كَفَرْ‌تُم بَعْدَ إِيمَانِكُمْ ۚ إِن نَّعْفُ عَن طَائِفَةٍ مِّنكُمْ نُعَذِّبْ طَائِفَةً بِأَنَّهُمْ كَانُوا مُجْرِ‌مِينَ ﴿٦٦﴾) މާނައަކީ: ” ހަމަކަވަރުން، ކަލޭގެފާނު، އެއުރެންނާ سؤال ކުރައްވައިފިނަމަ، އެއުރެން ދަންނަވާނެކަން ކަށަވަރެވެ. ހަމަކަށަވަރުން، ތިމަންމެން ހަމައެކަނި ވާހަކަދައްކާލައި، ކުޅިވަރު ކުޅޭކަމުގައި ވީމުއެވެ. ކަލޭގެފާނު ވިދާޅުވާށެވެ! ތިޔަބައިމީހުން ތިޔަ މަލާމާތްކޮށް އުޅުނީ، اللَّه އާއި، އެކަލާނގެ آية ތަކާއި، އެކަލާނގެ رسول އާއަށް ހެއްޔެވެ؟ ތިޔަބައިމީހުން عذر ނުދައްކާށެވެ! ތިޔަބައިމީހުން إيمان ވުމަށްފަހު، ތިޔަބައިމީހުން ތިޔަތިބީ كافر ވެފައިކަން ކަށަވަރެވެ. ތިޔަބައިމީހުންގެ ތެރެއިން ބަޔަކަށް ތިމަންރަސްކަލާނގެ عفو ކުރެއްވިޔަސް، އަނެއްބަޔަކަށް ތިމަންރަސްކަލާނގެ عذاب ދެއްވަމެވެ. އެއީ ހަމަކަށަވަރުން، އެއުރެން ކުށްވެރި ބަޔަކު ކަމުގައި ވީކަމަށްޓަކައެވެ.”\nއިބްނު ތައިމިއްޔާ ރަޙްމަތުﷲ ޢަލައިހި- ވިދާޅުވެފައިވެއެވެ. “ﷲ އާއި އެކަލާންގެ ރަސޫލާ އަށް އަދި އެކަލާންގެ އާޔަތްތަކަށް މަލާމާތްކޮށް ފުރައްސާރަ ކުރުމަކީ މީހާ އީމާންވުމަށް ފަހު ކުފުރުގެ ތެރެއަށް ވައްދާ ކަމެކެވެ.”\nހަމައެފަދައިން ކީރިތި ރަސޫލާ ޞައްލަﷲ ޢަލއިހި ވަސައްލަމަގެ ބައެއް ސުންނަތް ތަކަށް މަލާމާތް ކުރުމަކީ ވެސް އެކަމެއް ކުރާ މީހާ ދީނުން ބޭރުވެދާފަދަ ކަމެކެވެ. މިހާރަކަށް އައިސް ތުނބުޅި ބަހައްޓާ މީހުންނަށާއި، ހެދުން ކުރުކޮށް ބަހައްޓާ ފިރިހެނުންނަށާއި، ބުރުގާ އަޅާ ނިވާކޮށްގެން ތިބޭ އަންހެނުންނަށް ފުރައްސާރަކޮށް މަލާމާތް ކުރުމަކީ ޢާއްމުވެފައިވާ ކަމެކެވެ. އެފަދަ މީހުން ތައުބާވުމަށް އަވަސްވެގަތުން ހުއްޓެވެ.\n2. ސަމާސަ އަށް ވެސް ތެދުބަސް މެނުވީ ނުބުނުން.\nރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘް ކުރައްވާފައިވެއެވެ. (ويل للذي يُحدث فيكذب ليُضحك به القوم ويل له) رواه أبو داود . މާނައަކީ: “މީސްތަކުން ހެއްވުމަށްޓަކައި ދޮގުހަދައިގެން ވާހަކަ ކިޔައިދޭ މީހުންނަށް ހަލާކު ހުއްޓެވެ. އެފަދަ މީހުންނަށް ހަލާކު ހުއްޓެވެ.” އަދިވެސް ޙަދީޘް ކުރައްވައެވެ. (إن الرجل ليتكلم بالكلمة ليُضحك بها جلساءه يهوي بها في النار أبعد من الثريا) رواه أحمد، މާނައަކީ: “އެމީހެއްގެ ޖަލީސުން ހެއްވުމަށްޓަކައި ދޮގުހަދައިގެން ވާހަކަ ކިޔައިދޭ މީހުން ނަރަކަ އަށް ހޫރުވާލެވޭނެއެވެ. ޘުރައްޔާ އަށް ވުރެ ދުރަށް އެއްލައިލެވޭނެއެވެ.”\n3. މީސްތަކުންނަށް ބިރުދައްކައި ނުހެދުން.\nعن أبي ليلى قال : ( حدثنا أصحاب محمد صلى الله عليه وسلم أنهم كانوا يسيرون مع النبي صلى الله عليه وسلم ، فنام رجل منهم فانطلق بعضهم إلى حبل فأخذه ففزع ، فقال رسول الله عليه وسلم : ( لا يحل لمسلم أن يروع مسلماً ) رواه أبو داود . އަބޫލައިލާގެ-ރަޙިމަހުﷲ- ގެ ކިބައިން ރިވާވެގެން ވެއެވެ. ރަސޫލުﷲ ޞައްލަﷲޢަލައިހި ވަސައްލަމަގެ އަޞްޙާބުން ވިދާޅުވިއެވެ. “ރަސޫލުﷲ ޞައްލަﷲ ޢަލައިހި ވަސައްލަމަގެ އަރިހުގައި އެބޭކަލުން އެއް ރެއެއްގައި ނިކުމެވަޑައިގަތެވެ. އޭގެ ތެރެއިން އެއް ބޭކަލަކު އަވަހާރަފުޅު ލެއްޕެވިއެވެ. ބައެއް ޞަޙާބީން ވަޑައިގެން އޭނާ އަށް ބިރުދެއްކެވިއެވެ. އެހިނދު ކީރިތި ރަސޫލާ ޞައްލަﷲ ޢަލައިހި ވަސައްލަމަ ޙަދީޘް ކުރެއްވިއެވެ. “އެއްމުސްލިމަކު އަނެއް މުސްލިމަކު ބިރު ގެންނެވުން ހުއްދަވެގެން ނުވެއެވެ.”\n4. ފުރައްސާރަކޮށް ވައްތަރު ޖައްސާ މަލާމާތްކޮށް ނުހެދުން.\nއިންސަނުންނަކީ ވިސްނުމާއި ފިކުރުގެ ގޮތުން ތަފާތު ބަޔެކެވެ. ބައެއް މީހުންނަކީ ދެރަ ނިކަމެތި ބަޔެކެވެ. ބައެއް މީހުންގެ ކިބައިގާ އަނެކާ ހިނިއަންނަ ޛާތުގެ ޢައިބު ކަމެއް ހުރެދާނެއެވެ. ނަމަވެސް މިފަދަ ޙާލަތްތަކުގައި ސަމާސަ އަކަށް ހަދައިގެން ނަމަވެސް އަނެއްމީހާ އަށް މަލާމާތްކޮށް ފުރައްސާރަކޮށް ހެދުމަކީ ކޮށްގެންވާނެ ކަމެއް ނޫނެވެ. މިފަދަ ކަންތަކުން ދުރުހެލިވުމަށް އަންގަވާ ސޫރަތުލް ޙުޖުރާތުގެ 11 ވަނަ އާޔަތުގައި މާތް ﷲ ވަޙީ ކުރައްވާފައިވެއެވެ. (يَا أَيُّهَا الَّذِينَ آمَنُوا لَا يَسْخَرْ قَوْمٌ مِّن قَوْمٍ عَسَىٰ أَن يَكُونُوا خَيْرً‌ا مِّنْهُمْ وَلَا نِسَاءٌ مِّن نِّسَاءٍ عَسَىٰ أَن يَكُنَّ خَيْرً‌ا مِّنْهُنَّ ۖ وَلَا تَلْمِزُوا أَنفُسَكُمْ وَلَا تَنَابَزُوا بِالْأَلْقَابِ ۖ بِئْسَ الِاسْمُ الْفُسُوقُ بَعْدَ الْإِيمَانِ ۚ وَمَن لَّمْ يَتُبْ فَأُولَـٰئِكَ هُمُ الظَّالِمُونَ) މާނައަކީ: ” އޭ إيمان ވެއްޖެ މީސްތަކުންނޭވެ! ފިރިހެނުންގެ އެއްބަޔަކު އަނެއްބަޔަކަށް ފުރައްސާރަ ނުކުރާހުށިކަމެވެ! އެހެނީ އެ ފުރައްސާރަކުރި މީހުންނަށްވުރެ، އެ ފުރައްސާރަކުރެވުނު މީހުން މާހެޔޮކަން ބޮޑުކަމުގައި ވެދާނެތެވެ. އަދި އަންހެނުންގެ އެއްބަޔަކު އަނެއްބަޔަކަށް ފުރައްސާރަ ނުކުރާހުށިކަމެވެ! އެހެނީ އެ ފުރައްސާރަކުރި މީހުންނަށްވުރެ، އެފުރައްސާރަކުރެވުނު މީހުން މާހެޔޮކަންބޮޑުކަމުގައި ވެދާނެތެވެ. އަދި ތިޔަބައިމީހުންގެ އަމިއްލަ نفس ތަކަށް عيب ނުކިޔާށެވެ! (އެބަހީ: އެކަކު އަނެކަކަށް عيب ނުކިޔާށެވެ!) އަދި އެއްބަޔަކު އަނެއްބަޔަކަށް ނުރުހޭކަހަލަ لقب ތަކުން ނުގޮވާށެވެ! إيمان ވުމަށްފަހު فاسق ވުމުގެ ނަން ލިބުމަކީ، ހާދަހާ ނުބައިވެގެންވާ ކަމެކެވެ. އަދި (އެކަންތަކުން) توبة ނުވި މީހާ (ދަންނާށެވެ!) ފަހެ، އެއުރެންނީ، ހަމަ އަނިޔާވެރިންނެވެ.”\nއިބްނު ކަޘީރު- ރަޙިމަހުﷲ- ވިދާޅުވެފައިވެއެވެ. “މިއާޔަތުގެ މުރާދަކީ މީސްތަކުން ނިކަމެތިކޮށް، އެބައިމީހުންގެ ގަދަރުކުޑަކޮށް، ފުރައްސާރަކޮށް ހެދުމެވެ. މިއީ ޙަރާމް ކަމެކެވެ. އަދި މިއީ މުނާފިގުންގެ ޞިފައެކެވެ.”\nމިފަދަ ޢަމަލުތަކުން ދުރުހެލިވުމަށް އަމުރު ކުރައްވާ ކީރިތި ރަސޫލާ ޞައްލަﷲޢަލައިހި ވަސައްލަމަ ޙަދީޘް ކުރައްވާފައިވެއެވެ. (المسلم أخو المسلم لا يظلمه ولا يخذله ولا يحقره ، التقوى ها هنا – ويشير إلى صدره ثلاث مرات – بحسب امرئٍ من الشر أن يحقر أخاه المسلم ، كل المسلم على المسلم حرام ، دمه وماله وعرضه) رواه مسلم. މާނައަކީ: “އެއް މުސްލިމަކީ އަނެއް މުސްލިމެއްގެ އަޚެކެވެ. އޭނާގެ އަޚާ އަށް އަނިޔާވެރިއެއް ނުވާނެއެވެ. އަދި އޭނާގެ އަޚާ އަށް ދެރަގޮތެއް ނުހަދާނެއެވެ. އަދި ނިކަމެތި ކަމެއް ނުކުރާނެއެވެ. ތަގްވާ ވަނީ މިތަނުގައެވެ. މިހެން ޙަދީޘް ކުރައްވާ ތިންފަހަރަށް މޭފުޅަށް އިޝާރާތް ކުރެއްވިއެވެ. މުސްލިމް އަޚާ އަށް ދެރަނިކަމެތި ގޮތްތައް ހެދުން ނުބައި ކަމަކަށް ފުދެއެވެ. އެއް މުސްލިމަކު އަނެއް މުސްލިމެއްގެ މައްޗަށް ޙަރާމްވެގެން ވެއެވެ. އޭނާގެ ލެޔާއި މުދަލާއި އަބުރެވެ.”\n5. މާގިނައިން ސަމާސާކޮށް ނުހެދުން.\nސަމާސާ ގިނަ ކުރުމަކީ މީހާގެ ޝަޚްޞިއްޔަތު ގެއްލި ސަކަރާތުގެ ތެރެއަށް ވައްޓާލާ ކަމެކެވެ. އިމާމް ނަވަވީ- ރަޙިމަހުﷲ- ވިދާޅުވެފައިވެއެވެ. “މަނާކުރެވިގެންވާ ސަމާސާ ކުރުމަކީ ދާއިމީ ގޮތެއްގައި ކުރެވޭ ޙައްދުފަހަނަ އަޅައިދާ ކަހަލަ ސަމާސާ އެވެ. މީސްތަކުން އަބަދާއި އަބަދު ހީސަމާސާކޮށް ހެދުމުގެ ސަބަބުން ﷲ ހަދުމަކުރުމުން ދުރުހެލިކޮށްލައެވެ. އަދި ގިނަވަގުތުގައި މީސްތަކުންނަށް ގޯނަ ކުރެވެއެވެ. އަދި ހިތްތަކުގައި ދެކޮޅުވެރިކަން އުފެދިގެން ދެއެވެ. އަދި މީހާގެ ހައިބަތާއި ތަގްވާވެރިކަން ގެއްލިދެއެވެ. މިފަދަ ކަންތަކުން ދުރުހެލިވެ ހުރެ ކުރާ ސަމާސާ އަކީ ކީރިތި ރަސޫލާ ޞައްލަﷲ ޢަލއިހި ވަސައްލަމަ ކުރެއްވި ފަދަ ހުއްދަ ސަމާސާ އެވެ.”\n6. މީސްތަކުންގެ ޙައްގު ދިނުން.\nބައެއް މީހުން ކޮންމެ ފަދަ މީހަކާވެސް ސަމާސާ ކޮށްފާނެއެވެ. ޢިލްމުވެރިންނަށް ޙައްގެއްވެއެވެ. ޢުމުރުން ދުވަސްވީ މީހުންނަށްވެސް މަގާމެއްވެއެވެ. އެހެންކަމުން ސަމާސާ ކުރާ އިރުގައި ކޮންމެ މީހަކަށްވެސް އެމީހެއްގެ ޙައްގު ލިބިދޭން ޖެހޭނެއެވެ.\n7. ސަމާސާ ކުރުމުގެ ތެރޭގައި ޣީބަ ބުނުން ފަދަ ޙަރާމް ކުރައްވާފައިވާ ކަންތައް ތަކަށް އަރައި ނުގަތުން.\nފަހަކަށް އައިސް ބައެއް މީހުންނަށް އަނެކާގެ ނުބައި ވާހަކަ އެއް ދައްކާލުމަކީ އެބައިމީހުންގެ ވާހަކަ ޒީނަތްތެރި ކޮށްލުމުގެ ގޮތުން ކޮށްލާ ކަމެކެވެ. ނަމަވެސް އަނެއް މުސްލިމް އަޚާ ނެތްތަނުގައި އޭނާ ނުރުހޭ ފަދަ ވާހަކަ އެއް ދެއްކުމަކީ ޣީބަ ބުނުން ކަން ހަނދާނުގައި ބަހައްޓަން ޖެހެއެވެ.\n8. ސަމާސާ ކުރުމަށް މުނާސިބު ވަގުތު އިޚްތިޔާރު ކުރުން.\nމިޘާލަކަށް ދަތުރަކު ގޮސް އުޅޭ ވަގުތުގައި، ނުވަތަ ދެރަޙްމަތްތެރިޔަކު ބައްދަލުވާ ހިނދުގައި، ނުވަތަ އެނޫންވެސް މުނާސިބު ވަގުތު ތަކުގައެވެ.\nއެއްދުވަހަކު ސުފްޔާން ބިން ޢުޔައިނާގެ ގާތުގައި މީހަކު ބުންޏެވެ. “ސަމާސާ ކުރުމަކީ މުންކަރާތެއް ތޯއެވެ؟” ވިދާޅުވިއެވެ. “އަދިކިއެއްތަ، އެއީ ސުންނަތެކެވެ. ނަމަވެސް އެކަން ކުރަން ދަންނަ، އެކަން ކުރަން ޖެހޭ ވަގުތުގައި ކުރާ މީހުންނަށެވެ.”\nއިސްލާމީ އުއްމަތް މިއަދު މިވަނީ މީސްތަކުން އެއްބަޔަކު އަނެއް ބަޔަކު ދެކެ ލޯބިވެ އުޅެން ޖެހިފައެވެ. އަދި ދިރިއުޅުމުގެ ކަންތަކުން ފޫހިކަން ފިލުވާލަން ޖެހިފައެވެ. ނަމަވެސް މީސްތަކުންވަނީ ހީސަމާސާކޮށް، އަނެކުން ބިރުގަންނަވާ ހެދުމުގައި ޣަރަގުވެފައެވެ. އަދި އެބައިމީހުންގެ މަޖްލިސްތަކުގައި އަނެކުންގެ ޢައިބު ކިޔާ މަލާމާތްކޮށް ޣީބަ ބުނުން ވަނީ ޢާއްމު ކަމަކަށްވެފައެވެ. ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘް ކުރައްވާފައިވެއެވެ. (لو علمتم ما أعلم لضحكتم قليلاً ولبكيتم كثيراً) މާނައަކީ: “ތިމަންކަލޭގެފާނަށް އެނގިވަޑައިގަންނަވާ ކަންތައްތައް ތިޔަބައިމީހުންނަށް އެނގޭނަމަ، ހިނުން މަދުކޮށްފައި ގިނައިން ރޯނެއެވެ.”\nއިބްނު ޙަޖަރު ރަޙިމަހުﷲ- ފަތްޙުލް ބާރީގައި ވިދާޅުވެފައިވެއެވެ. “މި ޙަދީޘްގައި ޢިލްމުގެ މުރާދަކީ ﷲ ސުބްޙާނަހޫ ވަތަޢާލާގެ މަތިވެރި ކަމާއި، އެކަލާނގެ އަށް އުރެދޭ މީހުންނަށް ކަނޑައަޅުއްވާފައިހުންނަ ޢުގޫބާތް ތަކުގެ ވާހަކަ އެވެ. އަދި މަރުވާ ވަގުތު ގައްޔާއި ގަބުރު ގައްޔާއި ގިޔާމަތް ދުވަހުން ހިނގާނެ ކަންތައްތަކުގެ ވާހަކައެވެ.”\nއިބްނު ޢުމަރު ރަޟިޔަﷲ ޢަންހު- އާއި ސުވާލު ކުރެވުނެވެ. “ރަސޫލުﷲ ޞައްލަﷲ ޢަލައިހި ވަސައްލަމަގެ އަޞްޙާބުން ހީސަމާސާކޮށް ހައްދަވާތޯއެވެ؟” ވިދާޅުވިއެވެ. “އާދޭހެވެ. އެބޭފުޅުންގެ ހިތްޕުޅުގައިވާ އީމާން ކަމަކީ ފަރުބަދަ އެއް ފަދަ އެއްޗެކެވެ.”\nއަޅުގަޑުމެން އެންމެނަކީ ދެދުނިޔޭގެ ބާއްޖެވެރިކަން ލިބިގެންވާ، ދެދުނިޔޭގެ ބިރުވެރި ކަންތަކުން ދުރުހެލިވެ ސަލާމަތްވެގެންވާ ބަޔަކު ކަމުގައި ލައްވާށި. އަދި ގިޔާމާތް ދުވަހުގައި “ތިޔަބައިމީހުން ބިރުވެރިކަމެއް، ހާސްކަމެއް ނެތި ސުވަރުގެ ވަންނާށޭ” ބުނެވޭ މީހުންގެ ތެރެއިން އަޅަމެން އެންމެން ލައްވާށި. އާމީން. وصلى الله على نبينا محمد وعلى آله وصحبه وسلم. والحمد لله رب العالمين.  والله أعلم.\nރިވެތި އަޚުލާގު, އަޚުލާގު, އިސްލާމް ދީން


India ge kunfunithakeh himeney gothah Addu magu hadhan mimahu dhenee\nއައްޑޫ ސިޓީގެ މަގެއް: މަގު ހެދުމުގެ މަސައްކަތް ފަށަން ދަނީ ތައްޔާރު ވަމުން\nއައްޑޫ ސިޓީގެ މަގު ހެދުމުގެ މަޝްރޫއު މިމަހު ކުންފުންޏަކާ ހަވާލު ކުރާނެ ކަމަށް ފިނޭންސް މިނިސްޓްރީން ބުނެފި އެވެ.\nސަރުކާރުގެ ޕީއެސްއެމްގެ ޕްރޮގްރާމެއްގައި ބައިވެރިވެ ވަޑައިގެން ވާހަކަފުޅު ދައްކަވަމުން ފިނޭންސް މިނިސްޓަރު އިބްރާހިމް އަމީރު ވިދާޅުވީ އައްޑޫ މަގު ހެދުމުގެ މަސައްކަތް ކުރަން މި މަހު ކުންފުންޏަކާ އެވޯޑު ކުރާނެ ކަމަށާ، އެހެން މަޝްރޫއުތައް ވެސް މި އަހަރުގެ ފުރަތަމަ ހަ މަސް ތެރޭ ކުންފުންޏަކާ ހަވާލު ކުރާނެ ކަމަށެވެ.\n"އަޅުގަނޑަކީ އައްޑޫގައި ކިޔަވައި ބޮޑުވި އައްޑޫ މީހެއް. އެހެންވެ އަޅުގަނޑަށް ވެސް އެނގޭ ރައްޔިތުންގެ ކަންބޮޑުވުން. ރައީސް ސޯލިހުގެ ރިޔާސީ ބަޔާނުގައި ވިދާޅުވެފައިވާ ގޮތަށް އެ މަސައްކަތް އިރާދުކުރެއްވިއްޔާ ފެށިގެން ދާނެ،" އަމީރު ވިދާޅުވި އެވެ.\nއައްޑޫގެ އަވަށްތަކުގެ މަގުތަކުގައި ތާރު އަޅައި ރަނގަޅު ފެންވަރަކަށް މަގުތައް ހަދަން ކުރިއަށް ގެންދާ މަޝްރޫއުގެ ދަށުން 25 ކިލޯމީޓަރުގެ މަގު ހަދަން ނިންމާފައިވެ އެވެ. މި މަޝްރޫއަށް ހަރަދު ކުރަނީ އިންޑިއަން އެގްޒިމް ބޭންކްގެ 800 މިލިއަން ޑޮލަރުގެ ކްރެޑިޓް ލައިންގެ ތެރެއިން ކަމަށެވެ.\nމަގު ހެދުމާއި ބިން ހިއްކުމުގެ މަސައްކަތަށް 7.1 މިލިއަން ޑޮލަރު (ގާތްގަނޑަކަށް 100 މިލިއަން ރުފިޔާ) ހަރަދުވާނެ ކަމަށް ސަރުކާރުން ބުނެފައިވެ އެވެ. މިއީ އެގްޒިމް ބޭންކު މަޝްރޫއަކަށް ވުމުން މި މަސައްކަތް ހަވާލު ކުރާނީ އިންޑިއާ ކުންފުންޏަކަށް ކަމަށް މިހާރު ވެސް ބެލެވެ އެވެ.\nޕްލޭނިން މިނިސްޓްރީން ކުރިން ވަނީ މަގު ހެދުމުގެ މަސައްކަތް ފެށުމުގެ ގޮތުން މަގު ހެދުމާއި ބިން ހިއްކުމުގެ މަސައްކަތުގެ ޑިޒައިން އަދި ކޮންސަލްޓަންސީ މަސައްކަތް ކުންފުންޏަކާ ހަވާލުކޮށްފަ އެވެ. މި މަސައްކަތް ހަވާލު ކޮށްފައިވަނީ އިންޑިއާގެ އެލް އެންޑް ޓީ އިންފްރާސްޓްރަކްޗާ އަދި އިން ޖޭވީ ވިތު އެލްއީއޭ އެސޯސިއޭޓްސް ކުންފުންޏާ އެވެ.\nމި މަޝްރޫއު ދަށުން މަގު ހެދުމުގެ އިތުރުން 228 ހެކްޓަރުގެ ބިން ހިއްކާނެ އެވެ. އެގޮތުން ހިތަދޫން 90 ހެކްޓަރު އަދި މަރަދޫ، މަރަދޫ ފޭދޫން 75 ހެކްޓަރު ހިއްކާއިރު، ހުޅުމީދޫން 38 ހެކްޓަރު އަދި ރިސޯޓު ތަރައްގީ ކުރުމަށް ހުޅުވާލުމުގެ ގޮތުން ފަޅުތެރެއިން 25 ހެކްޓަރު ހިއްކާނެ އެވެ.\nއައްޑޫ ސިޓީގެ ބޮޑެތި މަގުތަކުގައި މިހާރު ވެސް ހުރީ ތާރު އަޅާފަ އެވެ. ނަމަވެސް ގުޅިފައިވާ ގިނަ ރަށްތަކުގެ މަގުތައް ހުރީ ނުހެދި އެވެ. އެހެންވެ ވިއްސާރަވެ މޫސުން ގޯސްވާ ދުވަސްވަރު މި ސިޓީގެ ގިނަ ބަޔަކަށް ދަތިތަކާ ކުރިމަތިލާން ޖެހެ އެވެ.\nއައްޑޫ ސިޓީ ކައުންސިލް އައްޑޫ ސިޓީ ފިނޭންސް މިނިސްޓްރީ + ފިނޭންސް މިނިސްޓަރު އިބްރާހިމް އަމީރު މަގު ހެދުން


SunOnline: Spanish League: Bale ge2goalun Real Madrid salaamaih kohdheefi\nބޭލްގެ ދެ ގޯލުން ރެއާލް މެޑްރިޑް ސަލާމަތް ކޮށްދީފި\nޢަބްދުﷲ އައިމަން 02 Sep 2019, 09:19\nރެއާލް މެޑްރިޑުގެ ތަރި ގެރެތު ބޭލް: އޭނާ ވަނީ ރޭގެ މެޗުގައި ދެ ގޯލު ޖަހައި ރެއާލް މެޑްރިޑު ބަލިވުމުން ސަލާމަތް ކޮށްދީފައި --- ފޮޓޯ// ރަޔާން ބެންސަން\nނިމެމުން މިދާ ޓްރާންސްފާ މާކެޓުގައި ރެއާލް މެޑްރިޑުން އެންމެ ވިއްކާލަން ހިފި ގެރެތު ބޭލް ރޭ ކުޅުނު މެޗުގައި ޖަހައިދިން ދެ ގޯލުން ވިލަރެއާލްގެ އަތް ދަށުވިޔަ ނުދީ އެ ޓީމު ސަލާމަތް ވެއްޖެ އެވެ.\nރޭ ސްޕެނިޝް ލީގުގައި ރެއާލާއި ވިލަރެއާލް ބައްދަލު ކުރި މެޗު 2-2 އިން އެއްވަރު ވެގެން ނިމުނު އިރު މެޗުގެ ތަރިއަކަށް ވެގެން ދިޔައީ ފަހަކަށް އައިސް ގިނަ ފާޑު ކިއުންތަކެއް އަމާޒުވެފައިވާ ބޭލް އެވެ. އެންމެ ފަހުގެ ޓްރާންސްފާ މާކެޓުގައި ރެއާލް ދޫކޮށް ދިއުމަށް އެ ޓީމުގެ ކޯޗު ޒައިނުއްދީން ޒިދާން ވެސް ބޭލްއަށް އަންގާފައިވާ އިރު އެކި އެކި ސަބަބުތަކާ އެކު އޭނާ އެންމެ ފަހުން ސީޒަން ފެށުނު އިރު ވެސް ރެއާލް ދޫކޮށެއް ނުލަ އެވެ.\nވޭތުވެ ދިޔަ ދެ ސީޒަންގައި ވެސް އަނިޔާއާއި ފޯމު ކެޓުމުގެ ސަބަބުން އެންމެ ރަނގަޅު ކުޅުމެއް ނުދެއްކި ގިނަ މެޗުތަކެއް ބެންޗުގައި ހޭދަ ކުރި ބޭލް ވަނީ ރޭގެ މެޗުގައި މޮޅު ކުޅުމެއް ދައްކައިފަ އެވެ. އެ މެޗުގައި ބޭލް ޖެހި ގޯލުތަކަކީ ހަ މަސް ވަންދެން ސްޕެނިޝް ލީގުގައި ގޯލު ނުޖަހާ ހުރުމަށް ފަހު އޭނާ ޖެހި ގޯލުތަކެކެވެ. އެހެން ނަމަވެސް އޭނާ އެ މެޗު ނިންމާލީ ރަތް ކާޑަކާ އެކު އެވެ.\nރޭގެ މެޗުގައި ފުރަތަމައިން ގޯލު ޖަހައި ލީޑު ނެގީ ވިލަރެއާލުންނެވެ. ފުރަތަމަ ހާފުގައި އެ ޓީމުގެ މޮރޭނޯ ޖެރާޑް ޖަހައިދިން އެ ގޯލާ އެކު ވިލަރެއާލުން ކުޅުނީ އުންމީދާ އެކު އެވެ.\nދެވަނަ ހާފު ފެށިގެން ރެއާލުން ކުޅުން ރަނގަޅުކޮށް ހަމަލާތައް އިތުރު ކުރި އެވެ. ވިލަރެއާލްގެ ޑިފެންސަށް ބާރު ބޮޑުވެގެން އެންމެ ފަހުން ރެއާލަށް ގޯލެއް ދޭން ޖެހުނެވެ. ގެރެތް ބޭލް ޖަހައިދިން އެ ގޯލާ އެކު ރެއާލަށް ހިއްވަރު ލިބި އިތުރު ގޯލެއް ޖަހަން މަސައްކަތް ކުރި އެވެ.\nނަމަވެސް ދެވަނަ ހާފުގެ މެދަކާއި ހަމައިން ވިލަރެއާލުން ވަނީ އަނެއްކާވެސް އިތުރު ގޯލެއް ޖަހައި ލީޑު އަނބުރާ ގެންގޮސްފަ އެވެ.\nރެއާލަށް މެޗުގެ ނަތީޖާ ބޭލް ހަމަހަމަ ކޮށްދިނީ މެޗު ނިމެން ފަސް މިނެޓަށް ވެފައި ވަނިކޮށެވެ. އަދި އޭގެ ތިން މިނަޓު ފަހުން އޭނާ ޖެހި ޖެހިގެން ކުރި ދެ ފައުލަކާ ގުޅިގެން ދެ ރީނދޫ ކާޑަކާ އެކު ރެފްރީ ވަނީ ބޭލްއަށް ރަތް ކާޑެއް ދައްކައިފަ އެވެ.\nއެ މެޗުގެ ނަތީޖާއާ އެކު ރެއާލް މިވަގުތު އޮތީ ކުޅުނު ތިން މެޗުން ލިބުނު ފަސް ޕޮއިންޓާ އެކު ތާވަލުގެ ފަސް ވަނައިގަ އެވެ.


October 05, 2017 2\nއުރުދުޣާން އަވަހާރަކޮށްލަން އުޅުނު މީހުން އުމުރަށް ޖަލަށް\nއިސްތަންބޫލް (އޮކްޓޯބަރު 5) - ތުރުކީގެ ރައީސް ރަޖަބް ތައްޔިބު އުރުދުޣާން އަވަހާރަކޮށްލަން އުޅުނު މީހުންނަށް އުމުރު ދުވަހުގެ ޖަލު ހުކުމެއް އެ ގައުމުގެ ކޯޓަކުން އިއްވައިފި އެވެ.\nސީރިއާއަށް ދާން އުޅުނު ތިން ދިވެހިން ހައްޔަރުކޮށްފި\nސީރިއާގެ ދާހިލީ ހަނގުރާމައިގައި ބައިވެރިވުމަށް އެ ގައުމަށް ދާން އުޅުނު ތިން ދިވެއްސަކު ތުރުކީން ހިފަހައްޓައި، މިއަދު ހައްޔަރުކޮށްފި އެވެ.\nތަގްރީރު ދެެއްވަނިކޮށް އުރުދުޣާނަށް ޓެރަރިސްޓަށް ގޮވައިފި\nނިއު ޔޯކް (ސެޕްޓެމްބަރު 22) - ތުރުކީގެ ރައީސް ރަޖަބް ތައްޔިބު އުރުދުޣާން ނިއު ޔޯކުގެ ހޮޓަލެއްގައި ތަގްރީރު ދެއްވަނިކޮށް އެ މަނިކުފާނަކީ ޓެރަރިސްޓެއް ކަމަށް ބުނެ ބަޔަކު މީހުން ހަމަނުޖެހުން ހިންގައިފި އެވެ.\nއަންކާރާ (ސެޕްޓެމްބަރު 10) - ރޮހިންޖާ މުސްލިމުންނަށް ލިބެމުންދާ އަނިޔާތަކުގެ މައްސަލަ މި ހަފުތާގައި ފަށާ އދ.ގެ ޖެނެރަލް އެސެމްބްލީގެ ބައްދަލުވުމަށް ހުށަހަޅާނެ ކަމަށް ތުރުކީގެ ރައީސް ރަޖަބް ތައްޔިބު އުރުދުޣާން ވިދާޅުވެއްޖެ އެވެ.\nއީރާނުގެ ބޯޑަރު ކައިރީ ތުރުކީން ފާރެއް ރާނަނީ\nއިސްތަންބޫލް (އޮގަސްޓް 9) - އީރާނުގެ ސަރަހައްދީ ރޮނގު ކައިރީ ސަލާމަތީ ފާރެއް ރޭނުމުގެ މަސައްކަތް ތުރުކީން ފަށައިފި އެވެ.\nބަޣާވާތާ ގުޅޭ ބޮޑު ޝަރީއަތަށް 500 މީހުން ކޯޓަށް\nއަންކާރާ (އޮގަސްޓް 2) - ތުރުކީ އަށް މިދިޔަ އަހަރު ގެންނަން އުޅުނު އަސްކަރީ ބަޣާވާތުގައި އެންމެ އިސްކޮށް ތިބި ކަމަށް ބެލެވޭ މީހުންގެ ޝަރީއަތް އެ ކަމަށް ޚާއްސަކޮށްގެން ހެދި ކޯޓުތަކުގައި ފަށައިފި އެވެ.\nބަޣާވާތުގެ ދުވަހު ތުރުކީ އަކީ ގައުމެއްކަން ދައްކާލި\nއިސްތަންބޫލް (ޖުލައި 16) - މިދިޔަ އަހަރުގެ ޖުލައި މަހު ތުރުކީ އަށް ބަޣާވަތް ގެންނަން އުޅުނު ރޭ ރައްޔިތުން ނުކުމެ ތުރުކީ އަކީ ގައުމެއްކަން ދުނިޔެ އަށް ދައްކާލާފައިވާ ކަމަށް ރައީސް ރަޖަބް ތައްޔިބު އުރުދުޣާން ވިދާޅުވެއްޖެ އެވެ.\nއުރުދުޣާންއާ ދެކޮޅަށް އިންސާފުގެ ހިނގާލުމެއް ބާއްވައިފި\nއަންކަރާ (ޖުލައި 9) - ތުރުކީގެ ރައީސް ރަޖަބު ތައްޔިބު އުރުދުޣާންއާ ދެކޮޅަށް 450 ކިލޯ މީޓަރު (280 މޭލު) ގެ ދިގު ހިނގާލުމެއް ބާއްވައިފި އެވެ.\nފަލަސްތީނަށް އޮތް ތާއިދު ހާމަކުރަން މުސްލިމް ޒުވާނުން ތުރުކީ އަށް\nއިސްތަންބޫލް (ޖުލައި 9) - ފަލަސްތީނު މީހުންނަށް ތާއީދު އޮތްކަން ހާމަކޮށް ދިނުމުގެ ގޮތުން ދުނިޔޭގެ 30 ގައުމެއްގެ މުސްލިމް ޒުވާނުން ތުރުކީގެ އިސްތަންބޫލް އަށް ޖަމާވެއްޖެ އެވެ.\nތުރުކީގެ ޕޫލެއްގައި ކަރަންޓްގައި ޖެހި ފަސް މަރު\nތުރުކީގެ އިރު އުތުރު ސަރަހައްދުގެ ވޯޓާ ޕާކެއްގެ ޕޫލަކަށް އެރި އުޅުނު ތިން ކުއްޖަކާއި އެ ކުދިން ސަލަމާތްކުރަން ފުންމާލި ދެ މީހަކު، ކަރަންޓްގައި ޖެހި އިއްޔެ މަރުވެއްޖެ އެވެ.\nސީރިޔާގެ ބައެއް ސަރަހައްދުތަކަށް އަތް ގަދަކޮށްގެން އެޅޭ އިސްލާމިކް ސްޓޭޓް (އައިއެސް)ގެ ހަނގުރާމަވެރިން ބަލި ކުރުމަށް ފަހުގައި، ކުރުދީ ހަނގުރާމަވެރިންނަށް ދީފައިވާ ހަތިޔާރުތައް އެމެރިކާ އިން އަތުލާނެ ކަމަށް ތުރުކީ ވިލާތުން ބުނެފި އެވެ.\nތުރުކީގެ އަސްކަރީ މަރުކަޒެއް ބޭނުމެއް ނުވޭ: ސައުދީ\nރިޔާޒް (ޖޫން 18) - ގަތަރުގައި ގާއިމްކޮށްފައިވާ ފަދަ އަސްކަރީ މަރުކަޒެއް ސައުދީ އަރަބިއާގައި ތުރުކީން ގާއިމް ކުރުމަށް މަރުހަބާ ނުކިޔާނެ ކަމަށް ރިޔާޒުން ބުނެފި އެވެ.\nގަތަރު އެކަހެރިކުރުން އިސްލާމީ އުސޫލާ ޚިލާފު: އުރުދުޣާން\nއަންކާރާ (ޖޫން 14) - ގަތަރު އެކަހެރި ކުރުމަކީ އިންސާނިއްޔަތު ކަމެއް ނެތް، އިސްލާމީ އުސޫލާ ޚިލާފު ކަމެއް ކަމަށް ތުރުކީގެ ރައީސް ރަޖަބު ތައްޔިބު އުރުދާޣާން ވިދާޅުވެއްޖެ އެވެ.\nތުރުކީން 15 މަތިންދާ ބޯޓުގެ ކާނާ ގަތަރަށް ފޮނުވައިފި\nއަންކާރާ (ޖޫން 12) - ގަލްފުގެ ބައެއް ގައުމުތަކުން ގަތަރާ ގުޅުން ކަނޑާލި ފަހުން 15 މަތިންދާ ބޯޓުގެ ކާބޯތަކެތި ތުރުކީން ދޯހާ އަށް ފޮނުވައިފި އެވެ.\nJune 10, 2017 24\nގަތަރުގެ އެކުވެރިން ދޫކޮށްނުލާނެ ކަމަށް އުރުދުޣާން ވިދާޅުވެއްޖެ\nއަންކާރާ (ޖޫން 10) - ގަތަރު އެކަހެރި ކުރި ނަމަވެސް އެ ގައުމުގެ އަޚުންނާއި އުޚުތުން ދޫކޮށްނުލާނެ ކަމަށާ އަދި ސައުދީ އަރަބިއާ އިން ގަތަރާ ދެކޮޅަށް އަޅާފައިވާ ހުރިހާ ފިޔަވަޅެއް އުވާލުމަށް ތުރުކީގެ ރައީސް ރަޖަބް ތައްޔިބު އުރުދުޣާން ވިދާޅުވެއްޖެ އެވެ.\nJune 07, 2017 24\nގަތަރުގެ ދިފާއުގައި އުރުދުޣާން ނުކުންނަވައިފި\nއިސްތަންބޫލް (ޖޫން 7) - ޓެރަރިޒަމަށް ވާގިވެރިވާ ކަމަށް ބުނާ ގަތަރާ ބައެއް ގައުމުތަކުން ގުޅުން ކަނޑާލި ނަމަވެސް ގަތަރުގެ ދިފާއުގައި ތުރުކީގެ ރައީސް ރަޖަބް ތައްޔިބު އުރުދުޣާން ނުކުންނަވައިފި އެވެ.


Eagles Aai Valencia Fuhdhaalee Point Akun - Vaguthu\nލީގުގެ ފުރަތަމަ ބުރުގައި މި ދެ ޓީމު ބައްދަލުކުރި މެޗުގެ ތެރެއިން-- ފޮޓޯ: އެފްއޭއެމް\nދިރާގު ދިވެހި ޕްރިމިއާ ލީގުގައި ކުލަބު ވެލެންސިއާ އާއި ކުލަބު އީގަލްސް ބައްދަލުކުރި މެޗު ލަނޑެއް ނުޖެހި އެއްވަރުވެގެން ނިމިއްޖެ އެވެ.\nގައުމީ ފުޓްބޯޅަ ދަނޑުގައި ކުޅުނު މެޗު މި މެޗުގައި ދެޓީމުން ކުރެ ޓީމަކަށް ލަނޑެއް ނުޖެހުނުއިރު، ލަނޑުޖަހާނެ ރަނގަޅު ފުރުސަތުތަކެއް ދެ ޓީމުންވެސް ތަނަވަސްކުރި އެވެ.\nމެޗުގެ ފުރަތަމަ ހާފުގައި ވެލެންސިއާގެ ކެޕްޓަން އަލީ އަޝްފާގު (ދަގަނޑޭ) ފޮނުވާލި ހަމަލާ ދަނޑިއަށް އަމާޒުވިއިރު އީގަލްސްގެ ނާއިމް އާއި ބިދޭސީ ކުޅުންތެރިޔާ މަހްމޫދަށް ރަނގަޅު ފުރުސަތެއް ލިބުނެވެ.\nމެޗަށްފަހު ވާހަކަދައްކަމުން ވެލެންސިއާގެ ކޯޗު މުޙައްމަދު އާތިފް (އާތީ) ބުނީ ނަސީބު އެހީނުވީ ކަމަށާއި ވެލެންސިއާއަށް ލަނޑު ޖަހަން ފުރުސަތުތަކެއްވެސް ލިބިގެންދިޔަ ކަމަށެވެ. އަދި ކުރިޔަށް އޮތް ބްރޭކުގެ ތެރޭގައި ލީގުގެ ތިންވަނަ ބުރަށް ތައްޔާރުވާނެ ކަމަށެވެ.\nމެޗަށްފަހު ވާހަކަ ދައްކަމުން އީގަލްސްގެ ކޯޗު މުޙައްމަދު ޝާޒްލީ (ޝާޒް) ބުނީ ވެލެންސިއާ ކަހަލަ ޓީމެއްގެ އަތުން ޕޮއިންޓެއް ލިބުމުން ހިތްހަމަޖެހޭ ކަމަށާއި މެޗުގައި އީގަލްސް ޓީމުގެ ފަރާތުން ފެނުނު ކުޅުން ރަނގަޅު ކަމަށެވެ. ހާއްސަކޮށް ފަހު ހާފުގައި ލަނޑު ޖަހަން ފުރުސަތުތަކެއް ލިބިިގެންދިޔަ ކަމަށްވެސް ޝާޒްލީ ފާހަގަކުރި އެވެ.\nމެޗުން އެއްވަރުވުމާއި އެކު ތާވަލުގެ ދެވަނައިގައި އޮތް ވެލެންސިއާ އޮތީ ކުޅުނު 14 މެޗުން ލިބުނު 25 ޕޮއިންޓާއެކު އެވެ.އީގަލްސް އޮތީ ތާވަލުގެ ހަތަރުވަނައިގައި 13 މެޗުން 17 ޕޮއިންޓާއެކުއެވެ. އެއްވަނައިގައި އޮތް އެންމެ ފަހުގެ ޗެމްޕިއަން މާޒިޔާ ސްޕޯޓްސް އެންޑް ރެކްރިއޭޝަން އަދިވެސް އޮތީ ބޮޑު ލީޑެއްގައެވެ. އެއީ ކުޅުނު 13 މެޗުން ލިބުނު 31 ޕޮއިންޓާއެކު އެވެ.


Palestine rahyithunge refugee dharaja athulan Trump masahkai kurahvanee\nފަލަސްތީނު މީހުންގެ ރެފިއުޖީ ދަރަޖަ އަތުލަން ޓްރަމްޕް މަސައްކަތް ކުރައްވަނީ\nއެމެރިކާ އިން ޔޫއެންއާރުޑަބްލިއުއޭ އަށް ދޭ އެހީ ކަނޑާލުމާއި ގުޅިގެން ޣައްޒާގައި ކުރި މުޒާހަރާއެއްގެ ތެރެއިން. --\nވޮޝިންގްޓަން (އޯގަސްޓް 5) - އެތަކެއް މިލިއަން ފަލަސްތީނު ރައްޔިތުންނެއްގެ ރެފިއުޖީ ދަރަޖަ އަތުލަން އެމެރިކާ ސަރުކާރުން މަސައްކަތް ކުރަމުންދާ ކަމަށް އެ ގައުމުގެ މަޝްހޫރު މަޖައްލާއަކުން ބުނެފި އެވެ.\nއެމެރިކާގައި ހިންގާ "ފޮރިން ޕޮލިސީ" މަޖައްލާގައި ޝާއިއު ކޮށްފައިވާ ރިޕޯޓެއްގައި ބުނާ ގޮތުން، އެމެރިކާގެ ރައީސް ޑޮނަލްޑް ޓްރަމްޕާއި އެމަނިކުފާނުގެ ދަނބިދަރިކަލުން ޖެރެޑް ކުޝްނާ އިސްވެ ހުންނަވައިގެން ފަލަސްތީނު ރެޖިއުޖީންގެ ހައްގުގައި މަސައްކަތްކުރާ އދ. ގެ ޖަމިއްޔާ ޔޫއެންއާރްޑަބްލިއުއޭ އަށް ހުރަސްއަޅަން ރާއްވަވާ ކަމަށެވެ.\nއެފްޕީ އިން ރިޕޯޓުކޮށްފައިވާ ގޮތުން، އެމެރިކާގެ އިސް އޮފިޝަލުންތަކަކަށް ކުޝްނާ ފޮނުއްވި އީމެއިލް އެއްގައި ޔޫއެންއާރުޑަބްލިއުއޭ އަށް ހުރަސްއެޅުމުގެ ފުރިހަމަ މަސައްކަތެއް ކުރަންޖެހިފައިވާ ކަމަށް ވިދާޅުވެފައިވެ އެވެ. ޔޫއެންއާރުޑަބްލިއުއޭ އަކީ ކޮރަޕްޓު ޖަމިއްޔާ އެއް ކަމަށާއި، މެދު އިރުމަތީގެ ސުލްހައަށް އޮތް ބޮޑު ހުރަހެއްކަމަށް ވެސް ކުޝްނާ އެ އީމެއިލްގައި ވިދާޅުވެފައިވެ އެވެ.\nއިޒްރޭލާއި ފަލަސްތީނު ސުލްހަ ކުރުމަށް އިސްކޮށް ހަރަކާތްތެރިވާ ކުޝްނާ ވަނީ، ޔޫއެންއާރުޑަބްލިއުއޭ ގެ ބާރު ދުއްވާލުމަށް، ޖޯޑަން އިން ހިމާޔަތްދީފައިވާ ފަލަސްތީނު ރައްޔިތުންގެ ރެފިއުޖީ ދަރަޖަ އަތުލުމަށް އެދިފަ އެވެ.\nމި ރިޕޯޓާއި ގުޅިގެން އެމެރިކާ ސަރުކާރުން އެއްޗެއް ބުނުމަށް ވަނީ ދެކޮޅުހަދާފަ އެވެ.


އެޗްއާރްސީއެމްގެ މެންބަރުކަމުގެ މަޤާމަށް ކުރިމަތިލުގެ ފުރުސަތު ހުޅުވާލައިފި އެޗްއާރްސީއެމްގެ މެންބަރުކަމުގެ މަޤާމަށް ކުރިމަތިލުގެ ފުރުސަތު ހުޅުވާލައިފި\nއެޗްއާރްސީއެމްގެ މެންބަރުކަމުގެ މަޤާމަށް ކުރިމަތިލުގެ ފުރުސަތު ހުޅުވާލައިފި\nއެޗްއާރްސީއެމްގެ ކުރީގެ ރައީސާ އައިމިނަތު އީނާސް އާއި އެކޮމިޝަންގެ ބައެއް މެމްބަރުން ---\nހިއުމަން ރައިޓްސް ކޮމިޝަން އޮފް ދަ މޯލްޑިވްސްގެ މެންބަރުކަމުގެ މަޤާމު ހުސްވެފައިވާތީ، އެ ކޮމިޝަނަށް މެންބަރުން ޢައްޔަނުކުރެއްވުމަށްޓަކައި މެންބަރުކަމުގެ މަގާމަށް ކުރިމަތިލުމުގެ ފުރުޞަތު، ރައީސުލްޖުމްހޫރިއްޔާގެ އޮފީހުން މިއަދު ހުޅުވާލައްވައިފިއެވެ.\nމެންބަރުކަމުގެ ފޯމު ބަލައިގަތުމަށް ހަމަޖެހިފައި ވަނީ، 2020 އޮގަސްޓު 16، 17 އަދި 18 ވަނަ ދުވަހު ހެނދުނު 09:30 އިން މެންދުރުފަހު 12:30 އަށް، ރައީސުލްޖުމްހޫރިއްޔާގެ އޮފީހުންނެވެ. ހިއުމަން ރައިޓްސް ކޮމިޝަނުގެ މެންބަރުކަމަށް ކުރިމަތިލުމަށް އެދޭ ފޯމު ރައީސުލްޖުމްހޫރިއްޔާގެ އޮފީހުގެ ވެބްސައިޓު www.presidencymaldives.gov.mv އިން ޑައުންލޯޑް ކުރެއްވޭނެއެވެ.\nއެޗްއާރްސީއެމްގެ މެމްބަރުކަމަށް ކުރިމަތިލުމުގެ ފުރުސަތު ހުޅުވާލާފައި މި ވަނީ، އެ ކޮމިޝަންގެ ބައެއް މެމްބަރުން މަޤާމުން އިސްތިއުފާދެއްވައި އިތުރު މެމްބަރަކު ރައްޔިތުންގެ މަޖިލީހުން ވަނީ މަޤާމުން ވަކި ކުރައްވާފައެވެ. އެގޮތުން މިދިޔަ މަހުގެ ތެރޭގައި ހިއުމަން ރައިޓްސް ކޮމިޝަން އޮފް ދަ މޯލްޑިވްސްގެ މެމްބަރު ކަމުން އެ ކޮމިޝަނުގެ ނައިބު ރައީސް މުހައްމަދު ޒާހިދު ވަކިކުރަން ރައްޔިތުންގެ މަޖިލީހުން ވަނީ ފާސްކޮށްފައެވެ.\nޒާހިދުގެ އިތުރުން އެޗްއާރުސީއެމްގެ ރައީސްގެ މަގާމުގައި ހުންނެވި އައިމިނަތު އީނާސް އަދި މެމްބަރު އައިޝަތު އަފްރީންގެ އިތުރުން މޫސާ އަލީ ކަލޭފާނު މަގާމުން ވަކިކުރުމުގެ މަސައްކަތްވެސް މަޖިލީހުން ކުރިއެވެ. ނަމަވެސް އެ މަރުހަލާ ކުރިއަށް ދަނިކޮށް އެބޭފުުޅުން ވަނީ އިސްތިއުފާ ދެއްވާފައެވެ.


ދިވެހިންގެ ޢަޤީދާ ބޮއްސުންދިއުން، ތާރީޚްގެ އަލީގައި… « Ahlul Haqqu.com\nދިވެހިންގެ ޢަޤީދާ ބޮއްސުންދިއުން، ތާރީޚްގެ އަލީގައި…\nއަލްއުޚްތު މަރިޔަމް ވަހީދާ\nދިވެހިންނަކީ މީގެ އެތައް ޤަރުނެއްގެ ކުރިން، އިސްލާމްދީނުގެ މަތިވެރި ހިދާޔަތް ލިބިފައިވާ ބައެކެވެ. ޖަޒީރާ ރަށްތަކަކަށް ވުމަކުން، ވަކި އަތޮޅުތަކަކަށް ވުމަކުން، އެބައިމީހުންގެ މެދުގައި ދީނީ ޚިލާފް އުފެދިފައެއް ނެތެވެ. އެކަން އެގޮތުގައި ދެމިއޮތީ الله ތަޢާލާގެ މަތިވެރި ރަޙްމަތްފުޅާ އެކު، އެއިރެއްގައި އޮންނަ ސަރުކާރަކުންވެސް މިކަމަށް ދޭ ޚާއްޞަ ސަމާލުކަމެއްގެ ސަބަބުންނެވެ. ތަޢުލީމީ މީހުންގެ މަދުކަމާއި، ޥަޞީލަތްތަކުގެ ދަތިކަމާއެކުވެސް، ދިވެހި ރަސްކަމުގެ ތަޚްތުގައި ރެނދަލި ކުރެއްވި 93 ރަސްކަލުންނަކީވެސް ދީނީ ކަންކަމަށާއި، ދީނަށް މީސްތަކުން އަހުލުވެރި ކުރެއްވުމަށްޓަކައި މަސައްކަތްތަކެއް ކުރެއްވި ބޭފުޅުން ކަން ތާރީޚުން އެނގެން އެބައޮތެވެ. އެގޮތުން ރާއްޖޭގެ ތާރީޚް ލިޔުއްވި ބޭރުގެ އެކިއެކި މުއައްރިޚުންނާއި ސައްޔާޙުން ފާހަގަ ކުރައްވާ ގޮތުގައި، ދިވެހި ދަޥްލަތުގެ ފަނޑިޔާރުން (20 ވަނަ ޤަރުނުގެ ފަހުކޮޅާ ޖެހެންދެން ދިވެހި ދަޥްލަތުގެ ފަނޑިޔާކުރަން ކުރައްވާފައިވަނީ އެއިރަކު ރާއްޖޭގައި ހުންނެވި އެންމެ ބޮޑު ދީނީ ޢިލްމުވެރިޔާއެވެ) ޤައުމުގެ ސިޔާސީ ދާޚިލީ އަދި ޚާރިޖީ އެންމެހާ ކަންކަމުގެ މައްޗަށް ނުފޫޒު ފޯރުވޭ ފަދަލަޔާޤާތްތެރި ބައެކެވެ. އެހެންކަމުން، އަންޒަމާނުން ފެށިގެންވެސް ފަނޑިޔާރުން ނުވަތަ ދީނީ ޢިލްމުވެރިންނަކީ ދިވެހިންގެ ހިތްތަކުން އިމްތިޔާޒީ މަޤާމެއް ލިބިފައިވާ ބައެއްކަމީ، ދިވެހިންގެ ހަރުމީހުން މިއަދުވެސް ހެކިވާނެކަމެކެވެ. ނަމަވެސް މިއަދު އަޅުގަނޑުމެން ހިތާހިތާ ކުރެވޭ ސުވާލަކީ، އެހެންކަމަށް ވާނަމަ އެމަތިވެރި މަޤާމު މިހާރު ކޮބައިބާވައެވެ؟ ޤައުމުގައި ތިއްބެވި ޢިލްމުވެރިންގެ ނަން ގަނެވޭ ހިނދު، އެ އަޑު އަހާ މީހާގެ މޫނު ކުނިވެގެން ދަނީ ކީއްވެބާވައެވެ؟ ނޭނގޭ މީހަކު ބަނދެވިފައިވާ ހޯލި ބޮނޑިއެއް ފަދައިން ދިވެހިންގެ ޢަޤީދާ ބޮއްސުންލައިގެން ދިޔައީ ކީއްވެބާވައެވެ؟ ޖަވާބު ހޯއްދެވުމަށްޓަކައި މާޒީގެ ތެރެއަށް ހިންގަވާށެވެ……!\nމުއައްރިޚުން ލިޔުއްވާ ގޮތުގައި، ޕޯޗުގީޒުންގެ އަޅުވެތިކަމުގެ ދަށުގައި ދިވެހިރާއްޖެ މެދުނުކެނޑި 17 އަހަރު އޮތުމަށްފަހު، މީލާދުން 1573 ގައި އުތީމު މަހާރަދުން އެ އަޅުވެތިކަން ނިމުމަކަށް ގެންނަވައި، ރާއްޖޭގެ ރަސްކަލާ ޙަޥާލުވެވަޑައިގެންނެވިއެވެ. އެނގިވަޑައިގަންނަވާނޭ ފަދައިން، ބައެއްގެ ޢަޤީދާ ބަލިކަށިކޮށްލުމަށް 17 އަހަރަކީ ވަރަށްވެސް އެކަށޭނެ މުއްދަތެކެވެ. އެހެންކަމުން އެތަކުރުފާނު ރަސްކަމާ ޙަޥާލުވެވަޑައިގެން، އެންމެ އިސްކަމަކަށް ހެއްދެވީ ރާއްޖޭގައި ދީނީ ތަޢުލީމު ފެތުރުއްވޭނެ ގޮތްތަކެއް ހޯއްދެވުމަށެވެ. އަދި އެކަން އެދިވަޑައިގެން ގިނަގިނައިން ދުޢާކުރައްވަނިކޮށް، އައްޝައިޚް މުޙައްމަދު ޖަމާލުއްދީ (ވާދޫ ދަންނަކަލޭގެފާނު) ޢަރަބިކަރައިން ތަޢުލީމު ޙާޞިލް ކުރައްވާއިގެން ރާއްޖެ ވަޑައިގެންނެވިއެވެ. އެގޮތުން، އުތީމު މަހާރަދުންގެ ދުޢާ، الله ތަޢާލާ އިޖާބަ ކުރެއްވިއެވެ. ނަމަވެސް މާލޭގައި، ދަޥްލަތުގެ ފަނޑިޔާރެއްގެ ގޮތުގައި ހުންނެވުމަކަށް ޖަލާލުއްދީން ރުހިވަޑައެއް ނުގެންނެވިއެވެ. އެހެންކަމުން އެކަލޭގެފާނުންގެ އެދިވަޑައިގަތުމުގެ މަތީން، ގދ.ވާދޫގައި ހުންނަވައިގެން ދީނީ ޢިލްމު ފެތުރޭނެގޮތް ދަޥްލަތުން ފަހިކޮށްދެއްވިއެވެ. ދަޥްލަތަށް ލަފަޔާއި އިރުޝާދު ދެއްވާނެ ފަނޑިޔާރެއް ތައްޔާރުކޮށްދެއްވުން ޝަރުޠުކުރައްވާފައެވެ. އެގޮތުން ޖަލާލުއްދީންގެ އިސް ދަރިވަރުންގެ ތެރެއިން، އަލްޤާޟީ މުޙައްމަދު ޝަމްސުއްދީނަށް ކިޔަވައިދެއްވައި، ދަޥްލަތުގެ ފަނޑިޔާރަކަށް ހެއްދެވުމަށްޓަކައި މާލެ ފޮނުއްވިއެވެ. އެއީ މަޝްހޫރު ނަމުންނަމަ، އައްޑޫ ބޮޑުފަނޑިޔާރު މަނިކުފާނެވެ. މިހާތަނާ ޖެހެންދެންވެސް ރާއްޖޭގައި އެންމެ ގިނަ ފަނޑިޔާރުން އުފެދިފައި ވަނީ މިދެންނެވި އައްޑު ބޮޑު ފަނޑިޔާރު، އަލްޤާޟީ މުޙައްމަދު ޝަމްސުއްދީންގެ ދަރިކޮޅުންނެވެ.\nއެހިސާބުން ފެށިގެންވެސް އަދި އޭގެ ކުރިންވެސް ރާއްޖޭގައި ދީނީ ޢިލްމު ފެތުރުމާއި، އަދުލްއިންސާފުގެ އެންމެހާ ކަންކަމުގައި ދަޥްލަތަށް ލަފަޔާއި އިރުޝާދު ދެއްވަނީ އެއިރަކު ރާއްޖޭގައި ހުންނެވި އެންމެ ބޮޑު ދީނީ ޢިލްމުވެރިޔާ ނުވަތަ ދަޥްލަތުގެ ފަނޑިޔާރެވެ. ދިވެހިންގެ ދީނާއި ސިޔާސަތަކީ އެކައްޗެކެވެ. ކަންމިހެން ހިނގަމުން އައިސް ރާއްޖޭގައި ޒަމާނުއްސުރެ ހިންގަމުންއައި ރަސްކަން ޖުމްހޫރިއްޔާތަކަށް ބަދަލުވެ، އެޖުމްހޫރިއްޔާގެ ހިތާމަވެރި ނިމުމާއި ގުޅިގެން، އޭރުގެ ދަޥްލަތުގެ ފަނޑިޔާރުގެ މަޤާމުގައި ހުންނެވި އައްޝައިޚް މުޙައްމަދު ޖަލާލުއްދީން (ޝައިޚުލްއިސްލާމް) އެމަޤާމުން ދުރުކުރެއްވުން ވެގެން ދިޔައީ، 800 އަހަރުވެފައިވާ ދިވެހިންގެ އިސްލާމީ ކިއްލާގައި އެޅުނު ފޫނުބެއްދުނު ރެނދެއްކަމުގައެވެ. އެހިސާބުން ދިވެހި ދަޥްލަތާއި ދިވެހިރާއްޖޭގެ ދީނީ ޢިލްމުވެރިންނާ ދެމެދު “ހުރަހެއް” އުފެދުނެވެ. ޢިލްމުވެރިންގެ ލަފަޔަކާނުލައި ދަޥްލަތުގެ މުހިއްމު ނިންމުންތައް ނިންމެން ފެށިއެވެ. އޭގެ މޭވާއެއްގެ ގޮތުން، އިނގިރޭސި ދަޥްލަތުގެ ފުރަތަމަ ދީލަތި އެހީ، “ޢަޠިއްޔަތުއްރަޙްމާން” ގެ ކެހިވެރި ނަމުގައި ދިވެހިންނަށް ލިބުމަށެވެ. ނަމަވެސް ދީނީ ޢިލްމުވެރިން މަޑުމަޑުން އެކަހެރިވާން ފެށިއެވެ.\nދެން އައީ އަނެއްކާވެސް ހިތާމަވެރި ދުވަސްތަކެކެވެ. ދީނުގެ ނަމުގައި ދިވެހިންގެ ފިކުރުތައް ފަސާދަވެ، ބައެއްގެ ވެރިކަން ނެގެހެއްޓުމަށްޓަކައި ދިއްކުރެވޭ އައްޑަނައެއްގެ ގޮތުގައި ދީން ބޭނުންކުރި ދުވަސްވަރެކެވެ. ބޭރުން ކިޔަވައިގެން ރާއްޖެ އަންނަ ކޮންމެ ދީނީ ޢިލްމުވެރިއަކު، ހަތް ފެނާއި ހަތް ލޮނަށް ލައިގެން ވިހަ ލަގޮނޑި މީރުކުރާހެން ޖަލަށް ލައި އަނިޔާކޮށް، ވެރީން ބޭނުންވާ ގޮތަށް “ދީނީ މަޢުލޫމާތު ދޭ” ބަޔަކަށް ހެދިއެވެ. އެއިން މީހަކަށް ޖަލުން ނިކުމެވެނީ، ދޮގު ތެދުމަކަށް، ބާޠިލް ޙައްޤުކަމަށް ލޮލުން ބޮލުން އިޢްތިރާފު ވުމުންނެވެ. އަދި އެވަރުންވެސް ފުއްދާނުލައި، އެމީހުންނަކީ “ފާރަލެވޭ” ބައެއްގެ ގޮތުގައި ބްލެކްލިސްޓް ކުރެވުނެވެ. އެގޮތާއި ނުރުހުނު މަދު ބަޔަކު، ޖަލުން ގެންދެވުނީ ސަޙަރާއަށެވެ. އެމަންޒަރު އަމަށުންތިބި މީހުންނަަށް ފެނުމުން އެމީހުންނަށް ޤަބޫލުކުރެވުނީ، ޙައްޤުބަސް ބުނުމަކީ ބަޑިބޭހާ ކުޅުންފަދަ ނުރައްކާތެރި ކަމެއްކަމުގައެވެ. އެކަމާ ގަންނާކުރައްވާ ބިރުން ތިމަތިމާމެންގެ ޙާލު އަނބިމީހާއާވެސް، ކޮންމެކޮންމެ ވާހަކައެއް ނުދެއްކި، “ތައްބައްދަން” ދިވެހިރާއްޖޭގެ ދީނީ ޢިލްމުވެރިންނަށް މަޖުބޫރުވިއެވެ. ނަތީޖާއަކަށްވީ ދީނާއި ސިޔާސަތު ހަތުރުންނަށްވެ، އިސްލާމްގެ ނަންބޯޑު ޖަހައިގެން، އެކަމަކު އެމީހަކު ހިތާވާ ހިސާބެއްގައި އިންޖަހައި، އެ އިމުގެ ތެރޭގައި ދިވެހީން އެމީހުންގެ ދިރިއުޅުން ބައްޓަންކުރަން ފެށުމެވެ. މިއަދު އަޅުގަނޑުމެންގެ ތެރެއިން މިފެންނަ “ވަކަރުގޭ” ކުދިންނާއި، “ހަކުރުބޯ” ކުދިންނަކީ އެ އިމުގެ ތެރެއިން ފައިދާވި ދަރިންނެވެ. މިބަހުގެ ތެދުކަން ފުލުހުންގެ ތަފާސް ހިސާބުތަކުންނާއި، ކުށްވެރިންގެ އެވްރެޖް ޢުމުރުން ތިޔަބޭފުޅުންނަށް ޔަޤީން ކުރެއްވޭނެއެވެ. މި ދަންނަވާލެވުނީ ދިވެހިންގެ ޢަޤީދާ ބޮއްސުން ދިޔަގޮތެވެ.\nލޮބުވެތި އަޚުންނާއި އުޚްތުންނޭވެ! ހަމައެކަނި ތިމާގެ ދަރިފުޅު ޑްރަގް އެޑިކްޓް ވީމާ ނުވަތަ، ޒުވާން އަންހެން ދަރީގެ އޮރިޔާން ފޮޓޯއެއް އިންޓަރނެޓްގައި ޝާއިޢު ކުރީމާ، ނުވަތަ ބޮޑު މުޞީބާތަކުން ސަލާމަތް ނުވެވިގެން ލަފާ އަހާ ބައެއް ކަމުގައި ދީނީ ޢިލްމުވެރިން ނުހައްދަވާށެވެ! އެހިސާބަށް ނުދަނީސް، އެކުދީންގެ ތަޢުލީމީ މަންހަޖު އިޞްލާޙުކުރުމަށާއި ސުލޫކީ މިންގަނޑު އެކަށައެޅުމައްޓަކައިވެސް، ދީނީ ޢިލްމުވެރިންނަށް ފުރުޞަތު ދެއްވާށެވެ! ޤައުމުގެ ޒުވާން ޖީލުގެ ސާޅީސް އިން ސައްތަ އަމަލުވާ ތަކެތީގެ އަސީރުންނަށްވެފައި ވާއިރު، އަމަށުންތިބި ކުދިން އެމަގުން ދިޔަނުދިނުމަށްޓަކައި ދޮން ފަރަންޖީންގެ ކުރިއަށް ޢިލްމުވެރިން ނެރުއްވާށެވެ! ދަޥްލަތުގެ ބައިތުލްމާލުން ވަކިވަކި ފަރުދުންނަށް ބައި އެޅުމުގެ ބަދަލުގައި އެންމެންނަށް ހަމަހަމަކަމާއެކު އެކަން ކޮށްދޭނެ ބަޔަކަށް އެފަދަ މަޤާމްތައް ދެއްވާށެވެ! މީސްމީހުންގެ ގެދޮރާއި މުދާ ލޫޓުވައި، އިންސާނުންގެ ލޭ ޙައްޤަކައި ނުލައި އޮހޮރުވުން ހުއްޓުވުމަށްޓަކައި، ކުށެއް ނެތި އޮހޮރުވާ ލޭގެ ޙުކުމް ދަންނަ ބަޔަކަށް ޤާޟީކަން ދެއްވާށެވެ! ދިރިއުޅުމުގައި ދިމާވާ ދެރަ ގޮތަކުން ކުފުރު މަރު އިޚްތިޔާރު ކުރުން އެއީ ހައްލެއްނޫންކަން، ޤައުމުގެ ޒުވާން ޖީލަށް ވިސްނައިދިނުމަށްޓަކައި އެކަމަށް އެކަށޭނެ ބަޔަކަށް މުދައްރިސްކަން ދެއްވާށެވެ! ތިމާމެން މި ކުރިމަތިލީ ހަމައެކަނި الله އަށްޓަކައޭ، އިސްލާމް ދީނަށްޓަކައޭ، ބުނިކަމުގައި ވިޔަސް، ދީން ޙިމާޔަތްކުރެވޭނީ ދީން އެނގޭ ބަޔަކަށްކަން ޤަބޫލުކުރައްވާށެވެ. الله ތަޢާލާ ހަތް އުޑުމަތިން އަމުރުކުރައްވަނީ “އަމާނަތްތައް އޭގެ އަހުލުވެރީންނަށް ރައްދުކުރުމަށެވެ”. އެހެނަސް ހިތާމަ ހުއްޓެވެ! މިފަހަރުވެސް އެމަތިވެރި ބަސްފުޅަށް ދިވެހީން މިދެނީ ބީރު ކަންފަތެކެވެ.ހެޔޮ ވެރިކަމެއް ކުރުމަށްޓަކައި އެކުލަވާލި ރައްޔިތުންގެ މަޖިލީހުގައިވެސް، ދީނީ ޢިލްމުވެރިންނަށް ވުރެ ވަޑިންވެސް ގިނައެވެ!!\nމިލިޔުމަކީ http://www.raajjeislam.com އިން ނަގާފައިވާ ލިޔުމެކެވެ.\nޖޫން 23, 2009 - Posted by\ttruecall | މުޖުތަމައު, ދީނީލިޔުން\nމި ބްލޮގަކީ އިސްލާމް ދީނާ ބެހޭގޮތުން ތަފާތު ފާޑުފާޑުގެ ހަޤީގަތާ ޙިލާފް ދޮގު ވާހަކަ ތަކެއް ފެތުރިފައި ވާތީ ދީނުގައި ކަންއޮތްގޮތް ބަޔާންކޮށްދިނުމުގެ ނިޔަތުގައި ވުޖޫދަށް ގެނެވުނު ބްލޮގެކެވެ. މި ބްލޮޤަށް ޒިޔާރަތް ކުރައްވާ ބޭފުޅުންގެ ބިނާކުރަނިވި ފާޑުކިޔުންތަކަށް މަރުހަބާ ކިޔަމެވެ.\n« މޭ ޖުލައި »\nIs it permissible to buildamosque using zakaah money?\nއަރުޝީފު Select Month ސެޕްޓެމްބަރު 2009 ޖުލައި 2009 ޖޫން 2009 މޭ 2009 އެޕްރީލް 2009 މާރިޗު 2009\nސެޕްޓެމްބަރު 2009 (10)\nޖުލައި 2009 (6)\nޖޫން 2009 (5)\nމޭ 2009 (25)\nއެޕްރީލް 2009 (18)\nމާރިޗު 2009 (9)\nއައްޝައިޚް އިބްރާޙިމް ފަރީދު\nޑރ. ޒާކިރު ނާޔަކް\nމުޙައްމަދު ޞައްލަﷲ ޢަލައިހި ވަސައްލަމް


އަޅުގަނޑު މެންނާ ގުޅުއްވާ\nއެންމެ ފަހުގެ މައުލޫމާތު\nދިވެހި ރާއްޖޭގެ ތާރީޚު\nދުނިޔޭގެ ގިނަތަންތަނެކޭ އެއްފަދައިން ދިވެހިރާއްޖޭގެވެސް ގަދީމީ ތާރީޚެއްވަނީ ނުއެގުމެއްގެ ތެރެއަށް ގެއްލި އަދިރިވެފައެވެ. ކަމުގެ ސަބަބަކީ އެޖަމާނުގައި ރާއްޖޭގައި މުއަށް ރިހުން ނެތްކަމާއި،ދުނިޔޭގެ މުވާސަލާތު ހުރިގޮތުން ބޭރުގެ އިލްމުވެރިންނަށް މިތަނަށް ނާދެވުމުންނެވެ.\nއެންމެ އިހުގެ މުއަށްތިރު ޚަބަރު ފިލަނީ އަލްއިލްމު ސައޫދީ 332ޚ ވަނައަހަރު ލިޔުއްވި "މަރޫޙުއްޒްހަބު" އިންނެވެ. އޭނާގެ އިބާރާތުން ރާއްޖޭގެ އެއިރުގެ ހާލަތު ހިސާބަކަށް އަލިކުރެއެވެ.\nރާއްޖޭގެ އިހުގެ ތާރީހުގެ މައްޗަށް މުސްކުޅިއާސާރީއިން މައުލޫމާތު ހޯދުމާއި އެކު،ހާއްސަ އައްޔެއް އަޅުވާލީ ،ދިވެހި ތާރީޚުގެ އެންމެ ބޮޑު ސުކުރުގެ ހައްގުވެރިއަކު ކަމުގައިވާ އަލް މުއައްޚިރު އެޗް،ސީ،ޕީ،ބެލް އެވެ. ރާއްޖޭގެ ރަށްރަށަށް ދަތުރުކޮށް، އަމިއްލަ ތަހުގީގު ތަކެއްކުރު މަށް ފަހުގައެވެ. އޭނާގެ ހެކިތަކުގެ މައްޗަށް ބުރަވާއިރު ރާއްޖޢގައި ބަޔަކު ދިރިއުޅޭތާ އެންހާސް ނުވަސަތޭކަ ފަންސާސް އަހަރު ވެދާނެއެވެ.\nމުތައްބިރު ގޮތެއްގައި ރާއްޖޭގެ ހަޔާތެއް ސާފުކޮށް ފިލަނީ މުހަންމަދު ބުނު ބަތޫތާ ރާއްފެއަށް ދުރުވެ ހުންނެވުމަށްފަހު ލިޔުއްވި ލިޔުއްވުންތަކުންނެވެ. ދެން ފަރަންސޭސި ސައްޔާހު ޕީރާޑް،ޑިލާވާލް ގެ ފޮތުންނެވެ. އެއަށް ފަހުގައި ދިވެހިދަރިންކުރެ ރާއްޖޭގެ ތާރީޚު އެންމެ ބޮޑަށް ދަރާފައިވާ އަލްގާޖީ ހަސަން ތާޖުއްދީން އެވެ.\nފަހަކަށް އައިސް އެކިއެކި ރޮގުރޮގުން ދިވެހި އުންމަތުގެ ތާރީޚު ދަޑަށް ފަޑުނވުމެއްނުވާ ޚިދުމަތްތަކެއް އަދާ ކުރެއްވީ ފަޞީލަތުއްސައިޚު މަރުހޫމް ހުސެން ސަލާހުއްދީން އާއި އަލްއަމީރު މުހަންމަދު އަމީން ދޮށިމޭނާ ކިލޭގެ ފާނެވެ.\nސައްކެއްނެތެވެ ރާއްޖޭގެ މުއައްރިހުންނަށް ހުރީ ސުކުރެވެ.\nދުނިޔެއަކީ އާފަލެއްގެ ސިފާގައިވާ ވަށް ދެކޮޅުން ކުޑަކޮށްފަތާއެއްޗެކެވެ.\nދުނިޔެއަކީ ވަށް އެއްޗެއްކަމުގެ ހެކިތަށް\n1ދުނިޔޭގެ ވަކިތަނަކުންފުރި މަތިންދާބޯޓެއް މިސްރާބު ބަދަލުކޮށް އެއްފަރާތަކަށް ދުއްވާފިނަމަ ފުރިތަނަށް އާދެވޭކަމުގައި ވެއެވެ\n2ކަނޑގައި ފުރާދުއްވާ އެއްޗެއް މިސްރާބު ބަދަލު ނުކޮށް 0އެޅޭ ހުރަހެއް ނައްޓަމުން އެއްމިސްރާބަށް ދުއްވާފިނަމަ ފުރިތަނަށް އާދެވޭނެއެވެ\n3ފުރާދުއްވާ އުޅަދެއް ރަށަކާދިމާލަށް ވަންނައިރު އެރަށެއްގައިތިބި ބަޔަކަށް އެންމެ ފުރަތަމަ ފެންނަކަމުގައިވަނީ އޭގެ އެންމެ އުސްތަނެވެ. ދޯންޏެއްނަމަ އޭގެ ކުނބެވެ. އެހެން ފެނުމުގެ ސަބަބަކީ ގުދުރަތީގޮތުން ވާވަނައެއް އެދެމެދުގައިވާކަމެވެ\n4ހަނދުޖޭތަ ހިފުމަކީ ދުބިޔޭގެ ހިޔަނި ހަދަށް އެޅުމެވެ. އެހިޔަނި އެޅޭއިރު އެހިޔަނި ފެންނަނީ ވަށްއެޗެއްގެ ގޮތުގައެވެ\nމިހެކިތަށް ސާބިތު ކޮށްދެނީ ދުނިއަކީ ވަށް އެއްޗެއްކަމުގައެވެ\nވައްކޮށް އަޅާރޮގެއްގެ ވަށް މިނަށް ދިވެހިބަހުން ކިޔަނީ،ބުރުމިން އިގިރޭސި ބަހުން ކިޔަނީ ،ސާކަންފަރެންސް މިހެންނެވެ. ވައްރޮގެއްގެ އެންމެ ފުޅާހިސާބެއްގައި އެޅޭރޮގަށް ދިވެހިބަހުން ކިޔަނީ ،ދިގުހުރަސް އިގިރޭސި ބަހުން ކިޔަނީ ޑައަމީޓަރް މިހެންނެވެ. ދުނިޔޭގެ ދިގު ހުރަހަކީ ގާތްގަޑަކަށް 8000 މޭލައެވެ. ދުނިޔޭގެ ބުރު މިނަކީ ގާތްގަޑަކަށް 25000 މޭލައެވެ. ދުނިޔޭގެ ދެބާހަމަޔާ ދިމާއިން ބެލެވޭ ދިގުހުރަހަށް ވުރެ އުތުރު ދަޑިއަށް ބެލެވޭ ދިގުހުރަސް 27 މޭލު ކުރެވެ.\nދިވެހިބަސް އައިސްފައިވަނީ ޕްރޯޓޯއިންޑޯ ޔޫރަޕިއަން ކިޔާ ބަހަކުންނެވެ\nމިބަހަށް ވާހަކަ ދެއްކި މީހުން އުޅެނީ ޔޫރަޕްގެ ބްލެކްސީގެ އުތުރުގައި އޮންނަ ހިސާބެއްގައެވެ\nމިމީހުންނަކީ އުޅޭވަކި ތަނެއްނެތި އެއްތަނުން އެއްތަނުން ދަތުރުކޮށް އުޅޭބައެކެވެ\nމިބަހުގެ އެތައް ބަހުރުވަ ތަކެއް މިމީހުން ބޭނުންކުރިއެވެ\nޖަމާންތަށް ދައުވަމުން ދިޔައިރު\nމިބާމީހުންގެ ބަޔަކު ހުޅަގު ޔޫރަޕަށް ދަތުރު ކުރިއެވެ\nއަނެއްބަޔަކު އިރުމައްޗަށް، އީރާނަށާއި އިންޑިޔާއަށް ދަތުރު ކުރިއެވެ\nމިރަށްރަށުގައި އެބާމީހުން ބޭނުންކޮށް އުޅުނުބަސް ތަރަށްގީވަމުން ދިޔައެވެ\nމިކަން ހިނގީ ދުނިޔޭގެ "ލޮއިގެ ޖަމާނު" ގައެވެ. މިއީ އިގިރޭސި ބަހުން ބުނާ "ބްރޮންޖް އޭޖް" (މީލާދީން 3000 އަހަރު ކުރިން ފެށިގެން މީލާދީގެ 1200 އަހަރު ކުރިޔާ ހަމަޔަށް) ގައެވެ\nމީލާދީގެ ކުރީގެ 1000ވަނަ އަހަރާއި ހަމައަށް އާއިރު ޕްރޯޓޯ-އިންޑޯ-ޔޫރަޕިއަނުން އުފެދުނު ބަސްތަށްވަނީ އުފެދި ހަމަޖެހިފައެވެ\nއިރުމައްޗަށް ދަތުރުކުރި ބަހަށް ދެވިފައިވާ ނަމަކީ "އިންޑޯ-އިރޭނިއަން" އެވެ\nމީގައި ހިމެނިފައިވަނީ އިންޑޯ-އާރިޔަން ބަހާއި އިރޭނިއަން ބަހެވެ\nއިންޑޯ-އާރިއަން އަކީ އިންޑިކް ނުވަތަ ސާންސްކްރިތު ބަހެވެ\nއިރޭނިއަންއަކީ އޯލްޑް ޕާރޝިއަންއާއި އެވެސްތާނު ބަހެވެ


Media Thakuge Ranking Ah Anehkaaves Bodu Badhaleh - Vaguthu\n1 އަހަރު ކުރިން ( އޭޕްރީލް 24, 2020 )\nރާއްޖޭގެ މީޑިއާތަކުގެ ރޭންކިން އަށް އަނެއްކާވެސް ބޮޑު ބަދަލެއް އަތުވެއްޖެއެވެ. ވެބްސައިޓްތައް ރޭންކް ކުރާ "ސިމިލާވެބް" އިން އާއްމު ކޮށްފައިވާ އެންމެ ފަހުގެ ތަފާސް ހިސާބަށް ބަލާއިރު އަދިވެސް އެންމެ ގިނަ ދިވެހިން ޒިޔާރަތް ކުރާ ރާއްޖޭގެ ވެބްސައިޓަކީ "ވަގުތު" އެވެ.\nރާއްޖޭގެ ވެބްސައިޓްތަކުގެ ތެރެއިން އެއްވަނައިގައި "ވަގުތު" އޮތް އިރު އެއީ ދިވެހިން އެންމެ ގިނައިން ޒިޔާރަތް ކުރާ ފަސްވަނަ ވެބްސައިޓެވެ.\nރާއްޖޭގެ އެހެން ވެބްސައިޓްތަކަށް ބަލާއިރު ހަތް ވަނަ އަށް ދިވެހިން ޒިޔާރަތް ކުރޭ ވެބްސައިޓަކީ "މިހާރު" އެވެ. "ސަން" އޮތީ ދިވެހިން ޒިޔާރަތް ކުރާ ދިހަ ވަނަ ވެބްސައިޓްގެ މަގާމުގައެވެ. "އަވަސް" އަށް 11 ވަނަ ލިބޭއިރު ޚަބަރުތައް ގެނެސްދޭ ވެބްސައިޓްތަކުގެ ތެރެއިން ދެން މިލިސްޓްގެ އެންމެ ކުރީގައި އޮތީ "މިއަދު" ނޫހެވެ. އެނޫހަކީ 29 ވަނަ އަށް ދިވެހިން އެންމެ ގިނައިން ވަންނަ ވެބްސައިޓެވެ.\n"ރާއްޖެ އެމްވީ" އޮތީ 31 ވަނައިގައެވެ. "ސީއެންއެމް" އަށް 36 ވަނަ ލިބޭއިރު "ވަން އޮންލައިން" އޮތީ 47 ވަނައިގައެވެ. "ދޯ" އޮތީ 49 ވަނައިގައެވެ.\nޚަބަރުތައް ގެނެސްދޭ އިތުރު އެއްވެސް ނޫހެއް ދިވެހިން އެންމެ ގިނައިން ޒިޔާރަތް ކުރާ 50 ވެބްސައިޓްގެ ތެރޭގައި ހިމެނިފައެއް ނުވެއެވެ.\nއެންމެ ގިނަ ދިވެހިން ޒިޔާރަތް ކުރާ ވެބްސައިޓްގެ ގޮތުގައި "ވަގުތު" ދެމިއޮންނަތާ މިހާރު ގިނަ ދުވަސްތަކެއް ވެއްޖެއެވެ. "ވަގުތު" އަށް ފާއިތުވި މަހެއްހާ ދުވަސް ތެރޭގައި ކޮންމެ ދުވަހަކު އެވްރެޖްކޮށް ދެލައްކަ ތިރީސް ހާސް މީހުން ޒިޔާރަތް ކުރާކަމަށް ތަފާސް ހިސާބުތަކުން ދައްކައެވެ. ފާއިތުވި އެއްމަސް ދުވަސް ތެރޭގައި "ވަގުތު" އަށް ލިބުނު ވިޒިޓްސްގެ އަދަދު 5.4 މިލިއަނަށް އަރައެވެ. އަދި ޕޭޖް ވިއުސްގެ އަދަދު 15.4 މިލިއަނަށް އަރައެވެ.\n"ވަގުތު" އިން ސާފް ޗެމްޕިއަންޝިޕް ފޮޓޯގްރާފަރަކަށް އަބީދު\n"ވަގުތު" އަށް ވަނުމުގައި ދަތިތަކެއް ދިމާވާނަމަ ހައްލުކުރާނެ ގޮތް ހާމަކޮށްފި\nއޭޕްރީލް 24, 2020 23:58\nއައްސަރިބަހާ ސާބަސް ވަގުތަށް އަދިވެސް ފަރުވާ ބަހަޢްޓައިގެން ލިޔުމުގައި ކުށްމަދުކުރެވޭތޯ ބަލާ ކޮމެންޓުތަށް ތަންކޮޅެއް އަވަހަށް ޖެހޭތޯ މަސައްކަތް ކޮށްދޭތި ވަގުތު ތީމަށް އުފާވެރި ކާމިޔާބު ދުވަސް ތަކަކަށް އެދެން ވ ވެދުން...\nއޭޕްރީލް 25, 2020 00:21\n"ވަގުތު" އަށް ފާއިތުވި މަހެއްހާ ދުވަސް ތެރޭގައި ކޮންމެ ދުވަހަކު އެވްރެޖްކޮށް ދެލައްކަ ތިރީސް ހާސް މީހުން ޒިޔާރަތް ކުރާކަމަށް ތަފާސް ހިސާބުތަކުން ދައްކައެވެ. --- "ވަޤުތު" ނޫހުގެ ހިންގުންތެރި މެނޭޖްމެންޓަށާއި ހީވާގި މުރާލި ނޫސްވެރިންނަށް އައްސަރިބަހާއި ސާބަސް ރައްދު ކުރަނީ އިޚްލާޞްތެރި ހިތަކުންނެވެ. ހަމަޔަޤީނުންވެސް، "ވަޤުތު" ނޫހަކީ ޚަބަރާއި މަޢުލޫމާތު އެންމެ ތާޒާކަމާއެކު ދިވެހިރައްޔިތުންށް ފޯރުކޮށްދޭ ނޫހަށްވާކަމީ އަޅުގަނޑު ފަޚްރުވެރިވާ ކަމެކެވެ. "ވަޤުތު" ނޫހަށް އަދަށްވުރެ ފެހި މާދަމާއެއް ދައްކަވާށިއެވެ!\nއޭޕްރީލް 25, 2020 00:43\nމަރުޙަބާ...ވަގުތު ހަމަ މީ ބެސްޓް\nއޭޕްރީލް 25, 2020 01:38\nވަޤުތު ތިގޮތުގަ ހިފަހައްޓާލަދީ ވަޤުތުއަކީ މިހާރު މިޤައުމުގަ މިއޮތް ނާގާބިލް ސަރުކާރު އެންމެޖެހިލުންވާ އޮންލައިން ނޫސް ތީ މިވަޤުތު ދިވަހިންނައް ލިބިފަވާ ނަސީބެއް\nއޭޕްރީލް 25, 2020 04:55\nވަގުތު ނޫސް ވަރެއްނެއް މި ނުކުޅެދޭ ސަރުކާރުން ސިއްރުން ކުރާ..........ރައްޔިތުންނަށް ހާމަކޮށް ދިނުމުގަ ލާމަސީލު މިސާލެއް


Thaareehee dhigu fethun ninman hifaifi | Mihaaru\nފަހު ދުވަހުގެ ފެތުމަށް ބައިވެރިން ތައްޔާރުވެ-- ފޮޓޯ: އަހުމަދު ސާއިލް އަލީ/މިހާރު\nބ. ކުޑަރިކިލުން އަހުމަދު ސާއިލް އަލީ\n09 ފެބުރުއަރީ 2019 - 08:476comments\nމިއަދު ހެނދުނު އިރު އެރުމާ އެކު، ބ. ކުޑަރިކިލު ބަނދަރު ސަރަހައްދަށް މީހުން ޖަމާވެ ތިބީ މިއަދުގެ ހާއްސަކަން އެނގޭތީ އެވެ. ދެ ޖިންސުގެ ކުދިބޮޑު އެތަކެއް ރައްޔިތުން ނުކުމެ ތިބީ ރެކޯޑެއް ހަދާ އަށް ފެތުންތެރިން މި ރަށުން ފުރާތީ އެވެ. މި ރަށުގެ މެހެމާންދާރީ އަށް ޝުކުރު އަދާ ކުރަމުން އެ އަށް ބައިވެރިން މޫދަށް ފޭބީ ވަރަށް ޖޯޝުގަ އެވެ. ކަނޑު ހުރަސްކޮށް މެދުކެނޑުމެއް ނެތި ފަތަމުން އަންނަތާ މިއަދަށް ހަފުތާއެއް ވެފައިވާއިރު މިއީ އިވެންޓް ނިންމައި އަށް ބައިވެރިން ރެކޯޑް ގާއިމު ކުރާ ދުވަހެވެ.\nކުޑަރިކިލުން އަނަންތަރާ ކިހާވަށް ރިސޯޓަށް ހެނދުނު 7:35 ން ފެށިގެން ފަތަމުން ގޮސް އެ މީހުން އެ ރިސޯޓުން ދެން ފަތާފައި ދާނީ އުނޑޫދޫ އަށެވެ. އެ ރަށުން ފުނަދު އަށް އަދި ހުޅުދު އަށް ފަތާފައި އަރައި ކުޑަކޮށް އަރާމުކޮށްލުމަށް ފަހު އެ ރަށުން ފަތާފައި ގޮސް އެރުމަށް ނިންމާފައި ވަނީ ގެމެންދު އަށެވެ. ގެމެންދޫން ދާނީ ބ. ކެންދު އަށެވެ. އެއީ މި އިވެންޓު ނިންމާ ރަށެވެ.\nފެތުމުގެ ފަހު ދުވަހުގެ ފެތުން ފެށުމަށް ފެތުންތެރިން މޫދުގައި-- ފޯޓޯ: އަހުމަދު ސާއިލް އަލީ/މިހާރު\n"ސްވިމް މޯލްޑިވްސް ބާ ބީއާރް ކްރޯލް 2019"ގެ ދިގު ފެތުމުގެ އަށް ބައިވެރިންގެ ޓީމާ އެކު ޓޫރިޒަމް މިނިސްޓަރު އަލީ ވަހީދާއި ކެންދޫ ދާއިރާގެ މަޖިލިސް މެމްބަރު އަލީ ހުސައިން ވެސް މިއަދު ވަކި ހިސާބަކަށް ފަތަން ވަނީ ނިންމަވައިފަ އެވެ. އެ ދެ ބޭފުޅުން ފަތަން ނިންމާފައިވަނީ ހުޅުދޫ އިން ގެމެންދޫ އަށެވެ.\nފެތުންތެރިންގެ ޓީމުގައި ހިމެނެނީ ހުއްޓުމެއް ނެތި 24 ގަޑިއިރު ދުވެގެން ރިކޯޑް ހެދި އާތިފް އަހުމަދާއި ކުރީގެ ޑެޕިއުޓީ ޕްރޮސިކިއުޓާ ޖެނެރަލް ހުސައިން ޝަމީމްގެ އިތުރުން ފެތުންތެރިޔާ އަންވަރު ހުސައިން (އެފްޑީ އައި އަންވަރު) އާއި ޒުވާން ފެތުންތެރިޔާ އައިމިނަތު އަޒްކާ އަދި ސްވިޑެންގެ އޯޕަން ވޯޓާ ފެޑެރޭޝަންގެ ހެޑް ކޯޗް، މީކޭލް ރޮސިއެން (މައިކް) އެވެ.\nއޭގެ އިތުރުން ވެސް ރާއްޖޭގެ ތިން ފެތުންތެރިން ކަމަށްވާ އެމްއެންޑީއެފްގެ ޑައިވަރު އަހުމަދު މުޖްތަބާ މުހައްމަދު، ގައުމީ ޓީމުގެ ފެތުންތެރިޔާ ހުސައިން މުބާހް އަދި ކުރީގެ ގައުމީ ކޯޗު ފަރުހާން އިސްމާއިލް ވެސް ފަތަ އެވެ.\nFethumuge record akaa eku, Hukurah Kudarikilah\nމި ޓީމުން ފެތުމުގެ ރެކޯޑް ހެދުން---\nއަށް ބައިވެރިންގެ ޓީމުން މިއަދު 7.45 ކިލޯ މީޓަރު ފެތުމަށް ވަނީ ނިންމައިފަ އެވެ. ކަނޑު ހުރަސްކޮށް ރާއްޖޭގައި މިހާތަނަށް އެންމެ ދިގު ފެތުން ފަތާފައިވަނީ މި ޓީމުން އިއްޔެ އެވެ. އެއީ ބ. ކަމަދޫ އިން ކުޑަރިކިލި އަށް އަށް ކިލޯ މީޓަރެވެ.\nމި އިވެންޓުގައި ފަތާފައި 23 ރަށަށް އަރާއިރު އެއީ ވެސް ރާއްޖޭގައި ރެކޯޑެކެވެ. މިހާތަނަށް ކަނޑު ހުރަސްކޮށް މިހާ ދިގުކޮށް ފަތައިފައެއް ނެތެވެ.\nމިދިޔަ ހޮނިހިރު ދުވަހު އޭދަފުށިން ފެށި މި ހަރަކާތުގެ ބައިވެރިން މީހުން ދިރިއުޅޭ އަށް ރަށަށް ފަތާފައި އަރައި، އެ ރަށްރަށުގެ ކުޑަ ކުދިންނާއި އަންހެނުންނަށް ފަތަން ދަސްކޮށްދިނުމަށާއި ތިމާވެށި ހިމާޔަތް ކުރުމާ ގުޅޭގޮތުން މައުލޫމާތު ދީފައި ވެ އެވެ.\nއިތުރު ލިޔުންތައް ތިމާވެށި ފެތުން ރެސްކިއު ސްވިމިން ޕްރޮގްރާމް ބ. ކެންދޫ ބ. އޭދަފުށި\nފެތުމުގެ ރެކޯޑަކާ އެކު ހުކުރަށް ކުޑަރިކިލަށް


"ކެތްތެރީންނާ އެކު ﷲ ވޮޑިގަންނަވާނެ އަދި ލޯބިވެވޮޑިގެންވާނެ"\n20 މޭ 2021 - 12:26 1\nކެތްތެރިކަމާއި ކެތްތެރިވުމަކީ ކޮބައިކަން އެންމެންނަށް ވެސް އެނގެ އެވެ. ކެތްތެރިކަމަކީ ވަކި ކަމެއްގައި އޮންނަންޖެހޭ ކަމެއް ނޫނެވެ. ކޮންމެ ކަމެއްގައި ކެތްތެރިވާންޖެހެ އެވެ. ބުނާ ބަހުގަ އެވެ. ކުރާ އަމަލުގަ އެވެ. ދިމާވާ ކަމަކާ ގުޅިގެން ރައްދުގައި ކަމެއް ކުރުމުގެ ވަގުތުގަ އެވެ. މުސްތަގުބަލު ރާވައި ހިންގުމުގަ އެވެ. މިއިން ކޮންމެ ކަމަކަށް ކެތްތެރިވުން ބޭނުންވެ އެވެ.\nއުނދަގޫ ކަމަކީ، އެކަން ކުރުމެވެ. އެ ހަގީގަތް ބަޤަރާ ސޫރަތުގެ 45 ވަނަ އާޔަތުގައި ބަޔާންކުރައްވާފައިވެ އެވެ. ކެތްތެރިކަމާއި ނަމާދުން ވާގި ހޯދުމަށް މާތް ﷲ އަމުރުކުރެއްވުމަށްފަހު އެއާޔަތުގައި ބަޔާންކުރައްވާފައިވަނީ، އެއީ މާތް ﷲ އާ ބައްދަލުވާނެކަން ޔަގީންކުރާ މީހުންނަށް ނޫނީ ކުރެވޭ ވަރަށް ވުރެ އުނދަގޫ ބޮޑުކަމެއް ކަމަށެވެ.\nއެކަލާނގެ އަންގަވަނީ އީމާންވާނަމަ ކެތްތެރިކަމާއި ނަމާދުން ވާގި ހޯދުމަށެވެ. އެކަލާނގެ އެމީހަކާ އެކުގައި އެމީހެއްގެ ބަޔަށް އޭރަށް ވޮޑިގަންނަވާނެކަމަށެވެ. ކެތްތެރީންނާ އެކު ﷲ ވޮޑިގަންނަވާނެކަން ބަޤަރާ ސޫރަތުގެ 149 ވަނަ އާޔަތުގައި ވެސް އަންގަވަ އެވެ. އަދި އެވަރުން ނިމުނީކީ ނޫނެވެ. އާލް ޢިމްރާން ސޫރަތުގެ 146 ވަނަ އާޔަތުގައި އަންގަވަނީ ކެތްތެރީންދެކެ މާތް ﷲ ލޯބިވެވޮޑިގެންވާކަމުގަ އެވެ.\nމާތް ﷲ އެބަ ސުވާލެއް ކުރައްވަ އެވެ.\n"ތިޔަބައިމީހުންގެ ތެރެއިން ޖިހާދުކުޅަމީހުން ﷲ ދެނެވޮޑިގެންވެ، އެކަން ހާމަނުވަނީސް އަދި، ކެތްތެރިން ވެސް ދެނެވޮޑިގެންވެ، އެކަން ހާމަނުވަނީސް ތިޔަބައިމީހުން ސުވަރުގެ ވަންނާނެކަމަށް ތިޔަބައިމީހުން ހީކުރީހެއްޔެވެ؟" -އާލް ޢިމްރާން 142-\nބިރުވެރިކަމާއި ބަނޑުހައިހޫނުކަމާއި މުދާ މަދުކުރެއްވުމާއި ފުރާނަ ގެންދަވުމާއި ރިޒުގު މަދުކުރެއްވުން ފަދަ ބަލާތަކުގެ ޒަރީއާއިން އިންސާނުން އިމްތިހާނުކުރައްވާނެކަމަށް މާތް ﷲ ބަޤަރާ ސޫރަތުގައި އަންގަވާފައިވެ އެވެ. އަދި އެކަންކަމުގެ ދަނޑިވަޅުގައި ކެތްތެރިވާ މީހުން އުފާކުރުމަށް އެކަލާނގެ އަންގަވަ އެވެ. މުސީބާތުގެ ވަގުތުގައި "ތިމަންމަންނަކީ ﷲ އަށްޓަކައި ތިބި ބަޔެއްކަމަށާއި ތިމަންމެން އެނބުރިދާން އޮތީ ވެސް އެކަލާނގެ ހަޒުރަތަށްކަމަށް" ބުނާ މީހުންނަކީ ކެތްތެރީންގެ ގޮތުގައި އެކަލާނގެ ސިފަކުރައްވަ އެވެ.\nއެގޮތަށް ގުރުއާނުގައި އައިސްފައި އޮތުމުން ކެތްތެރިކަމަށް ނަފުސު ހޭނުވުމަށްޓަކައި ކުރަންޖެހޭ ވަރަށް މުހިންމުކަމެއްގެ އިރުޝާދު ލިބިގެންދެ އެވެ. އެއީ މުސީބާތެއް ޖެހުމުން، "އަހަރެމެންނަކީ ﷲ އަށްޓަކައި ތިބި ބަޔެއްކަމަށާއި އަހަރެމެން އެނބުރިދާން އޮތީ ވެސް އެކަލާނގެ ހަޒުރަތަށްކަމަށް" އަޑުހަރުކޮށް ކިޔުމެވެ. މިގޮތަށް ކިޔަންވާނީ އެމީހެއްގެ މާދަރީ ބަހުންނެވެ. ދިވެހި ބަހަށްވުރެ އިނގިރޭސި ބަހަށް ފަރިތަނަމަ އިނގިރޭސި ބަހުންނެވެ. ސިކުނޑިއަށް ކަމެއް ދަސްކޮށްދީގެން ނަފުސު ކަމަކަށް ހޭނުވޭނީ މިގޮތުގެ މަތީންނެވެ. އެއާޔަތުގައި އެމީހުންނަކީ ﷲ ގެ ހަޒުރަތަށް އެނބުރިދާންތިބި ބަޔެއްކަން ޔަގީންކުރާ މީހުންނޭ އޮތުމުގެ ބަދަލުގައި އެގޮތަށް އަނގަ ބަހުން ބުނާ މީހުންކަމަށް ބަޔާންކުރައްވާފައި އެވަނީ ކެތްތެރިކަމުގެ މި ބުނެވުނު ފިލާވަޅު ދަސްކޮށްދެއްވުމަށެވެ.\nއަނޫޝަރުވާނު ބުނެ އެވެ. ދުނިޔޭގައި ޖެހޭ ބަލާތައް ހުންނާނީ ދެ ވައްތަރަކަށެވެ. އެއް ވައްތަރަކީ އެއިން ސަލާމަތްވާނެ ގޮތެއް ހުންނަ ކަންކަމެވެ. އެފަދަ ކަންކަމުގެ ބޭހަކީ އެޖެހުނު ކަމެއް އެނޫންގޮތަށް ބަދަލުކޮށްލުމެވެ. ދެވަނަ ވައްތަރަކީ އެއިން ސަލާމަތްވާނެ ގޮތެއް ނުހުންނަ ކަންކަމެވެ. އެފަދަ ކަންކަމުގެ ބޭހަކީ ކެތްތެރިކަމެވެ. ހަކީމުން ބުނެފައިވެ އެވެ. އެ ބަލާއެއް ފިލުވާލާނެ ގޮތެއް ނެތް ކޮންމެ ބަލާއެއް ފިލުވާލެވޭނީ ކެތްތެރިކަމުންނެވެ.\nއިލްމުވެރިން ވިދާޅުވެ އެވެ. މުސީބަތެއްގައި ކެތްތެރިވީކަމަށްވާނީ މުސީބަތުގެ ފުރަތަމަ ވަގުތުގައި އެކަންކުރީމަ އެވެ. މުސީބަތަކަށް ކެތްތެރިވުމަކީ އީމާންކަމެވެ. ކައިބޮއިއުޅުމުގައި ކެތްތެރިވުމަކީ ލިބޭ މިންވަރަށް ރުހުމެވެ. ސިއްރު ހިފެހެއްޓުމުގައި ކެތްތެރިވުމަކީ ސިއްރަށް އަމާނާތްތެރިވުމެވެ. ރަށްޓެހި ރަހުމަތްތެރިކަމަށްޓަކައި ކެތްތެރިވާނަމަ އެއީ ވަފާތެރިކަމެވެ. މިއަދާ އެކު މާދަމައެއް ވެއެވެ. ކުޑައިކޮށް ކެތްތެރިވެލާށެވެ! އުނދަގުލުގެ ފަހަތުގައި ލުއިކަންވެ އެވެ. އަދި ކޮންމެ ކަމަކަށް ވަގުތަކާއި ތަދުބީރެއްވެ އެވެ. މާދަމާ ވަނީ އިންތިޒާރުކުރާ މީހާއާ ދާދި ގާތުގަ އެވެ. ދުވަސްތައް އޭގެ ހާލައިގެން ކުރާނެ ކަމެއް ކުރުމަށް ދޫކޮށްލާށެވެ. މާތް ﷲ ގެ މިންވަރުފުޅުގެ މައްޗަށް ހިތްރަނގަޅުކޮށްގެން ހުންނާށެވެ.\nނަޙްލު ސޫރަތުގެ 96 ވަނަ އާޔަތުގައި މާތް ﷲ އެބަ ވައުދުވެވޮޑިގަންނަވަ އެވެ.\n"ތިޔަބައި މީހުންގެ ގާތުގައިވާ އެއްޗެއް ހުސްވެގެން ހިނގައިދާނެ އެވެ. އެކަމަކު ﷲ ގެ ހަޒުރަތުގައިވާ އެއްޗެއް ހުސްވުމެއް ނެތި ދެމިހުންނާނެ އެވެ. އަދި ހަމަކަށަވަރުން، ކެތްތެރިވީ މީހުންނަށް، އެއުރެން އަމަލުކޮށްއުޅުނު އެންމެ ހެޔޮގޮތުގެ ދަރުމައިން، ތިމަންރަސްކަލާނގެ ޖަޒާ ދެއްވާހުށީމެވެ."\n"ސުވަރުގޭގެ މަލާއިކަތުން ވިދާޅުވާނެ އެވެ. ތިޔަބައިމީހުން ކެތްތެރިވިކަމަށްޓަކައި، ތިޔަބައިމީހުންގެ މައްޗަށް ސަލާމެވެ. ފަހެ، އާހިރަތުގެ އުފާވެރި ގޮވަތީގެ މޮޅުކަމާ އެވެ." - އައްރަޢުދު 24 -\n"އެމީހުން ކެތްތެރިވިކަމަށްޓަކައި، މިއަދު ހަމަކަށަވަރުން، ތިމަންރަސްކަލާނގެ އެމީހުންނަށް (ހެޔޮ) ޖަޒާދެއްވީމެވެ. ހަމަކަށަވަރުން، އެމީހުންނަކީ ހަމަ ނަސީބުވެރިންނެވެ." - އަލްމުއުމިނޫން 111 -\n"އެމީހުންނަކީ، ކެތްތެރިވިކަމަށްޓަކައި، އެމީހުންނަށް ދެފަހަރަށް ދަރުމަ ދެއްވާނޭ މީހުންނެވެ. އަދި އެމީހުން ހެއުކަންތައް މެދުވެރިކޮށް ނުބައިކަންތައް ދުރުކުރެ އެވެ. އަދި ތިމަންރަސްކަލާނގެ އެމީހުންނަށް ދެއްވި ތަކެތިން އެމީހުން ހޭދަކުރެ އެވެ." - އަލްޤަޞަޞް 54 -


ޝިފްޒާން އަހްމަދު 30 ނޮވެމްބަރު 2019 10:03\nލަންޑަން ބްރިޖު ގާތުގައި އެކަނި ހަރަކާތްތެރިވި މީހަކު ވަޅިން ހަމަލާދީ ޢާންމުންގެ ދެ މީހުން މަރާލައި އެތައް ބަޔަކަށް އަނިޔާވެފައިވާ ކަމުގައި އިނގެރޭސި ފުލުހުން ބުނެފައިވެއެވެ.\nލަންޑަން ފުލުހުންގެ އެންމެ އިސްވެރިޔާ ކެރެސިޑާ ޑިކް ބުނެފައިވަނީ ހަމަލާދިން މީހާ ހިމަނައިގެން ތިން މީހަކު ނިޔާވެފައިވާކަން ނޫސްވެރިންނާ ހިއްސާކުރަނީ ބަރު ހިތަކައިގެން ކަމުގައެވެ. ހަމަލާދިން މީހާ މަރުވެފައިވަނީ ފުލުހުން ބަޑިން ދިން ހަމަލާތަކުގައެވެ. ބާކީ ތިބި ދެމީހުން ނިޔާވެފައިވަނީ ހަމަލާދިން މީހާ ވަޅިން ދިން ހަމަލާތަކާ ގުޅިގެން ފަރުވާދެމުން ދަނިކޮށެވެ.\nފުލުހުން މަޢުލޫމާތު ދީފައިވާ ގޮތުގައި ލަންޑަން ބުރިޖު ގާތުގައި ވަޅިން ހަމަލާދީ އެތައް ބަޔަކަށް އަނިޔާދީ ދެމީހަކު މަރާލާފައިވަނީ 28 އަހަރުގެ ޢުސްމާނު ޚާން ނަމަކަށް ކިޔުނު މީހެކެވެ. މީނާއަކީ ކުރިންވެސް ޓެރަރިޒަމްގެ ކުށުގެ ތުހުމަތުގައި ޝަރީޢަތްކުރެވި ބަންދުކުރެވިފައިވާ މީހެކެވެ. އޭނާ ބަންދުން ވީއްލިފައިވަނީ މިދިޔަ އަހަރުގައި ކަމަށްވެސް ފުލުހުން ބުނެފައިވެއެވެ.\nޓެރަރިޒަމާ ގުޅޭ ކުށްތަކެއްގެ ތުހުމަތު އޭނާގެ މައްޗަށް ސާބިތުވެފައިވަނީ 2012ވަނަ އަހަރުގައެވެ. އަދި އޭނާ ޖަލުން މިނިވަންވެފައިވަނީ 2018ވަނަ އަހަރުގެ ޑިސެންބަރުގައެވެ. އިނގެރޭސި ފުލުހުންގެ ކައުންޓަރ ޓެރަރިޒަމް ޔުނިޓުގެ އިސްވެރިޔާ ވިދާޅުވެފައިވަނީ މިވަގުތު ކުރިއަށްދާ އެންމެ މުހިއްމު ތަޙުޤީޤަކީ މިހަމަލާ ޢުސްމާނު ކުރިއަށް ގެންދިޔަ ގޮތް ދެނެގަތުމުގެ ތަޙުޤީޤު ކަމުގައެވެ. އަދި އޭނާ ވިދާޅުވި ގޮތުގައި ޢުސްމާނު ޖަލުން ދޫކޮށްލާފައިވަނީ "އޮން ލައިސެންސް"އެވެ. އޮން ލައިސެންސަކީ ޕްރޮބޭޝަން ފަދަ ކަމެކެވެ.\nއޮން ލައިސެންސްގައި ދޫކޮށްލާ މީހާ ޖަލުން ވީއްލޭތާ ވަކި މުއްދަތެއް ފާއިތުވުމާ ހަމައަށް ވަކި ޝަރުޠުތަކެއް ފުރިހަމަކުރުން ލާޒިމުވެއެވެ. ޓައިމްސް ނިއުސްޕޭޕަރުގައި ބުނެފައިވަނީ ޢުސްމާނު އޭނާގެ ހަށިގަނޑުގައި ވަޔަރު ހަރުކޮށްގެން އުޅުމަށް އެއްބަސްވެފައިވާ ކަމުގައެވެ.\nރޭގެ ވަގުތެއްގައި ޢުސްމާނުވަނީ ލަންޑަން ބްރިޖު ސަރަހައްދުގައި ވަޅިން ވަރުގަދައަށް ހަމަލާދީފައެވެ. އެހަމަލާތަކުގައި އެންހެނަކާއި ފިރިހެނެއް ނިޔާވެފައިވެއެވެ.\nމިހަމަލާތަކާ ގުޅިގެން އިނގެރޭސި ބޮޑުވަޒީރު ބޮރިސް ޖޯންސަން ވިދާޅުވެފައިވަނީ ޓެރަރިޒަމްގެ ތުހުމަތު ސާބިތުވާ ފަރާތްތަކުން ޙުކުމް ފުރިހަމައަށް ތަންފީޒުކުރަން ޖެހޭނެ ކަމުގައެވެ. އަދި އޭނާ ވިދާޅުވެފައިވަނީ ނުރައްކާތެރި އަދި ކުޝޫނަތްތެރި ކުއްތައް ސާބިތުވާ ފަރާތްތައް އަވަހަށް ޖަލުން ނެރުމަކީ އެއީ ކުށެއް ކަމުގައެވެ.\nއިނގިރޭސިން ޓެރަރިޒަމް ޤަތުލު އަނިޔާ ބޮރިސް ޖޯންސަން ނިރުނބަވެރި\nNovember 09, 2019 12:30:36\nބަބްރީ މިސްކިތް ފުނޑައިލުން: ކަރުނައާއި ލޭގެ ސައިލުތަކެއްގެ ފެށުން\nNovember 18, 2019 19:31:43\nލީބިޔާގެ ސިޔާސީ އެކްޓިވިސްޓު ޝިހާމް ސަރްޤީވާ ދޫކޮށްލުމަށް ވިލާތު ޤައުމުތަކުން ގޮވާލައިފި